vnews - Ingireyshi Premier league in Wolves jaaga hoadhaifi\nއިނގިރޭސި ޕްރިމިއާ ލީގުން ވުލްވްސް ޖާގަ ހޯދައިފި\nއިނގިރޭސި ޕްރިމިއާ ލީގުން ވުލްވްސް ޖާގަ ހޯދައިފި އެވެ.\nޕްރިމިއާ ލީގުން ވުލްވްސްއަށް ޖާގަ ލިބުނީ ދެ ވަނަ ޑިވިޝަންގެ އެއް ވަނަ މަގާމް އެޓީމަށް ކަށަވަރުވުމުންނެވެ. ލީގުގެ އެއް ވަނަ މަގާމް އެޓީމަށް ކަށަވަރުވީ ތިން ވަނައިގައި އޮތް ފުލަމް ރޭ ބްރެންޓްފޯޑާއާ ދެކޮޅަށް ކުޅުނު މެޗް 1-1 ލަނޑުން އެއްވަރުވުމުންނެވެ.\nލީގުގައި ބާކީ ތިން މެޗު އޮތްއިރު، ދެ ވަނަ ޑިވިޝަންގެ އެއް ވަނަ މަގާމްގައި ވުލްވްސް އޮތީ މިހާތަނަށް ކުޅުނު 42 މެޗުން ލިބުނު 92 ޕޮއިންޓާއެކު އެވެ. ދެ ވަނައިގައި އޮތީ މިހާތަނަށް ކުޅުނު 42 މެޗުން 83 ޕޮއިންޓް ހޯދާފައިވާ ކާޑިފް ސިޓީ އެވެ. ތިން ވަނަ މަގާމްގައި އޮތީ މިހާތަނަށް ކުޅުނު 43 މެޗުން 82 ޕޮއިންޓް ހޯދާފައިވާ ފުލަމް އެވެ.\nއިނގިރޭސި ޕްރިމިއާ ލީގުގައި ވުލްވްސް އެންމެ ފަހުން ކުޅުނީ 2012 ވަނަ އަހަރު އެވެ.


Moonu Ge Hanngandu Omaan Koh, Dhon Kohlevey Mi Facial Mask Varah Thafaathu - Vaguthu\nހާލަތު ނުރައްކާ، ރައްކާތެރިކަމަށް ދޭ ސަމާލުކަން ކުޑަ - 16 ގަޑިއިރު ކުރިން\nމޫނުގެ ހަންގަނޑު އޮމާންކޮށް ދޮންކޮށްލެވޭ މި ފޭޝަލް މާސްކް ވަރަށް ތަފާތު\n6 މަސް ކުރިން ( ޖެނުއަރީ 10, 2020 )\nމޫނުގެ ހަންގަނޑަކީ ވަރަށް ނާޒުކު އެއްޗެކެވެ. އެހެންކަމުން ފަރުވާކުޑަކޮށް ކުރެވޭ ކިތަންމެ ކުޑަ ކަމެއްގެ ސަބަބުންވެސް މޫނުގެ ހަންގަނޑަށް ގެއްލުމެއް ލިބިދާނެއެވެ. އެއާއި ގުޅިގެން ހަންގަނޑުގެ ރީތިކަން ގެއްލި މީހާގެ ބުރުސޫރައަށްވެސް ބަދަލު އައުމަކީ ވެދާނެ ކަމެކެވެ. އެހެންކަމުން މޫނުގެ ހަންގަނޑާއި މެދު ޚާއްސަ ސަމާލުކަމެއް ދިނުމަކީ ގިނަ ބަޔަކު އިސްކުރާ ކަމެކެވެ.\nހަންގަނޑަށް ގެއްލުން ލިބެނީ ހަމައެކަނި ބޭރުފުށުން ލިބޭ އަނިޔާއަކުން ނޫނެވެ. ހަންގަނޑަށް ބޭނުންވާ މުޙިންމު ބައިތައް ނުލިބުމާއި އެކު، ނުރަނގަޅު ބައިތައް ހަންގަނޑުގައި އަށަގަތުމަކީވެސް ހަންގަނޑުގެ ރީތިކަން ގެއްލިދާނެ ކަމެކެވެ. ހަމަ އެހެންމެ ހަންގަނޑު ރީތިކޮށް ދޮންވުމުގެ ބޭނުމުގައި ބޭނުމުގައި އުފައްދާފައިވާ ބައެއް ބާރުގަދަ ކެމިކަލް އެކުލެވޭ އުފެއްދުންތައްވެސް، ހަންގަނޑުގެ ރީތިކަން ކަނޑުވާލުމުގެ މެދުވެރިއަކަށް ވެދާނެއެވެ.\nއެހެންކަމުން މޫނުގެ ހަންގަނޑު ރީތިކަންމަތީ ދެމެހެއްޓުމަށް އަބަދުވެސް ގުދުރަތީ ފައިދާކުރަނިވި އުފެއްދުންތައް އިޚްތިޔާރު ކުރުމަކީ މުޙިންމުކަމެކެވެ.\nހަންގަނޑަށް ބޭނުންވާ މުޙިންމު ގިނަ ބައިތައް ހިމަނައިގެން އުފައްދާފައިވާ ރަނގަޅު އުފެއްދުމެއް ހޯދާ ފަރާތްތަކަށް މިއީ އުފާވެރި ޚަބަރެކެވެ. ރާއްޖޭގައި ފުޅާ ދާއިރާއެއްގައި އޮންލައިން ވިޔަފާރިކުރާ "ލިބޭ" އިން ދާދި ފަހުން ވަނީ މޫނުގެ ހަންގަނޑު ރީތިކޮށް ދޮންކުރުމަށް ޚާއްސަ ފައިދާކުރަނިވި "ފޭޝަލް މާސްކް" އެއް ރާއްޖެއަށް ތަޢާރަފްކޮށް ވިއްކަން ފަށާފައެވެ.\n"ޔޫޝާ" ބްރޭންޑުގެ މި ފޭޝަލް މާސްކަކީ އެހެން ބައެއް ފޭޝަލް މާސްކުތަކާއި ތަފާތު، ފައިދާ ކުރަނިވި މާސްކެކެވެ. އެއީ ވަކި ކަމަކަށް ޚާއްސަ ވުމުގެ ބަދަލުގައި މި މާސްކުން މޫނުގެ ހަންގަނޑަށް އެކި ގޮތްގޮތުން ހެޔޮ ބަދަލު ގެނެސްދޭތީ އެވެ. އެގޮތުން މި މާސްކުގައި އެކުލެވޭ ބައިތަކުގެ ސަބަބުން މޫނުގައި އަށަގެންފައި ހުންނަ ޖަރާސީމާއި މަރުވެފައވާ ހަންތައް ފިލުވާލެވޭއިރު، ހަންގަނޑު ދޮންކޮށްދިނުމާއި އެކު މޮއިސްޗަރައިޒްކޮށް މަޑުކޮށްދެއެވެ.\nކޮންޕްރެސްކޮށްފައި ހުންނަ މި ފޭޝަލް މާސްކަކީ ކޮންމެ ތަނެއްގައިވެސް ފަސޭހަކަމާއެކީ ބޭނުންކޮށްލެވޭ ގޮތަށް ތައްޔާރުކޮށްފައިވާ މޮޅު މާސްކެކެވެ. މަދު ވަގުތުކޮޅެއްގެ ތެރޭގައި ފައިދާހުރި އެތައް މާއްދާއެއް ހަންގަނޑުގެ ތެރެއަށް ވައްދާލުމުގެ ޤާބިލްކަން ލިބިފައިވާ މި މާސްކު ބޭނުންކޮށްގެން މަދު ދުވަސްކޮޅެއްގައި ނަތީޖާ ފެންނަ ކަމަށް ތަޖުރިބާގެ އަލީގައި ގިނަ ބަޔަކު ބުނެއެވެ.\n"ލިބޭ" އިން މިހާރު ހެޔޮ އަގުގައި ވިއްކަމުންދާ މި މާސްކު ބޭނުންކުރަން ޖެހޭ ގޮތަށް ބަލާއިރު، ބޭސް ގުޅައެއް ގޮތަށް ޕެކެޓެއްގައި ކޮމްޕްރެސްކޮށް ބަންދުކޮށްފައި އޮންނަ މި މާސްކު، ޕެކެޓުން ނަގާލުމަށްފަހު އިރުކޮޅެއް ވަންދެން ފެނުގައި ބާއްވަން ޖެހެއެވެ. މިގޮތަށް ކަންތައް ކުރުމުން މާސްކު ރޫޅި، މޫނުގެ ސިފައަށް ފެނުގެ ތެރޭގައި ފެތުރޭނެއެވެ. މާސްކު އެއްކޮށް ރޫޅުމުން މޫނުގައި ފަރުވާތެރިކަމާއެކު މާސްކު އަޅަންވީއެވެ. އެއަށްފަހު 10 ނުވަތަ 15 މިނެޓު ފަހުން މާސްކު ނަގާލާނީއެވެ.\nއާދަކޮށް މިގޮތުގެ މަތީން މި ފޭޝަލް މާސްކުން ފަރުވާ ހޯދާނަމަ މޫނުގެ ހަންގަންޑު ރައްކާތެރި ކޮށްދިނުމާއެކު ހަންގަނޑުގެ ރީތިކަމާއި ދޮންކަން އެގޮތުގައި ދަމަހައްޓައިދެއެވެ. އަދި އަބަދުވެސް މޫނަށް ތާޒާކަން ގެނެސްދީ ތެޔޮކަން ކުޑަކޮށްދޭނެއެވެ.\n"ލިބޭ" އިން ޔޫޝާ ބްރޭންޑުގެ ފޭޝަލް މާސްކު މިހާރު ވިއްކަމުން ދާއިރު، 10 މާސްކުގެ ޕެކެޓެއް ވިއްކާ އަގަކީ 150 ރުފިޔާއެވެ.\n"ލިބޭ" އިން ތަކެތި އޯޑަރު ކުރުމުގެ ފުރުސަތު، އެފަރާތުގެ ފޭސްބުކް ޕޭޖު މެދުވެރިކޮށްވެސް ކަސްޓަމަރުންނަށް އޮތްއިރު، "ލިބޭއެމްވީ"ގެ ނަމްބަރު، 9946822 އަށް ގުޅައިގެންވެސް އޯޑަރުކޮށް މައުލޫމާތު ސާފު ކުރުމުގެ ފުރުސަތު ވަނީ ހުލުވާލާފައެވެ. "ލިބޭ"ގެ ޕްރޮޑަކްޓުތައް މާލެއިން ބައްލަވައިގަންނަވާ ފަރާތްތަކަށް އިތުރު އަގަކާއި ނުލާ ޑެލިވަރީ ކޮށްދިނުމުގެ ޚިދުމަތް އެފަރާތުން އަންނަނީ ފޯރުކޮށްދެމުންނެވެ.\n"ލިބޭ" އިން ވިއްކަމުންދާ އިތުރު ޕްރޮޑަކްޓުތަކުގެ ތެރޭގައި:\n1. އަނގައިން ނުބައިވަސްދުވުން ހުއްޓުވައިދޭ ކޮކޯމޭޓް ޓޫތްޕޭސްޓް (10 އެމްއެލް 40 ރުފިޔާ / 110 އެމްއެލް 200 ރުފިޔާ)\n2. ހަށިގަނޑު ދޮންކޮށްދޭ، ވަޓްސަންސް ސްޓޯބެރީ އެކްސްޓްރެކްޓް (190 ރުފިޔާ)\n3. ބަނޑު ހިންދާލުމަށް ޚާއްސަ ކޮފީ (200 ރުފިޔާ)\n4. މަދިރީގެ އުނދަގުލުން ސަލާމަތްވުމަށް ޚާއްސަ އެއާފްރެޝްނަރ އެއް (100 ރުފިޔާ)\n5. ކޮޓަރި އާއި ކާރުތެރޭ ވަސް ރަނގަޅު ކޮށްދޭ އަރޯމާ (250 ރުފިޔާ)\n6. ސްޕާކަލް އެކްޓްރާ ފްރެޝް އެންޑް ވައިޓް\nމިއީ ދަތްތަކަށް ގެއްލުން ކުޑަ ގޮތަކަށް ދަތްތައް އަވަހަށް ހުދުކޮށްދޭ މޮޅު ދަތްއުނގުޅާ ބޭހެކެވެ. އެތައް ބައެއްގެ އިތުބާރާއި ޔަޤީންކަން ހޯދާފައިވާ މި ބޭހުގައި ހިމެނޭ ގުދުރަތީ ފައިދާކުރަނިވި މާއްދާތަކުގެ ސަބަބުން ދަތްތައް ސާފުކޮށްދިނުމާއި އެކު ދާދި އަވަހަށް ދަތް ހުދުކޮށްދީ ހިނިތުންވުން ފުރިހަމަކޮށްދެއެވެ. މި ބޭހުގައި ބާރުގަދަ އެސިޓް ނުވަތަ ޕެރޮކްސައިޑް ފަދަ ބާވަތްތައް އެއްވެސް މިންވަރަކަށް އެކުލެވިގެން ނުވެއެވެ.\nމި ބޭސް ބޭނުންކޮށްގެން ދަތް އުނގުޅާ ނަމަ ދަތްތައް ހުދުކޮށްދިނުމުގެ އިތުރުން އަނގައިގެ ތާޒާކަން އިތުރުކޮށްދެއެވެ. އަދި އަނގައިން ނުބައިވަސް ދުވުމުގެ މައްސަލައިގެ ހައްލު ވަގުތުން ގެނެސްދޭ ބޭހަކަށް މި ބޭސް ވާކަމަށް، ތަޖުރިބާގެ އަލީގައި ގިނަ ބަޔަކު އަންނަނީ ބުނަމުންނެވެ. އާދަކޮށް ކޮންމެ ދުވަހެއްގައި މަދުވެގެން އެއް ފަހަރު މި ބޭސް ބޭނުންކޮށްގެން ދަތް އުނގުޅާނަމަ މަދު ދުވަސްކޮޅެއްގެ ތެރޭގައި އެންމެ ފުރިހަމަ ނަތީޖާ އާއި ހަމައަށް ވާސިލުވެއެވެ.\n7. ސްޕާކަލް ޓްރިޕަލް ވައިޓް\nމިއީ ސްޕާކަލް ބްރޭންޑުގެ އެންމެ މަޤުބޫލު އުފެއްދުމެވެ. އާދަކޮށް ބޭނުންކުރާން ފަށާތާ ގިނަވެގެން ހަފްތާއެއްހައި ދުވަސް ތެރޭގައި އެންމެ ފުރިހަމަ ނަތީޖާ ފެންނާން ފަށާ މި ބޭހަކީ ސްޕާކަލް ބްރޭންޑުގެ އެންމެ ޚާއްސަ އުފެއްދުންވެސް މެއެވެ. ދަތްއުނގުޅާ އެހެން ބޭސްތަކަށްވުރެ ތިންގުނަ އަވަހަށް ދަތްތައް ހުދުކޮށްލާ މި ބޭސް ބޭނުންކޮށްގެން، ދަތްތަކުގެ ކުލަ ބަދަލުކޮށްލާ ބައިތައް ސާފުކޮށްލެވެއެވެ. އަދި ގިނަ ދުވަސްތައް ވަންދެން އަށަގެންފައި ހުންނަ ޖަރާސީމުތައް މަދު ވަގުތުކޮޅެއްގެ ތެރޭގައި ފިލުވާލުމަށް މިއީ އެންމެ އިތުބާރުހުރި އެއް ބޭހެވެ. ފްރާންސްގައި ހުންނަ ސްޕިން ކޮންޓްރޯލް އޭޝިއާގެ ލެބޯޓްރީގައި ޓެސްޓުކޮށްފައިވާ މި ބޭހަކީ، ސްޕެޝަލިސްޓުންގެ އިތުބާރުވެސް ހޯދާފައިވާ މޮޅު ބޭހެކެވެ.\n8. ސްޕާކަލް ކޮފީ - ޓީ\nމިއީ ގިނަ ދިވެހިންނާއިވެސް އެންމެ ގުޅޭނެ އެއް ބޭހެވެ. ސްޕާކަލް ބްރޭންޑުގެ މި ބޭހަކީ ކޮފީ އާއި ކަޅުސައި ބޯ މީހުންނަށް ޚާއްސަ ބޭހެވެ. ގިނައިން ކޮފީ އަދި ކަޅުސައި ބޯ މީހުންގެ ދަތްތަކުގެ ހުދުކަން ގެއްލިދާ ދިއުމަށް މި ބޭހުން ހައްލު ހޯދައިދޭއިރު، މި ބާވަތްތަކުން ދަތްތަކުގައި އަށަގަނެ ގިނަ ދުވަސްވެފައި ހުންނަ ޖަރާސީމު ސާފުކޮށްދެއެވެ. އަދި ދަތްތަކުގެ ދުޅަހެޔޮކަން ދަމަހައްޓައިދީ ވަރުގަދަކޮށްދެއެވެ. މި ބޭސް އާދަކޮށް ބޭނުން ކުރަން ފެށުމުން، ދަތްތަކުގެ ހުދުކަން ގެއްލުވާލާ މާއްދާތައް ދަތްތަކުގައި އަށަގަތުން ހުއްޓުވައެވެ. އަދި އަނގައި ނުބައިވަސް ދުވުންވެސް މި ބޭހުން ހުއްޓުވައެވެ.\n9. ޑަބަލް ވައިޓް ލެމަން ސޮޑާ\nސްޕާކަލް ބްރޭންޑުގެ މި ބާވަތަކީވެސް ދަތްތައް ހުދުކޮށްދިނުމުގެ އިތުރުން ދަތްތަކަށް ގިނަ ފައިދާތަކެއް ލިއްބައިދޭ ބޭހެކެވެ. އެގޮތުން ދަތްތައް ދުޅަހެޔޮ ކުރުމަށް ބޭނުންވާ ވިޓަމިން ސީ އާއި ނިއުޓްރިއެންޓްސްގެ އިތުރުން އެނޫންވެސް މުޙިންމު އެތައް މާއްދާއެއް މި ބޭހުގައި އެކުލެވިގެން ވެއެވެ. ހަމަ އެހެންމެ ދަތްތަކައް ގެއްލުންކުރާ މާއްދާތަކުން ދަތްތައް ސަލާމަތްކޮށް ރައްކާތެރި ކުރުމަށް މި ބޭހުގައިވާ ބައިތައް ޚާއްސަ ދައުރެއް އަދާކުރާއިރު، އަނގައިގެ ތާޒާކަން އިތުރުކޮށްދިނުމަށް މި ބޭސް އެހީއަކަށް ވެއެވެ.\n10. ސްޕާކަލް ވައިޓް\nސްޕާކަލް ބްރޭންޑުގެ މި ބޭހަކީ ދަތްތައް ހުދުކޮށްދިނުމުގެ އިތުރުން އަނގައިން ނުބައިވަސް ދުވާ މައްސަލައަށް ޚާއްސަކޮށްގެން ތައްޔާރުކޮށްފައިވާ ބޭހެކެވެ. މަދު ދުވަސްކޮޅެއްގެ ތެރޭގައި ނަތީޖާ ދައްކުވައިދޭ މި ބޭހުގައި އެކުލެވިފައިވަނީ އަނގައިގެ ތެރޭގައި އަށަގެންފައި ހުންނަ ޖަރާސީމާއި، ނުބައިވަސް ދުވުމަށް މެދުވެރިކުރާ އެނޫންވެސް އެފަދަ ބައިތައް ސާފުކޮށްލުމަށް އެހީތެރިވެދޭ އެތައް މާއްދާއެކެވެ.\nލިބޭއިން މީރުވަސް ދުވާ ސެނިޓައިޒަރގެ ޚާއްސަ ޕްރޮމޯޝަނެއް ފަށައިފި\nތިން ލޭޔާގެ ޑިސްޕޯސަބަލް މާސްކް އެންމެ އަގުހެޔޮކޮށް "ލިބޭ" އިން


އެކުގައިވާން އެދެމޭ… 23 – Esfiya\n“ވިޝޫއަށް މަގޭ ހިތް ލޯބިން ފުރިގެންދޭ..\nއޯގާވާން އެދެމޭ.. ލޯބި ދޭން އެދެމޭ..\nފަރުވާދޭން އެދެމޭ.. އެކުގައިވާން އެދެމޭ..\nއެދިގެން މިހިތް ރޮނީ.. އެދިގެން މިހިތް ރޮނީ..\nހުންނަން ކަލާ ގާތުގައި ލޯބިން.. އެހާވެސް ލޯބިވޭ.. ” އެ ލޯބި ލޯބި ބަސްކޮޅާއިއެކު އެއަޑުގައިވާ އަސަރަކުން ވިޝާގެ މުޅި ހަށިގަނޑުން ހީބިހި ނެގިގެން ދިޔައެވެ. އާލިކްގެ ފުންފުން ތޫނު ނަޒަރުން އޭނާ ހީވަނީ ވިރިގެން ހިނގައިދާނެ ހެންނެވެ. ލޮލުގައި ގިނވެފައިވާ ކަރުނަތައް ދެންމެ ދެންމެ ބޭރުވެގެންދާނެހެން ހީވުމުން ކުއްލިއަކަށް ވިޝާ އޭނާއަށް ފުރަގަސް ދިނެވެ. އެތައް ފަހަރަކު ހިތުގައިވާހާ އެއްޗެއް އާލިކްގެ ކުރިމަތީގައި ބަންޑުން ކޮށްލަން ހިތައް އެރިއެވެ. އޭރުން ގައިމުވެސް މިހާރު އެހިތައް އެވާ އުނދަގޫތައް ނުވާނޭކަން ޔަގީނެވެ.\n“ސޭ އިޓް ވިޝޫ.. ސޭ އިޓް..” ވިޝާ އެގޮތަށް ފުރަގަސް ދީގެން ހުއްޓާ އޭނާގެ ކަންފަތްދޮށުގައި އާލިކް ބުނެލި އެއްޗަކުން ވިޝާއަށް ތެޅިގަނެވުނެވެ. އާލިކްއަށް އޭނާގެ ހިތުގެ އަޑުވެސް އިވެނީހެއްޔެވެ؟ އެއާއިއެކު ތުން ފިއްތާލަމުން އޭނާ އެނބުރި ގޮސް މޭޒުދޮށަށް ހުއްޓިލިއެވެ.\n“އައި ހޭޓް ޔޫ..” ވިޝާގެ ދުލުން ބޭރުވެގެން ދިޔައީ އާލިކް އުންމީދުކޮށްގެން ހުރިފަދަ ޖުމްލައެކެވެ. އެހެންނަމަވެސް އެއަޑު އިވުމާއިއެކު އޭނާގެ މޫނުމައްޗަށް ހިނިތުންވުމެއް ވެރިވެގެން ދިޔައީ ވިޝާ އޭނާއާއި ހަތަރުކަޅި ހަމަނުކުރަން ކުރަމުންދާ މަސައްކަތް ފާހަގަ ކުރެވުމުންނެވެ. އިތުރަށް އެއްޗެކޭ ނުބުނެ އާލިކް އޭނާގެ މޭޒުމަތިން ފަތްޖަހާލާފައި އޮތް ކަރުދާސްގަނޑެއް ގެނެސް ވިޝާގެ މޭޒުމަތީގައި ބާއްވާލުމަށްފަހު ބޭރަށް ނުކުމެގެން ދިޔައީ ހިނިތުންވެފައި ހުރެގެންނެވެ. އޭނާގެ އެފަދަ ކޮންމެ ހަރަކާތަކުން ވިޝާ ބަލިކަށި ވަމުންދާކަން އެނގޭތީ އޭނާ ހުރީ ނުހަނު ހިތްހަމަޖެހިފައެވެ.\nއާލިކް ނުކުމެގެން ދިއުމާއިއެކު ވިޝާ ފުން ނޭވާއެއް ބޭރުކޮށްލަމުން ގޮނޑީގައި އިށީނދެލިއެވެ. ހަމަ އެއާއިއެކު ދެބުމަ ކައިރިކޮށްލަމުން ޝައުގުވެރިކަމާއިއެކު މޭޒުމަތީގައި އާލިކް ބޭއްވި ކަރުދާސްގަނޑު ނަގާ ހުޅުވާލިއެވެ. އެހެންނަމަވެސް އޭގައިވާ އެއްޗެއް ކިޔުމުގެ ކުރިން މޭޒުމަތީގައި ހުރި ފޯން ރިންގުވާން ފެށުމުން އެކަމަށް ދިން ސަމާލިކަން ދޫކޮށްލިއެވެ.\n“ހަލޯ.. އާނނ.. މިދަނީ..” ފޯނު ބޭއްވުމަށްފަހު އަތްމަތި އަވަސްކޮށްލާފައި ވިޝާ އޭނާގެ އެއްޗެހިތަކާއިއެކު އެ ކަރުދާސްގަނޑުވެސް ދަބަހަށް ލަމުން އަވަސް ފިޔަވަޅުތަކެއްގައި ބޭރަށް ނުކުތުމަށް ހިނގައިގަތެވެ. ޗުއްޓީ ޗިޓް ނިމުނުކަން އެނގުމުން އެންމެ މިނެޓަކުވެސް އެތާ ތެރޭގައި ހުންނަން އޭނާ ބޭނުންނުވީއެވެ. އެހެން ނޫނީ އަނެއްކާވެސް އާލިކްއާއި ކުރިމަތިލާ އޭނާގެ ކުރިމަތީ ރޯން ޖެހިދާނެއެވެ.\nވިޝާއާއި ލިމްނާ އެމީހުންގެ ޗުއްޓީއާއިއެކު އޮފީހުން ނުކުތީ އެކުއެކީގައެވެ. އޮފީހުން ނުކުތްއިރު އުޑުމަތީގައި ވިލާ ބޯކޮށްލާ ވިއްސާރަ ހަދާފައި އޮތުމުން ދެމީހުންވެސް ބޭނުންވީ ވިކާޝްއާއި ގުޅައިގެން ކާރުގައި ގެއަށް ދިއުމަށެވެ. އެހެން ނަމަވެސް ވިކާޝްއާއި ގުޅުމުން މާފާއިއެކު އޭނާ ބުނީ ޗުއްޓީގެ ކުރިން އޮފީހުގައި ހޭދަކުރާ ފަހުދުވަސް ކަށްވާތީ ބޭރަށް ނުކުމެވެން ނެތްކަމުގައެވެ. އޭގެ ބަދަލުގައި އޭނާ އެދުނީ އާލިކްއާއި އެކުގައި ދެކުދިން ގެއަށް ދިއުމަށެވެ. ދޮންބެގެ އެ އެދުމާއިއެކު ވިޝާ އަވަސް އަވަހަށް އާލިކް ސަރ އެއްނެތޭ ކިޔާ ބަހަނާ ދައްކާލަން އުޅުނުވަގުތު އޭނާ އޮފީހުން ނުކުމެގެން އަންނަތަން ފެނުމުން އަނގަ ބެދުނެވެ. ކެބިންއިން ނުކުމެގެންވެސް އޭނާ ދިޔައީ ބޭރަކަށް ނޫންހެއްޔޭ ވިޝާގެ ހިތާއިހިތުން ބުނެލިއެވެ.\n“ހޭ ގަރލްސް.. ވިކީ ދެންމެ ގުޅާފަ ބުނީ އޭނަގެ ކުއީންއާއި ޕްރިންސެސް ޑްރޮޕް ކޮށްދޭށޯ.. ލެޓްސް ގޯ..” އާލިކް އެމީހުންނާއި އަރާ ހަމަވުމާއިއެކު ހީނލާފައި އެހެން ބުނެލީ ވިކާޝް ބުނެލި ގޮތަށެވެ. އެއާއިއެކު ލިމްނާ ލުއި ގޮތަކަށް ހީނލަމުން ވިޝާގެ އަތުގައި ހިފާ އާލިކްގެ ފަހަތުން ހިނގައިގަތެވެ. ވިޝާއަށް ކުރެވުނުހާވެސް ކަމަކީ ދެބުމަ ކައިރިކޮށްލަމުން އެމީހުންނާއިއެކު ދިއުމެވެ. އޭރު ކޮންމެވެސް ވަރަކަށް ވާރޭގެ އަސަރު ކުރަން ފަށައިފިއެވެ.\nގަދަ ވަޔާއިއެކު އައި ބޯ ވާރޭގެ ތިކިތައް ކާރުގެ ބިއްލޫރިގަނޑުގައި ބޮސްދޭންފެށިއިރު އެމީހުންނަށް ތަންކޮޅަކަށްވެސް ނުދެވެއެވެ. ވެހެމުން ދިޔަ ވިއްސާރައާއިއެކު ކާރު ތެރޭގައިވާ ފިނިކަމުގެ ސަބަބުން ވިޝާއާއި ލިމްނާވެސް ތިބީ ހީކަރުވާ ގޮތްވެފައެވެ. ކުރިމަތީގައި ހުރި ލޯގަނޑުން އެމަންޒަރު ބަލަމުންދިޔަ އާލިކްއަށް ވިޝާގެ ހަރަކާތްތައް ފެނުމުން ކުރެވެމުން ދިޔައީ މުޅިން ތަފާތު އިހުސާސެކެވެ.\n“ލިމްމް.. ވިޝޫމެން ގެއަށްތަ އަނެއްކާ ދާން ބޭނުމީ..” އާލިކްއަށް ލިމްނާ ގާތު އެސުވާލު އަހާލަން ހަނދާންވީ ލިމްނާމެންގެ ގޭދޮށަށް ކާރު މަޑުކޮށްލުމަށްފަހުގައެވެ.\n“ހެހެ.. ނޫނޭ ހަމަ މިގެއަށް އަންނަންވީ.. ބައި ވިޝޫ.. ބައި ސަރ..” ލިމްނާ ލުއި ހީނލުމަކާއިއެކު ކާރުން ފޭބުމުން އާލިކް ފުޅާ ހިނިތުންވުމަކާއިއެކު އޭނާގެ ސީޓުގައި ހަމަޖެހިލާ ލޯގަނޑުން ރަނގަޅަށް ވިޝާ ފެންނާނޭހެން ސެޓްކޮށްލިއެވެ. އޭރު ވިޝާ ޚިޔާލީ ގޮތަކަށް ބޭރަށް ނަޒަރު ހުއްޓާލައިގެން އިނީ ވާހަކަ ނުދައްކަން ހުވާކޮށްގެން އިން މީހަކު ފަދައިންނެވެ. އޭނާ ވިސްނަމުން އެދަނީ ކޮން ކަމަކާ މެދުބާވައެވެ. ހަމަ އާލިކްގެ ފަރާތުން ސަލާމަތްވާނެ ގޮތެއް ހޯދަނީހެއްޔެވެ؟ ކާރު ދުއްވާލިއިރުވެސް އޭނާ އެއިންގޮތަށް އިނުމުން އާލިކްގެ ހިތައް އުނދަގޫވެގެން ލޯބީގެ މަޑުމައިތިރި ލަވައެއްކަމުގައިވާ “އެވްރިތިންގ އައި ޑޫ، އައި ޑޫ އިޓް ފޯރ ޔޫ..” ޖަހާލިއެވެ. ހަރަކާތެއް ނެތިފައި އިން ވިޝާ މަޑުމަޑުން ހިންދެމިލީ އެލަވައިގެ އަޑަށެވެ. އަދި އެއާއިއެކު އާލިކް ލޯގަނޑުން އޭނާއަށް ބަލަމުން ދާކަން އެނގުމުން ވަގުތުން އޭނާގެ މޫނުކޮޅު ރަތްވެއްޖެއެވެ. އޭރު އޭނާގެ ސަމާލުކަންވަނީ ޖަހާލާފައިވާ ލަވައިގައި ކިޔަމުންދިޔަ ކަޑިތަކާއި ގުޅިފައެވެ. ހަމަ އެވަގުތު އާލިކްގެ ތޫނު ނަޒަރުން ސަލާމަތްވުމުގެ ގޮތުން ސީޓުގައި ބޯޖައްސާލުމަށްފަހު އޭނާ ލޯ މަރާލިއެވެ. ވެހެމުންދިޔަ ވާރެއާއިއެކު، ފިނި ފިނި ކާރުތެރޭގައި ލަސް މިއުޒިކެއްގެ އިޝްގީ ލަވައެއް އަޑު އަހާލަން ލޯ މަރާލައިގެން އިންއިރު ވިޝާގެ ތުންފަތުގައި ލުއި ހިނިތުންވުމެއް އުފެދިފައިވެއެވެ. އެމަންޒަރު ފެނުމުން އާލިކްވެސް ވާހަކަ ދައްކާކަށް ޚިޔާލެއް ނުކުރިއެވެ. އޭނާ އެގޮތުގައި މަޑު ދުވެއްޔެއްގައި ކާރު ދުއްވަމުން ދިޔައީ ހިތްހަމަޖެހިލާފައި އިންދެގެންނެވެ.\nއާލިކް ވިޝާގެ ގޭދޮށަށްކާރު މަޑުކޮށްލުމަށްފަހު ފަހަތަށް އެނބުރިލީ ވިޝާގެ އެއްވެސް ހިލަމެއް ނުވުމުންނެވެ. އޭރު ވިޝާ ސީޓުގައި ރީތިކޮށް ބޯ ޖައްސާލައިގެން އަރާމުކޮށް ނިދާލާފައި އޮތެވެ. އެ ލޯބި މޫނުގައިވާ ލުއި ހިނިތުންވުމާއިއެކު، ނިދާލާފައި އޮތްލެއް މައުސޫމްކަމުން އާލިކްގެ ހިތް ލޯބިން ބަންޑުންވެގެންދާހާ ވިއެވެ. މާތް ﷲ ގެ ކުޅަދުންވަންތަކަމުގެ ފުރިހަމަކަމޭ ހިތައް އެރިއެވެ. މަޑުމަޑުން ހިނިތުންވެލަމުން އޭނާ ކާރުތެރޭގެ ފިނިކަން މަޑުކޮށްލީ ވިޝާ ހީކަރުވާގޮތްވެފައި އިނުމުންނެވެ. އޭނާއަށް ގޮވާ ހޭލެއްވުމުގެ ބަދަލުގައި އާލިކް ކާރު ދުއްވާލާފައި ގޮސް ޕާކިން ޒޯނުގައި މަޑުކޮށްލުމަށްފަހު ލޯގަނޑުން ވިޝާ ފެންނާނޭހެން ހަމަޖެހިލިއެވެ. އެލޯބި މޫނު ފެންނާތީ އެހިތައް ލިބެނީ ހާދަ ހަމަޖެހުމެކެވެ.\nވިކާޝްއަށް އޮފީހުން ސަލާމަތްވެވުނީ ލިމްނާމެން ގުޅިތާ ގަޑިއެއްހާއިރު ފަހުންނެވެ. ބޯ ބޯކޮށް ވާރޭ ވެހުމަށްފަހު އޭރު ފުދޭވަރަކަށް ތުނިކޮށްލާފައިވާތީ މޫސުމް ފެންނަނީ ހިތްގައިމު އެހެނަސް ކަންނެތް ކުރުވާފަދަ ގޮތަކަށެވެ. އޮފީސް ނިންމާލުމަށްފަހު ގޭދޮށަށް އައިސް ކާރު ޕާކްކޮށްލުމަށްފަހު އެތެރެއަށް ވަންނަން ދިޔަ މަގުމަތީގައި އޭނާގެ ލޮލުގައި އަޅައިގަތީ މަގުގެ އެއްފަރާތުގައި ޕާކްކޮށްފައިވާ އާލިކްގެ ކާރެވެ. އެހާ ފަސޭހައިން އޭނާގެ ލޮލުގައި އާލިކް އަޅައިގައތީ ކާރުގެ ބިއްލޫރިގަނޑު ތިރިކޮށްލާފައި ހުރުމުންނެވެ. ސުވާލުން ފުރިގެންވާފަދަ ގޮތަކަށް މޫނުމައްޗަށް ރޫތަކެއް އަރުވާޅަމުން ވިކާޝް އެދިމާއަށް ހިނގައިގަތީ ދުރު، އަދި އަވަސް ފިޔަވަޅުތަކެއްގައެވެ.\n“އޭ… ކިހިނެތްވެ…..” ވިކާޝް ކާރު ކައިރިއަށް ހުއްޓިލުމަށްފަހު އަޑުގަދަކޮށް ވާހަކަ ދައްކަން ފެށުމާއިއެކު އާލިކް އަވަސް އަވަހަށް އަނގަމަތީގައި އިނގިލި އަޅާލަމުން “ޝްޝްޝް..” އޭ ބުނެލައިފިއެވެ. އެއާއިއެކު އާލިކް ލަސްލަހުން ފަހަތަށް އެނބުރި ކާރުގެ ފަހަތު ސީޓް ބަލާލުމުން ވިކާޝްވެސް ބޯދިއްކޮށްލިއެވެ. އެއާއިއެކު އޭނާއަށް ދެލޯ ބޮޑުކޮށްލެވުނީ އަރާމު ތަންމައްޗެއްގައި ނިދާލާފައި އޮތް ފަދައިން އޭނާގެ ކޮއްކޮ ނިދާލާފައި އޮއްވާ ފެނުމުންނެވެ.\n“ސީރިއަސްލީ.. ވިޝޫ؟ މީގެ ތެރޭގަ ނިދާފަ؟..” ވިކާޝް ހައިރާންވީ ވަރުން އެއޮތް ގޮތަށް އޮވެފައި ވާހަކަ ދެއްކީވެސް އާދައިގެ ވަރަށްވުރެ ބާރަށެވެ. އެއާއިއެކު ނިދާފައި އޮތް ވިޝާ ސިއްސައިގެން ގޮސްފައި ލޯ ހުޅުވާލުމަށްފަހު ހަށިގަނދު ތެދުކޮށްލިއެވެ.\n“ވިކީ..” ވިޝާ ހޭލުމާއިއެކު އާލިކް ލޯ މަރާލަމުން މޫނުގައި އަތްއަޅާލިއެވެ. ހަމަ އެއާއިއެކު ވިކާޝްވެސް ކުޑަކޮށް ދޫ ނެރެލަމުން ހާސްވާގޮތް ދައްކާލުމަށްފަހު މަޑުމަޑުން “ސޮރީ” އޭ ބުނެލައޮފިއެވެ. އޭރު ވިޝާ ދެލޯ ބޮޑުކޮށްލައިގެން އެދެމީހުންނަށް ބަލަހައްޓައިގެން އިނީ ދުވަހަކު ނުދަންނަ މީހަކު ފަދައިންނެވެ. އޭނާއަށް އެއްގޮތަކަށްވެސް ވާނުވާއެއް ރޭކާ ލާގޮތެއް ނުވިއެވެ.\n“ޔޫ ސްލެޕްޓް.. ގެއަށް އައި މަގުމަތީގަ ވިޝޫއަށް ކާރުތެރޭގަ ނިދުނީ..” ވިޝާގެ ސުވާލުން ފުރިގެންވާ މޫނު ފެނުމުން އާލިކް ނުހަނު ލޯތްބާއިއެކު ބުނެލިއެވެ. އެއާއިއެކު ވިޝާގެ ދެލޯ ވީ އިތުރަށް ބޮޑެވެ.\n“ވަޓް؟.. އޭރު އޮފީހުން އަންނަމުން.. މިހާރު ކިހާ އިރެއް.. ވަޓް؟.. ސީރިއަސްލީ؟ އައި ވޯޒް ސްލެޕްޓް؟. ފޯރ 1 އަވަރ..؟.. އިން ޔުއަރ ކާރ؟..” ވިޝާ އަނގަ ހަލުވިކޮށްލާފައި ވާހަކަ ދައްކަމުން، މޫނުމައްޗަށާއި އަތަށް ގެންނަމުންދިޔަ ހަރަކާތްތަކުން އާލިކްއާއި ވިކާޝްއަށްވެސް ތިބީ ހެވިފައެވެ. އެވަގުތު ވިޝާގެ މޫޑު ސަކަރާތްވެފައި ހުރިވަރުން މާބޮޑަށް ހެވިދާނެތީ ވިކާޝް ކުޑަކޮށް ކާރާއި ދުރަށް ޖެހިލީ އަނގަމަތީގައި އަތްއަޅާލައިގެން ހުރެއެވެ.\n“ކީއްވެތަ ނުގޮވީ؟..” ވިޝާ ދެބުމަ ކައިރިކޮށްލައިގެން އިނދެ އާލިކްއާއި ސުވާލުކުރީ ހިތްހަމަނުޖެހިފައި އިނދެއެވެ.\n“މާ ލޯބިކޮށްނިދާލާފަ އޮތީމަ ގޮވާހިތްނުވީ..” އާލިކް މަސްތީ ގޮތަކަށް ވިޝާއަށް ބަލާލަމުން ވާހަކަ ދެއްކީ ގަސްތުގައި ވިޝާ ރުޅި އަރުވާލުމުގެ މަގްސަދުގައެވެ. އޭނާގެ އެ މަގްސަދު ހާސިލްވެސް ވިއެވެ.\n“ހހހ.. ޔޫ އަރ.. ޖަސްޓް..ޑިސްގަސްޓިންގް..” ވިޝާ ކާރުގެ ދޮރު ހުޅުވާލާފައި ނުކުތުމަށްފަހު “ބަން” ލާފައި ދޮރު ޖަހާ ބާރުބާރަށް ހިނގާލާފައި ދިޔައީ އެތާ ހުރި ވިކާޝްއަށްވެސް ބަލާލުމެއް ނެތިއެވެ. އެވަގުތު ވިކާޝްއަށްވެސް މަޖާވެފައި ހުރެވުނީ ވިޝާގެ ޅަ ހަރަކާތްތަކުގެ ސަބަބުނެވެ.\nޖެހިގެން އައި ދެދުވަހުވެސް ވިޝާމެން އެންމެން އުޅެމުންދިޔައީ ވިކާޝްއާއި ލިމްނާގެ ކައިވެނީގެ ހަފްލާއަށް ތައްޔާރުވުމުގައި އަވަދިނެތިއެވެ. ތަން ޑެކަރޭޓް ކުރާ މީހުންނާއި، ލިމްނާގެ އާއިލާއާއި، ދެފަރާތުގެ ރައްޓެހިންވެސް އެކަމުގައި އެގޭތެރޭގައި އުޅެމުންދާތީ ގޭތެރެ އޮތީ ހަލަބޮލިވެފައެވެ. އާލިކްވެސް އެދެދުވަހު ގިނަ ވަގުތު ހޭދަކުރީ އެގޭގައިކަމުން ގިނައިން އުޅެން ޖެހުނީ ވިޝާ ފެންނަ ހިސާބުގައެވެ. އެހެން ނަމަވެސް މީހުން ގިނަވުމުގެ ސަބަބުންނާއި ވިޝާ އުޅޭލެއް ދުރުކަމުން އޭނާއަށް މާބޮޑަށް ވިޝާއާއި ވާހަކަ ދައްކާލާ، ގާތްވެވޭ ގޮތެއް ނުވިއެވެ. އެހެން ނަމަވެސް އެހެން މީހުން ގިނަވަގުތު މަސައްކަތުގައި އުޅެމުން ދިޔައިރު، ވިކާޝްއާއި ލިމްނާ ދޭތެރެ ދޭތެރެއިން އެކަހެރިވެލާ ވާހަކަ ދައްކާލަން ތިބެއެވެ. ހަމަ ގައިމުވެސް ދެމީހުންވަނީ އެކަކު އަނެކަކަށްޓަކައި އިންތިހާއަށް ބޭނުންވެފައިކަން އެކަމުންވެސް ދޭހަވެއެވެ.\nބުރަ ދެދުވަހުގެ މަސައްކަތަށްފަހު އެންމެފަހުން އެންމެން އިންތިޒާރު ކުރަމުންދިޔަ ވަގުތު ޖެހިއްޖެއެވެ. ވިކާޝްއާއި ލިމްނާގެ ކައިވެނި ގޭގެ ގޯތިތެރޭގައި ތައްޔާރުކޮށްފައިވާ ފުރިހަމަ މޭޒުދޮށުގައި ކުރެވުނުއިރު ދެފަރާތުންވެސް ތިބެންޖެހޭ އެންމެން ތިއްބެވެ. ކައިވެނިކޮށް ނިމުމަށްފަހު ޕާޓީގައި ތިބެން ޖެހޭ މަގާމަށް ދެމީހުން ހިނގާލާފައި ދިޔައީ އަތުގުޅުވާލައިގެން ތިބެއެވެ. މުޅި ގޯތިތެރެއާއި ސިޓިންގް ރޫމުގައިވެސް ކުލަ ކުލައިގެ ބޮކިތައް ދިއްލާލުމަށްފަހު، އަތުރާލާފައިވާ ވަށް މޭޒުތަކުގައިވާ އުއްބަތިތަކުގެ އަލިން މާހައުލު ފެންނަނީ އިޝްގީ ގޮތަކަށެވެ. ވާރޭގެ ނުވެހުނު ކަމުގައިވިޔަސް، މޫސުމް މާ ރަނގަޅު ނުވުމުން ހީކަރުވާފަދަ ފިނިކަމެއް މާހައުލުގައި ވެއެވެ. އަލަތު ކައިވެނީގެ ޖޯޑު ތިބުމަށް ހަމަޖެހިފައިވާ މަގާމު ތައްޔާރުކޮށްލާފައިވަނީ ޕާޓީގެ މައި ކުލަ ކަމުގައިވާ ރަތާއި ހުދު ކުލައިގެ ބޮޑެތި ވިދާ ބޯޅަތަކަކުންނެވެ. ގަޔަށް ހިފާފައިވާ ހުދުކުލައިގެ ވެޑިންގް ޑްރެސްގައި ލިމްނާ ފެންނަނީ “ޝާހީ” އާއިލާއެއްގެ ކުއްޖަކު ފަދައިންނެވެ. ހެދުމުގެ އަތުކުރިއާއި މޭމަތީގައިވާ ރަތްކުލައިގެ ޑިޒައިންއާއިއެކު، ބޮލުގައި އޮޅާލާފައިވާ ހުދު ޝޯލްގެ އެއްއަރިމަތީގައިވާ ރަތްކުލައިގެ ބޮޑު މާގަނޑު އޭނާގެ ހިތްހެޔޮ މޫނުކޮޅާއި ނުހަނު ގުޅެއެވެ. މާ ގަދައަށް މޫނުގެ މޭކަޕްކޮށްފައި ނުވުމުން، ގުދުރަތުން އޭނާއަށް ދެއްވާފައިވާ ސާދާ ރީތިކަމާއިއެކު މޫނުމަތީގައި އުފާވެރި ހިނިތުންވުމުގެ ސަބަބުން ފެންނަ ކޮންމެ މީހެއްގެ ތުންފަތަށްވެސް ހިނިތުންވުމެއް ގެނުވައެވެ. ހަމައެއާއިއެކު ލިމްނާގެ ހިމަ އުނަގަނޑުގައި އަތް އަޅުވާލައިގެން އޭނާގެ ގާޓުގައި ހުރި ވިކާޝްގެ ފިރިހެންވަންތަކަން އެ އަލަތު ކައިވެނީގެ ޖޯޑުގެ ފުރިހަމަކަން އިތުރުކޮށްދެއެވެ. ހުދުކުލައިގެ ކޯޓް ފަޓްލޫނުގައި ހުއްޓެއް ކަމަކު، ކަރުގައި އޮޅާލާފައި އޮތް ރަތް ޝޯލްގެ ސަބަބުން ފެންނަ ފެނުމަށް ރަސްމީ ގޮތަކަށްވުރެ ގާތީ ސްޓައިލިޝް،ފެޝަން ގޮތަކާއިއެވެ. އިސްތަށިގަނޑުގައިވާ ތަފާތު ސްޓައިލާއިއެކު ހެދުން އެޅުމުގައި ހުރި ގޮތެއްގެ ސަބަބުން ބޮޑަށް ވައްތަރުވާން އުޅެނީ އާލިކްގެ ސްޓައިލްއާއެވެ. ތެދެކެވެ. ވިކާޝްގެ އެންމެ ޚާއްސަ ރޭގައި އޭނާއާއި އެންމެ ގާތުގައި އެހީތެރިވީ މީހަކީ އެންމެ ގާތް ތެދުވެރި އެކުވެރިޔާ އާލިކްއެވެ.\nޕާޓީތެރޭގައި މެހްމާނުން ގިނވަމުން ދިޔައިރު ވިކާޝްއާއި ލިމްނާ ވަރުބަލިވުމެއްނެތި އެމީހުންނާއި ސަލާމްކުރަމުން ދިޔައެވެ. އިރު އިރުކޮޅުން ވިޝާ، އާލިކް އަދި ލިމްނާމެންގެ އާއިލާގެ މެމްބަރުންވެސް އެމީހުންގެ ގާތުގައި މަޑުކޮށްލައެވެ. އެހެން އުޅެމުން ދިޔައިރު އާލިކް ސަމާލުވެގެން ހުރީ ވިޝާއާއި ތަންކޮޅެއް އެކަހެރި ގޮތަކަށް ވާހަކަ ދައްކާލެވޭނެ ވަގުތަކަށެވެ. މިރޭ އޭނާގެ ޕަރީ ފެންނަލެއް ރީތިކަމުން ތައުރީފްކޮށްނުލާ ނުހުރެވުނީއެވެ. ހުދުކުލައިގެ ގަމީހަކާއިއެކު، ކެޝުއަލް ސޫޓެއް ލައިގެން ތައްޔާރުވެލައިގެން ހުރިއިރު އާލިކްގެ ސްމާރޓްކަމުން ތަނުގައި ތިބި އެތައް އަންހެން ކުއްޖެއްގެ ލޯ އޭނާއަށް އަމާޒުވެފައިވާއިރުވެސް އޭނާގެ ހުރިހާ ސަމާލުކަމެއް ދީފައިވަނީ ވިޝާއަށެވެ. ތަންކޮޅެއް އެއްފަރާތެއްގައި ހުރި މޭޒެއްގައި އެކަނިމާ އެކަނި އިށީނދެލައިގެން އިން ވިޝާ އޭނާގެ ލޮލުގައި އަޅައިގަތީ އެފަދަ ވަގުތަކަށް ބަލަބަލާ ހުއްޓައެވެ. ހަމަ އެއާއިއެކު މޫނުމަތީގައި ރީތި ހިނިތުންވުމެއް އުފައްދާލަމުން އޭނާ އެދިމާއަށް ހިނގައިގެންފިއެވެ.\n“ހޭއި ޕްރިންސެސް..” އާލިކް ދިޔަ ގޮތަށް ވިޝާގެ ކުރިމަތީގައި އިށީނދެލުމާއިއެކު ވިޝާގެ މޫނުމައްޗަށް ހާސްކަން ވެރިވެއްޖެއެވެ. ދެލޯ ބޮޑުކޮށްލާފައި އާލިކްގެ މޫނަށް ނަޒަރު ހުއްޓާލި ވަގުތު، އުއްބަތީގެ އަލީގެ ތެރެއިން އެ ބްރައުން ދެލޮލާއި މޫނު ފެނުމުން އާލިކްގެ ގައިން ހީބިހި ނަގައިގެން ދިޔައެވެ. ހާދަ ރީއްޗެވެ. ހާދަ ފުރިހަމައެވެ. ރަތްކުލައިގެ ޝޯލްގެ ތެރެއިން ފާޅުވާން އިން ދޮން ދޮން މޫނުގައިވާ މޭކަޕާއި، ލޮލުގައިވާ އަނދުންކުލަ ގަދަކަމުން މިރޭ ވަކީން ރީތިކަމަށް ދައްކައެވެ.\n“މާ ޝާ ﷲ.. ޔޫ ލުކް ސޯ ބިއުޓިފުލް..” ވިޝާގެ ރީތިކަން ފެނި އާޝޯޚް ވީވަރުން އާލިކްގެ ހިތުގައި އުފެދުނު އިހުސާސްތައް ދުލުން ބޭރުވެގެން ދިޔައީ ބޭއިޚްތިޔާރުގައެވެ. ތައުރީފްގެ އެދެތިން ބަސްކޮޅު އިވުމުން ވިޝާގެ ހިތައްވެސް އުފާވެރިކަން ވެރިވިއެވެ. އެހެންނަމަވެސް އޭނާގެ މޫނުމަތިން އެކަން ފާޅުކުރުމުގެ ބަދަލުގައި ދެބުމަ ކައިރިކޮށްލަމުން ގޮނޑިން ތެދުވަން އުޅުނު ވަގުތު އާލިކްގެ އޭނާގެ އަތްމަތީގައި އަތް ބާއްވާލިއެވެ.\n“މިފަހަރު ވިޝޫ ގޮއްސިއްޔާ މިތާ މިތިބަ އެންމެންނަށް އިވޭ ވަރަށް އައި ވިލް ސޭ ދެޓް.. “އައި ލަވް ޔޫ”..” އާލިކް މަޑުމައިތިރި ގޮތަކަށް އެޖުމަލް ބުނެލިކަމުގައިވިޔަސް ވިޝާއަށް އެބަސްކޮޅު އިވުނީ ބިރުވެރި އިންޒާރެއް ފަދައިންނެވެ. އެއީ އެއްގޮތަކަށްވެސް ވާން ބޭނުން ގޮތެއް ނޫންކަމުގައިވިޔަސް އާލިކް އެފަދަ ކަމެއް ކޮށްފާނެކަން އޭނާއަށް ޔަގީންވެއެވެ. ވަގުތުން ތެދުވެގެން ދިއުމުގެ ޚިޔާލު ދޫކޮށްލުމަށްފަހު އާލިކްއާއި ހަތަރުކަޅި ހަމަކޮށްލިއެވެ. އެ ފިރިހެންވަންތަ މޫނާއި، ފުން ފުން ދެލޮލުގެ ތެރެއަށް ގެނބުމާއިއެކު ވިޝާގެ ތުންފަތުގައި ހިނިތުންވުމެއް އުފެދުނެވެ.\n“އައި ލަވް ޔޫ ޓޫ އާލް..” ވިޝާގެ ހިތުގައިވާ އެ ކުރު ކުރު އިބާރާތްކޮޅު އޭނާގެ ދުލުން ބޭރުކޮށްލުމަށް އެހިތް ބާރު އަޅަމުން ދިޔައެވެ. ހިނދުކޮޅަކަށް ނަމަވެސް ވިޝާއަށް އޭނާގެ މަގްސަދު ހަނދާން ނެތި ހިތުގެ އެދުން ކުރި އަރައިފިއެވެ. އޭނާގެ ރީތި ތުންފަތް ދެންމެ ދެންމެ ހަރަކާތްކޮށްލަން އުޅޭ ފަދައެވެ.\nwow….. so beautiful.. bt haadha lahey nw update kuraaleh… avahah update kohdhyba plxxx plxx plxxxx…\nAlik ah vishr libunyma stpry hadi vrne ehen nahadhahchey plx 🙂\nvarah salhi tankolheh avaha aneh bai genesdheebala keevtha mihaaru eha lasvanee\nHaadha lahey mihaaru update kuraaleh,,,, haadhavarakah inthixaaru kuran jeheyey,,,,alhe thankolheh avahah update kohdhe\neba plss layaaaa\nwow.v salhi ,.. avahah up kondeyti ….plx plx\nVvvv reethi… thanks for updating ….but don’t make us wait so long…. 🙂\nthankolheh avahah update kohdhe\nvvvvvvvvvvvvvvvvvvvv reeethi!!! 😀\nwhn is nxtpart\nwow beautiful…waiting for the next part\nmihaaruegenes dheny araamaguga nuliyaa part thakey ehenveeelasvany dhw layaa..by the way vvv habeyx mi storyy.i love this storyg… waiting for the next part.. kyp it up n gudluck <3\nv v v v salhi igey whn next part v inthixar kurevey eba\nwow v nc v v v avahah up kohdhehchey nxt prt\nLaya …egadu kolhuga oiy echeh avahah buneba.. Pls update the story soon\nlaya anekkaves vahaka liyun medhukandaaleetha??????\nlaya haadha lahey update kuraaleh.mihaaru inthixaaru koh koh varubalivehje.plx avahah up koh dhyba……\nlayaa dhn avahah vaahaka update kohbaa.. vaahaka kiyaahithun neyge mi site beley varehves… i love this story too..\nLayaa haada lahey up vaalhe\nlayaa plx avaha up konla plx plx\nAslu ves ainth ves abadu vade vade mihunanee up v Thor balan avahah up koh dheeba kiyun therin eavarah kihaahinthun ney mithibee\nLaya haadha laheyyy …plxx avahah upp kohdeybala…mihaaru kiyaa hiythun kehmadufeva…\n:(…..laya vaahak upkohlany kohladhee\n?Layaa vaahak nimunee tha\nAvahah upkoladheebala pls pls\nplx update it fast……..keii madhuvefa mi hunnany\nMashah heewany kuryga weehen anehfaharu huhtun ery hen dhen nimumeh nehwaahka ehkahneynge mee ehwes site ehga me kuriyakah nudhey wehya waki hisaabun medhukedeny\nAlhe layaa!!!!! 🙁\nLayaa up kohdybaa\nlayaa up kohdybaa pls pls pls\nvarah reethi kon iraku anehbai genesdhenee\nlaaayaaa haaadha lahun vaaahaka upload thi kuraneee, konmedhuvahaku thousands faharu chck kurevey up loadi kuritho balan…………pls avahah upload kohdey bala,,,,,,,,,,,,,,,,,,,,,,,,,,,,,,,,\nlayaaaa ma mihaaru maruvaneee mi vaahaka nukiigen……Abadhu keevetha mi vaahaka ah mihen vaneee…..abadhu layaa break nagaane dhen varah fooooooooooooooooohi………\n..alhe avahah up kohdhybaaa pls pls layaa kyhve tha ehaa las vanyyy,,,at least u shud tell the readers..\nMi nimuny tha..alhe.gina story ge kiyeyny ehbai.den v foohi\nLaya mifaharu ves story ge ebbai tha genesdheny……..vaahaka daily ko genesdhybaa …plx plx plx 🙁\nLaya alhe plx up kohdhyba mi storyge aneh bai..up nukurany kyhvekanves bunedhyba plx plx laya.mi story ge aneh bai kiyaa hithun mihaaru ni site ah beley adhadhuves neygey..plx layaa upload the story soon..\nKureefahar wes hedhee thihen ehbai genesfa medhu kadhaaly anehkaa dhuwas gadakah fahu alun fashaageh gena ee vrh foohi ehen kiyah\nLayaa balive ulheythy nugenesdhevenee ey . Sry\nhaadha gina dhuvahaku\nadhives rangalheh nuveytha layaa\ndhen kon dhuvahakun tha up vaany\nKon irakun tho dhen oh bai? mihaaru up veytho balaa balaa backbone ge dhuvas gossi plx up soon..\nGet well soon Laya..plx avahah apkohdhehchey igey aneh bai..mihaaru mi storyge anehbai kiyaahithun keh madhuvefa.\nmi vahaka manadhoo live genesdheny kaaku\nmivaahaka salhi.. ..kn iraku aneh bai up kuraaneee..\nmivaahaka mihisaabun nimneetha kobaa aneh bai. thankolheh avaha genes dhee bala. vaahaka liyaakujja baliveetho?\nއަޅެ މިވާހަކަ ގެނެސްދީބަލަ ޕްލީސް.. ޕްލީސް ހާދަ ބޭނުމަޭ މި ވާހަކަ ކިޔާލަން އުއްމީދު ކުރަން އަވަހަށް މި ވާހަކަ ކިޔާލަން ލިބޭނެކަމަށް\nMivaahaka ekkoh kiyaalan libeyne gotheh innaanethe. Ok gannan viyas\nހާސިލް ވުމަށް އެދި ހިތް ރޮނީ 2\nލޯބި August 22, 2018\nލޯބި July 13, 2017\nލޯބިން ލޯބިވާއޭ ….. (5)


ކޮބާ ޑަލްގޯނާ ކޮފީ ގިރައިފިންތަ؟ – Dhen.mv\nކޮބާ ޑަލްގޯނާ ކޮފީ ގިރައިފިންތަ؟\nApril 3, 2020 - 5:10 am\nމީސް މީޑިއާގައި އަބަދުވެސް ތަފާތު އެކި ކަންތައްތައް ވައިގައި ހިފައެވެ. މި ދުވަސްކޮޅަކީ ކޮވިޑް19 އާއި ގުޅިގެން ގޭގައި ތިބެން ޖެހިފައިވާ ދުވަސްކޮޅަކަށް ވުމާއެކު ގިނަ ބަޔަކު އަންނަނީ އާ ކަންތައްތަކުގެ އަޖުމަ ވެސް ބަލަމުންނެވެ. އަދި އެކަކު ކޮށްފިނަމަ އަނެކަކު އެކަމެއްގެ އަޖުމަ ބަލަން ޖެހިފައި އޮންނަ އޮތުމާއެކު އާ ކަމެއް ވައިގައި ހިފައި ވައިރަލް ވުމަށް މާ ގިނަ ދުވަސްތަކެއް ނުނަގައެވެ. ޑަލްގޯނާ ކޮފީ އަކީ ވެސް މިހާރު މިފަދައިން ގިނަ ބައެއްގެ މަގުބޫލުކަން ހޯދަމުން އަންނަ ކޮފީއެކެވެ. އެތައް ހާސް ބަޔަކު ވަނީ ގޭގައި ތިބެ މި ކޮފީ ގެ އަޖުމަ ބަލައި މީސް މީޑިއާގައި ހިއްސާކޮށްފައެވެ.\nމީސް މީޑިއާގެ ވަސީލަތެއް ކަމަށްވާ ޓިކްޓޮކުން ގިނަ ބައެއްގެ ސަމާލުކަން ހޯދި ޑޮލްގާނޯ ކޮފީއަކީ ކޮރެއާ ގެ އުފެއްދުމެއް ކަމުގައި ގިނަ ބަޔަކު ބުނެއެވެ. ނަމަވެސް އެހެން ބައެއް މީހުން ބުނާ ގޮތުގައި މީގެ ކުރިންވެސް ޑަލްގޯނާ ކޮފއަކީީ އެހެން ނަމެއްގައި އިންޑިއާގެ ހިސާބުތަކުގައި ވަރަށް މަޝްހޫރު ބުއިމެކެވެ. ޑަލްގޯނާ މިބަހަކީ ކޮރެއާގައި މާމުއި ޓޮފީއަށް ބޭނުންކޮށް އުޅޭ ބަހެކެވެ.\nޑަލްގޯނާ ކޮފީއަކީ މަދު ބާވަތްތަކަކުން ހަދާލެވޭ ފަސޭހަ އަދި އެހާމެ މީރު ބުއިމެކެވެ. އަދި ގިނަ ބަޔަކު ފާހަގަ ކުރާ ގޮތުގައި މި ކޮފީގެ އެންމެ ހާއްސަވާ އެއް ސަބަބަކީ އެހެން ކޮފީތަކާއި ހިލާފަށް މި ކޮފީ ބަލާލަން ރީތިވުމެވެ.\nޑަލްގޯނާ ކޮފީ ތައްޔާރުކޮށްލުމަށް ބޭނުންވަނީ2ސަމްސާ ކަޅުކޮފީ،2ސަމްސާ ހަކުރު،2ސަމްސާ ހޫނު ފެން އަދި 400އެމްއެލް ފިނިކޮށްފައިހުރި ކިރެވެ. މި ކޮފީ 30 މިނެޓުން ތައްޔާރުކޮށްލެވޭއިރު، އެންމެ ފުރަތަމަ ޖެހެނީ ކޮފީ، ހަކުރު އަދި ފެން ރަނގަޅަށް ގިރާށެވެ. މިތަކެތި ގިރުމަށް އިލެކްޓްރިކް ކޮފީ މިކްސަރެއް ނުވަތަ ހޭންޑް މިކްސްރެއް ވެސް ބޭނުން ކުރެވިދާނެއެވެ. ވިޕިން ކްރީމް ހުންނަ ޓެކްސްޗަރ އަށް ކޮފީ ގިރި ފްލަފީ ވުމުން ތައްޓަކަށް ކިރު އަޅައި އޭގެ މައްޗަށް ގިރާފައި ހުރި ކޮފީ އަޅާލުމުން ޑަލްގޯނާ ކޮފީ ތައްޔާރުވީއެވެ. ބޭނުންނަމަ ކިރުގެ ތެރެއަށް އައިސް ކިޔުބް ވެސް އެޅިދާނެއެވެ.\nއައިސް ކޮފީ ކަމުދާ މީހުންނަށް މި ކޮފީ އަކީީ ވަރަށް ކަމުދާނެ ކޮފީއެކެވެ.\nކޮވިޑް19 އާއެކު ކުރި ފުރަބަންދާއެކު މަގުބޫލުވި ޑަލްގޯނާ ކޮފީއަކީ ގޭގައި ތިބެ ތަފާތު އެކި އެއްޗެހި ކައްކާ ހިތްވާ ނުވަތަ އާ ކަންތައްތައް ތަޖުރިބާ ކޮށްލަން ބޭނުންވާ މީހުނަށް ވެސް އަޖުމަ ބަލައިލެވިދާނެކަމެކެވެ.


ޕަބްލިޝްކުރި ގަޑި: 15:34\nސުންގަޑި: 04 ނޮވެންބަރު 2021 14:00\nކައްދޫ އެއަރޕޯޓް ކޮމްޕެނީ ލިމިޓެޑް\nޑެޕިއުޓީ މެނޭޖަރ (ކޮމާރޝަލް ސަރވިސަސް)\nކައްދޫ އެއަރޕޯޓް ކޮމްޕެނީ ލިމިޓެޑް / ލ.ކައްދޫ\nމަޤާމާއި ގުޅުންހުރި ދާއިރާއަކުން ފުރަތަމަ ޑިގްރީ ހާސިލްކޮށްފައި ވުމާއެކު މަސައްކަތުގެ ދާއިރާއިން2އަހަރު ދުވަހުގެ މަސައްކަތު ތަޖުރިބާ ލިބިފައިވުން. ނުވަތަ،\nމަޤާމާ ގުޅުންހުރި ދާއިރާއަކުން އެޑްވާންސް ޑިޕްލޮމާ ހާސިލްކޮށްފައި ވުމާއެކު މިދާއިރާއިން5އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން.\nއަސާސީ މުސާރަ -/8000 ރުފިޔާ.\nހަމަޖެހިފައިވާ އުސޫލުން ޑެއިލީ އެލަވަންސް، ސަރވިސް އެލަވަންސް އަދި އިތުރުގަޑި އެލަވަންސް.\nޖީ.ސީ.އީ އެޑްވާންސް ސަބްސިޑަރީ އިމްތިޙާނަކުން2މާއްދާއިން ދަށްވެގެން 'އީ' ގްރޭޑް ލިބިފައިވުމާއެކު، ހަޔަރ ސެކަންޑަރީ ސްކޫލް ސެޓްފިކެޓް އިމްތިޙާނުގައި 'ދިވެހި' މިމާއްދާއިން ދަށްވެގެން 'ސީ' ގްރޭޑް ލިބިފައިވުން، ނުވަތަ\nސާނަވީ އިމްތިޙާނަކުން2މާއްދާއިން ދަށްވެގެން 'ޑީ' ގްރޭޑް ލިބިފައިވުމާކު، ސެކަންޑަރީ ސްކޫލް ސެޓްފިކެޓް އިމްތިޙާނުގައި 'ދިވެހި' މިމާއްދާއިން ދަށްވެގެން 'ސީ' ގްރޭޑް ލިބިފައިވުމާއެކު މަޤާމުގެ މަސައްކަތާ ގުޅޭ ދާއިރާއަކުން މަދުވެގެން3އަހަރު ދުވަހުގެ މަސައްކަތު ތަޖުރިބާ ލިބިފައިވުން، ނުވަތަ\nމަޤާމާ ގުޅުންހުރި ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް3ގެ ސަނަދެއް ހާސިލުކޮށްފައިވުމާއެކު މަޤާމުގެ މަސައްކަތާ ގެޅޭ ދާއިރާއަކުން މަދުވެގެން3އަހަރު ދުވަހުގެ މަސައްކަތު ތަޖުރިބާ ލިބިފައިވުން.\nއަސާސީ މުސާރަ -/5000 ރުފިޔާ.\nހަމަޖެހިފައިވާ އުސޫލުން ޑެއިލީ އެލަވަންސް، ސަރވިސް އެލަވަންސް އަދި އިތުރުގަޑި އެލަވަންސް\nޖޫނިއަރ އެއަރޕޯޓް ފަޔަރ ފައިޓަރ\nއައި.ކާ.އޯ ގަބޫލުކުރާ އިންސްޓިޓިއުޓަކުން ބޭސިކް ފަޔަރފައިޓަރ ކޯސް ފުރިހަމަކޮށް ފާސްވެފައިވުމާއި މުއްދަތު ހަމަނުވާ މެޑިކަލް ސެޓްފިކެޓް އޮތުން. ނުވަތަ،\nސާނަވީ އިމްތިޙާނަކުން އިނގިރޭސި އަދި ހިސާބު މި ދެ މާއްދާއިން ދަށްވެގެން "ސީ" ގްރޭޑް ލިބިފައިވުން.\nއަދި އުމުރުން 18 އަހަރާއި 28 އަހަރާ ދެމެދުގެ މީހެއްކަމުގައިވުން.\nނޯޓް: 1. މިމަޤާމަށް އިންޓަވިއުއިން ޝޯޓްލިސްޓް ކުރެވޭ ފަރާތްތަކަށް "ފިޒިކަލް ޓެސްޓް" އެއް ބޭއްވުމަށްފަހު އެ ޓެސްޓްގެ ނަތީޖާ، މަޤާމަށް ހޮވުމަށް ޕޮއިންޓް ދިނުމުގައި ބޭނުން ކުރެވޭނެއެވެ. އަދި މަޤާމަށް ހޮވޭ ފަރާތްތަކަށް ވަޒީފާ ހަމަޖައްސާނީ މަޤާމަށް ކަނޑައަޅާފައިވާ މެޑިކަލް ޓެސްޓުން ފާސްވެފައި ވާނަމައެވެ.\nއަސާސީ މުސާރަ -/4000 ރުފިޔާ.\nހަމަޖެހިފައިވާ އުސޫލުން ޑެއިލީ އެލަވަންސް، ސަރވިސް އެލަވަންސް، ޝިފްޓް ޑިއުޓީ އަދި އިތުރުގަޑި އެލަވަންސް\nމަޤާމުގެ މަސައްކަތް ކުރުމުގެ ހުނަރު / ޤާބިލުކަން ސާބިތު ކޮށްދިނުމާއެކު، ލިޔަންކިޔަން ދަތުން.\nމަސައްކަތް ކުރުމަށް ޝައުގުވެރިކަން ހުރުމާއެކު މަސައްކަތް ކުރެވޭ ޞިއްޙަތެއްގައި ހުރުން.\nމިމަޤާމަށް މީހުން ހޮވުމުގައި، މަސައްކަތާ ގުޅުންހުރި ދާއިރާއަކުން ސަނަދު ހާސިލްކޮށްފައިވާ ފަރާތްތަކަށް އިސްކަން ދެވޭނެއެވެ.\nސާނަވީ އިމްތިޙާނަކުން، އިނގިރޭސި ހިމަނައިގެން މަދުވެގެން2މާއްދާއިން ދަށްވެގެން "ސީ" ގްރޭޑް ލިބިފައިވުން. ނުވަތަ،\nދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ނުވަތަ އެއަށްވުރެ މަތީ ސަނަދެއް ހާސިލްކޮށްފައިވުން.\nއަދި އުމުރުން 18 އަހަރާއި 28 އަހަރާ ދެމެދުގެ މީހެއް ކަމުގައިވުން.\nއަސާސީ މުސާރަ -/3000 ރުފިޔާ.\nކައްދޫ އެއަރޕޯޓް ކޮމްޕެނީ ލިމިޓެޑް / ލ. ކައްދޫ\nވަޒީފާއަށް އެދޭ ފޯމު (ވަޒީފާއަށް އެދޭ ފޯމު ކައްދޫ އެއަރޕޯޓް އޮފީހުން ލިބެން ހުންނާނެއެވެ)\nލިބިފައިވާ ތަޢުލީމާއި ތަޖުރިބާ ދަލީލުކޮށްދޭ ލިޔުންތަކުގެ ކޮޕީ\nޕާސްޕޯޓް ސައިޒުގެ ފޮޓޯ\nދިވެހިރައްޔިތެއްކަން އަންގައިދޭ ކާޑުގެ ކޮޕީ (މުއްދަތުހަމަނުވާ)\nދައުލަތުގެ އެހެން ޢިދާރާއަކަށް ޚިދުމަތްކުރުމުގެ އެއްބަސްވުމެއް އޮތް މުވައްޒަފަކުނަމަ، ކުރިމަތިލާ މަޤާމަށް ހޮވުމުން، އަދާކުރަމުންދާ ވަޒީފާއިން ވީއްލުމާ މެދު އިޢުތިރާޒެއް ނެތްކަމުގެ ލިޔުމެއް.\n2021 ނޮވެމްބަރ 04 ވާ ބުރާސްފަތި ދުވަހުގެ 14:00 ގެ ކުރިން\nއިންޓަރވިއު ބޭއްވުމަށް ކަނޑައަޅާފައިވާ މުއްދަތާއި އޮންނާނެ ތަން:\nމި އިޢުލާނުގެ މުއްދަތު ހަމަވާތާ އެއް މަސްދުވަސް ތެރޭގައި އިންޓަރވިއު ބޭއްވޭނެއެވެ. އިންޓަރވިއު އޮންނާނީ ކައްދޫ އެއަރޕޯޓް އޮފީހުގައެވެ.\nއިތުރު މަޢުލޫމާތު ސާފުކުރައްވަން ގުޅުއްވާނެ ނަންބަރަކީ 6800704 އެވެ. ވަޒީފާއަށްއެދޭ ފޯމު ހުށަހަޅުއްވަންވާނީ ކައްދޫ އެއަރޕޯޓް އޮފީސް / ލ. ކައްދޫ އަށް ނުވަތަ އީމެއިލް މެދުވެރިކޮށެވެ.\nއީމެއިލް ކުރައްވަނީ [email protected] އަށެވެ.\nނޯޓް: މިވަޒީފާއަށް އެދި ހުށަހަޅާ ފަރާތްތަކުގެ އަދަދު 15 އަށްވުރެ ގިނަނަމަ ތަޢުލީމާއި ތަޖުރިބާއަށް ބަލައި ޝޯޓް ލިސްޓް ކުރެވޭނެއެވެ. އިންޓަރވިއު ކުރާނީ ޝޯޓްލިސްޓްކުރެވޭ 15 ފަރާތާއެވެ.


HEYRIYA| Mi Valhun Fen Boefi Nama Molhadhoo Ah Dhevana Faharu Nais Nuhurevey? - Vaguthu\nހއ. މޮޅަދޫ ގަބުރުސްތާނުގައި ހިރިގަލުން ހަދާފައި ހުރި ފެންވަޅެއް -- ވަގުތު އިމޭޖެސް: އިބްރާހިމް ޝާބިލް\n(ހއ. މޮޅަދޫ) ދިވެހިންނަކީ ފަހުރުވެރިވުން ހަައްގު ތާރީހީ މާޒީއެއްގެ ވެރި ބައެކެވެ. ކިތަންމެ ބައި މަދު ބަޔަކަށްވީ ނަމަވެސް، ދިވެހި ތާރީހުން ކުރަހާލާ ކޮންމެ ބުރަކީ ގަދީމީ ވާހަކަތަކާއި، ފްލޯކް ވާހަކަތަކުގެ އިތުރުން އާސާރީ ބަހާތަކުން ވިނަވާލެވިފައިވާ މުއްސަނދި ބަހާއެކެވެ. ދިވެހިން ދިރިއުޅުނު ދިވެހި ފަސްގަނޑުގެ ކޮންމެ ކައިވަތެއް ހެން ހެކިވަނީ ދިވެހި ކާބަފައިން މި ދިވެހި އުންމަތަށްޓަކައި ދޫކޮށްލި އަގު ބޮޑު ސަގާފަތާއި، ތަރިކަތަކުގެ ވާހަކަތަކެވެ. އެ ފަސްގަނޑުގައި މިއަދުވެސް އަޑި ނޭނގޭ އެތައް ވާހަކަތަކެއް ވަޅުޖެހިފައި ހުންނާނެކަމީ ދެބަސްވެވެން ނެތް ހަގީގަތެކެވެ.\nބައެއް ތާރީހީ ތަންތަނާ މެދު ތުންތުންމަތިން ދެކެވެމުން އަންނަ ވާހަކަތަކަކީ އަޖައިބުކުރުވަނިވި ވާހަކަތަކެކެވެ. އިހު ދިވެހިން ގަބޫލުކޮށް ތަބާވެ އުޅުނު ކަންކަމަކީ އަންތަރީސްކުރުވާ ފަދަ ކަންތައްތަކެކެވެ. ޒިޔާރަތަށް ހުނިލުމާއި، ނަދުރު ބުނުމާއި، މަސް ފަންޑިތަ ހެދުން ފަދަ ބޯދާ އެތައް ކަމެއް ދިވެހި ތާރީހުން ހިރަފުސް ފޮޅާލުމުން ފެންނަން އެބަހުއްޓެވެ. ރަށްރަށާއި މެދު ދެކެވޭ ސަޅިބައިސާ ވާހަކަތަކަކީ ވެސް މި ބުނާ ބޯދާ ވާހަކަތަކަށް ދޫދޭވަރު ވާހަަކަތަކެއް ނޫނެވެ.\nބައެއް ރީތި ތުނޑި އޮންނަ ހިސާބުތަކުން ފަސް ބޭރު ނުކުރެވޭ ވާހަަކައާއި، ރަށުން އެކި ޒާތްޒާތުގެ ރޫހާނީ ކަންކަން ފެންނަ ނާމާން ވާހަކަތަކާއި، ރަށުން ވަކިކަހަލަ ކާއެއްޗެއް ކެއުމުން ނޫނީ ރަށުގައި ހުންނަ މާ މަަޝްހޫރު ވަޅަކުން ފެންބުއިމުން އެ ރަށަކަށް ހިތްޖެހޭ ވާހަކައަކީ ނިކަން ފަޚުރުވެރިކަމާއެކު ދިވެހިން ދައްކާ އުޅޭ ވާހަކަތަކެކެވެ. މިގޮތަށް ހއ.މޮޅަދޫގައި ހުންނަ ނިކަން ފެންމީރު ވަޅެއްގެ ވާހަކަވެސް މި ރަށު މީހުން ދައްކާ އުޅެއެވެ.\nމޮޅަދު އަށް ދާ ވާހަކަ އަޑު އިވުނު ހިސާބުން ފެށިގެން ކޮންމެ މީހަކު ވެސް ދައްކަނީ މިބުނާ ފެންވަޅުގެ ވާހަކައެވެ. އެ ރަށުން ދެކެފަރިތަ މީހަކު ހުއްޓަސް ދައްކަނީ ހަމަ އެ ވަޅުގެ ވާހަކައެވެ. މި ރަށު މީހުންގެ އާއްމު ބަހުރުވައިން ނަމަ " މޮޅަދޫ ބޯފެން ވަޅު"ގެ ނަމުން ނަންދީފައިވާ މި ވަޅަކީ އާދަޔާ ޚިލާފަށް ފެން މީރު ވަޅެއް ކަމަށް ބުނެ އުޅެއެވެ. ކޮންމެއަކަސް މި ވިޅާ މެދު އިވުނު ވާހަކަތައް ކިތަންމެހާވެސް ޝައުގުވެރިއެވެ.\nމި ރަށުގެ އިސް ރަށްވެހިން ބުނާ ގޮތުން ނަމަ މި ވަޅުން ފެން ބުއިމަކީ ޒާތެއްގެ "ފަންޑިތަ"އެކެވެ. އެވެރިން ސިފަކުރަނީ މި ވަޅުން ފެން ބުއިމަކީ މި ރަށަށް ހިތް އެނބުރޭ ޖާދުލެއްގެ ގޮތުގައެވެ. މި ރަށުގައި ޒަމާނުއްސުރެ އެއްޖީލުން އަނެއް ޖީލަށް ވާރުތަވަމުން އައި ތޯތޯ ވާހަކަތަކުގައިވާ ގޮތުން މޮޅަދޫގެ ބައު މިސްކިތް ކައިރީގައި ހުންނަ މިވަޅުން ފެން ބޮއެފި މީހަކު މި ރަށަށް ދެވަނަ ފަހަރު ނާރާނެ ގޮތެއް އެއީ ނެތް ގޮތެކެވެ.\nކޮންމެއަކަސް އަޑުއިވުނު ވާހަކަތަކަށް ފަހު މި ވަޅާ މެދުގައި ހިތުގައި ވެސް ވަރަށް ފުން ޝައުގުވެރިކަމެއް އުފެދިގެން އައެވެ. އަދި މީގެ ދުވަސްކޮޅެއް ކުރިން އެ ރަށަށް ކުރި ދަތުރުގައި އެ ބުނާ ފެންމީރު ވަޅުން ކޯވަރެއް ވިޔަސް ބޯން އަޅުގަނޑުވެސް ހުރީ ހިތު ނިޔަތް ގަނެގެންނެވެ. މި ދަތުރުގައި ރަށުތެރޭގެ ފާހަގަކޮށްލެވުނު އިދާރާތަކާއި، ތަންތަނާއި، ބިނާތައް ބަލަމުން ގޮސް އެ ބުނާ ފެންމީރު ވަޅާ ހިސާބަށް ވެސް ދެވިއްޖެއެވެ. ވަޅާ ހިސާބަށް ދިޔަ ވަގުތަކީ މެންދުރުގެ ރަތްއަވިދޭ ވަގުތަށް ވުމާއެކު ވަޅާ ކައިރިވަމުން ދިޔަހެން ކަރުހިއްކުން އިތުރުވިހެންވެސް ހީވިއެވެ.\nމޮޅަދޫގެ ތަންތަން "ވަގުތު"ގެ ޓީމަށް ދައްކަމުން ދިޔަ އާރުކާޓީންނާއެކު އެ ވަޅު ކައިރިއަށް ކައިރިވުމާއެކު އެތަނުގައި ތިބި ދެތިން މީހުންވެގެން ވަޅުގެ މަތި ނަގައިފިއެވެ. ކަމަކު ދާކަށް ނެތެވެ. މޮޅަދޫގެ ފެންމީރު ވަޅުން ފެންބޯން ދުށް ހުވަފެންވީ ބިލާހަކަށެވެ. ވަޅު ތެރޭގައި އޮތީ ފައިދިގު މަކުނު ވާފުރާ އޭގެ ހާއްޔަކަށްވެފައެވެ. މުޅި ވަޅުތެރޭގައި އެއްވާނަކަށް ރަސްކަން ކުރަމުން ދިޔައީ އެކި ސައިޒުގެ މަކުނެވެ. ކޮންމެވެސް ވަރަކަށް ކުރަތްޕާއި އެހެން ޒާތުގެ ސޫފިތައް ދުވެ ނަގަނީއެވެ.\nދާދި ފަހަކާ ޖެހެންދެން އެ ފެންވަޅު ސާފުކޮށް ބެލެހެއްޓުމުގެ މަސައްކަތް ކައުންސިލުން ކުރި އިރު އެ މަސައްކަތް ކުރީ ވަތަނީ މަސައްކަތެއްގެ ގޮތުގައެވެ. "ވަގުތު"އިން މޮޅަދޫ ކައުންސިލާއި އެރަށުގެ އެހެނިހެން އިދާރާތަކުގެ އިސްވެރިންނާއެކު ބޭއްވި ބައްދަލުކުރެއްވުމުގައި ކައުންސިލުން ވިދާޅުވީ އެ ވަޅު ސާފުކޮށް ބެލެހެއްޓުމަށް ކުރި މަސައްކަތް ހުއްޓުނު އެއް ސަބަބަކީ މުޅި ދުނިޔެ އަށް ދިމާވެފައިވާ ކޮވިޑް-19ގެ ބަލިމަޑުކަމާއެކު ރަށުގައި ހޭލަމޭލަވެ އުޅުނު ކުޑަވުން ކަމަށެވެ. އެ ފެންވަޅު ސާފުކުރުމުގެ މަސައްކަތް ކައުންސިލްގެ އިސްނެގުމާއެކު ކުރަމުން ދަނީ އެ ތަނަކީ ރަށުގެ ސަގާފަތް ރަމްޒުކޮށްދޭ އަސްލަކަށް ވުމާއި، އެ ތަނަކީ ކާބަފައިންގެ ހަނދާނުގެ ވައުފަތް އެތަނަކާއި ގުޅިފައިވާ ތަނަކަށް ވުމުންނެވެ.\n"މިތަން ސާފުކުރަނީ އެއީ ރަށުގައި ހުރި މުހިންމު ތަނަކަށް ވުމުން. ހަމަ ފެން ވެސް ބޭނުންކުރޭ މިތަނުން ރަށަށް އަންނަ މީހުންނަށް ރަހަ ދައްކާލަން. މީހުން ބުނެ އުޅެނީ މި ވަޅަކީ ނިކަން ފެންމީރު ވަޅެކޭ." އޭނާ ބުންޏެވެ.\nމި ފެންވަޅުން ފެން ބުއިމުގެ ރޯދި ނުލިބުނު ނަމަވެސް ފެންނަން އެހެރި ވަޅަކީ މޮޅަދޫގެ ޒަމާންވީ ސަގާފަތުގެ އެއް ރަމްޒެވެ. ސަގާފީ ތަރިކަ ރައްކާތެރިކުރާ ގައުމީ މަރުކަޒުން މައުލޫމާތުދޭ ގޮތުން ނަމަ މި ވަޅަކީ އެއް ދުވަސްވަރެއްގައި އެ ރަށުގެ ރައްޔިތުން ބޭނުން ކުރި ހަމައެކަނި ވަޅެވެ. އާއްމުކޮށް ފެން ބުއިމަށާއި، ކެއްކުމަށް ވެސް ދާދި ފަހަކާ ޖެހެންދެން އެ ރަށު މީހުން ބޭނުން ކުރީ މި ވަޅުން ފެން ނަގައިގެންނެވެ. އެ ރަށުގެ ޒުވާނަކު "ވަގުތު" އަށް ކިޔައިދިން ގޮތުގައި އޭނާގެ ހަނދާނުގައި ވެސް އެ ވަޅުން ފެން ނަގައިގެން އެކި ބޭނުންތަކަށް ބޭނުންކޮށް އުޅެފައިވެއެވެ.\n"ހަނދާން ހުރޭ ކައްކަން ވެސް ގެންދާނެ. އޭރު ފުރަތަމަ ވާރޭ ފެން އެހާ ބޭނުމެއް ނުކުރާނެ ކައްކާކަށް. އޭރުވެސް އަންނާނެ މީހުން. އަދި ރަށަށް މީހަކު އަޔަސް ގެންނާނެ މިތަނަށް. އެ ހަނދާން ހުރޭ." އެ ޒުވާނާ ކިޔައި ދިނެވެ.\nއެ ވަޅާ ބެހޭގޮތުން ރަށުގެ ކުދި ބޮޑު އެންމެންގެ ހިތުގައި ވެސް އޮތީ ޚާއްސަ ގަދަރަކާއި ލޯތްބެއް ކަފުންވެފައެވެ. މޮޅަދޫގެ އުމުރުން ދުވަސްވީ މީހަކު ކިޔައި ދިން ގޮތުގައި ހަނދާން ހުންނަން ފެށީއްސުރެ އެ ރަށަށް އަންނަ މީހުންގެ މެދުގައި އެންމެ މަގްބޫލުތަނަކަށް ވެފައިވާ ތަނަނީ މި ފެންވަޅެވެ.\n"މަންމަމެންވެސް ބުނަނީ އެ ވަޅުން ފެން ބޮއެފި މީހަކު ދެވަނަ ފަހަރު މޮޅަދޫ އަށް ނައިސް ނުހުރެވެއޭ. އެހެންވެ ރަށަށް ބީރައްޓިއްސަކު އައިސްފި ނަމަ ގެންދާނެ. އެއީ ހަމަތެދެއް. އެއީ ކިހިނެއް ވެގެން ވާކަމެއް ކަމެއް ނޭނގެ. ހަމަ ފެން މީރީ އޭ މީހުން ބުނަނީ." އޭނާ ބުންޏެވެ.\nމި ބޯފެން ވަޅާ މެދު ޒީޓައިމްސްގައި ލިޔެފައިވާ ލިޔުމެއްގައި ވާގޮތުން އެ ވަޅަކީ މޮޅަދޫ ކައިރީ އޮތް ބެރިންމަދޫގެ ރައްޔިތުންވެސް ފެން ބުއިމަށް ބޭނުން ކުރި ވަޅެކެވެ. އެ މީހުން ފެން ބޭނުން ކުރީ އެ ވަޅުން ފެން ގެންގޮސްގެން ކަމާއި މި ވަޅަކީ 100 އަހަރަށް ވުރެ ގިނަ އަހަރުވީ ވަޅެއް ކަމަށް ތާރީހީ ލިޔުންތަކާ ހަވާލާދީ ޒީޓައިމްސްގައި ވަނީ ބުނެފައެވެ.\nހއ. މޮޅަދޫ ގަބުރުސްތާނު -- ވަގުތު އިމޭޖެސް: އިބްރާހިމް ޝާބިލް\nކޮންމެއަކަސް މޮޅަދޫގެ ނަން މަޝްހޫރު ބޯފެންވަޅަކީ މޮޅަދޫގެ ވަޅުތަކުގެ ރަސްގެފާނުކަމާ މެދު އެއްވެސް ސުވާލެއް އަދި ޝައްކެއްވެސް ނެތެވެ. މިއީ މޮޅަދޫގެ ފަސްގަނޑުން ފެންނަން ހުރި ފާހަގަކޮށްލެވޭ ހަމައެކަނި ވަޅެއް ނޫނެވެ. މުއްސަނދި ސަގާފަތަކާއި ތާރީހެއްގެ ވެރި މޮޅަދޫގެ އުޅުންވެރިކަމާއި ހޭހަންކަން ޒަމާނުއްސުރެ ހިނގަމުން އައި ގޮތުގެ ނިޝާންތައް މި ރަށުގައި ފެންނަން ހުރީ އެކި ސަރަހައްދުތަކުގައި ގާއިމްކޮށްފައި ހުރި ފެންވަޅުތަކުންނެވެ.\nއޭގެ މިސާލަކަށް މި ރަށުގެ ކޮށިމަގު އަތިރިކޮޅު ފެންވަޅު ފުދެއެވެ. ތާރީހީ ފަތް ފުތްތަކުން ފެންނަ ގޮތުން ނަމަ މި ފެންވަޅަކީ ވެސް 100 އަހަރަށް ވުރެ ގިނަ ދުވަސް ވެފައިވާ ގަދީމީ ފެންވަޅެކެވެ. މި ފެންވަޅު ނުހުންނަ ހަނދާނެއް ހުރި މީހަކު މިހާރު ރަށުގެ އިސް ރަށްވެހިންގެ ތެރޭގައި ނެތް އިރު ތާރީހު ދިރާސާކުރާ މަރުކަޒުން ވިދާޅުވާ ގޮތުން މި ފެންވަޅަކީ އިބްރާޙީމް ނާސިރު ވެރިކަމުގައި އޭރު މިރަށުގައި ތިބި ފައިލޭރިއާ މީހުން ވަކިކޮށް މީހުން ދިރިއުޅޭ ސަރަޙައްދާ ދުރުގައި ބޭތިއްބި ދުވަސްވަރު އެމީހުންވެސް ބޭނުންކުރި ފެންވަޅެކެވެ.\n"ބޮޑަށް ހަނދާން ހުންނަނަނީ މީހުން ކިޔައިދޭ އަޑު. ވަރަށް ދުރުގައި ފައިލޭރިއާ ޖެހުނު މީހުން ތިބެނީ. އެ މީހުން ފެންބޯން ބޭނުން ކުރީ އެ ވަޅުކަމަށް ބުނެ އުޅެނީ. އޭރު ނޭނގެ ކިހިނެއްވާ ބައްޔެއް ކަމެއް. އެހެންވީމަ އެ މީހުން އުޅުނީ ވަކިން ބަނޑުފުރާނަ މުއްތިކޮށްގެން. ފެން ބޭނުން ކުރީ މުޅިން ވެސް އެ ވަޅުން. " އޭނާ ކިޔައިދިނެވެ.\nގޮނޑުދޮށަށް ލައްވެފައި ހުންނަ ވައްތަރުގެ ހިލަ ގަލާއި އުވައިން އަތުރާލާފައިވާ އެ ވަޅުގެ ބޯ މިނުގައި ހަތަރު އިންޗި ހުރި އިރު ވަޅުގެ ފުންމިނުގައި ފަސް ވަރަކަށް ފޫޓު ހުއްޓެވެ. ބުނެވޭ ގޮތުގައި މި ފެންވަޅަކީ މޫދަށް އެރިގެން އައިސް ފެންވެރުމަށް ވެސް އެއް ދުވަސްވަރެއްގައި ބޭނުންކޮށް އުޅުނު ވަޅެކެވެ.\nހއ. މޮޅަދޫގައި ހުރި ފެންވަޅެއް -- ވަގުތު އިމޭޖެސް: އިބްރާހިމް ޝާބިލް\nއެ ވަޅުގެ ތާރީހުގެ ފަތަށް އިތުރު ފޮޅުވަތްތަކެއް އިތުރުކޮށް ދިނީ އެ ރަށުގެ މޮޅަދޫ ފެނަކަ ބްރާންޗްގެ މެނޭޖަރު މުހައްމަދު މޫސާގެ މައުލޫމާތުގެ ހަޒާނާއިންނެވެ. އެ ރަށުގެ އިސްރަށްވެހިންނާއި ބައެއް ތާރީހު ދިރާސާ ކުރާ މީހުންގެ ވާހަކަތަކުގެ އަލީގައި އޭނާ ކިޔައި ދިން ގޮތުން މި ވަޅަކީ މިއީ އެއް ޒަމާނެއްގައި މި ރަށަށް ބަނދަރުކުރި ދަތުރުވެރިން ބޭނުންކޮށް އުޅުނު ވަޅެކެވެ. އެގޮތުން ފެން ބުއިމަށާއި، ފެންވެރުމަށް ވެސް މި ވަޅު މީހުން ބޭނުންކޮށް އުޅުނު ކަމަށް ވެއެވެ.\n"ބުނެވޭ ގޮތުން ނަމަ މި ވަޅަކީ އޭރު ދެކުނު މީހުން އައިސް މި ރަށުގައި ބަނދަރުކޮށް އުޅުނު އިރު ބޭނުން ކުރި ވަޅެއް. އައްޑޫ ފުވައްމުލައް ހިސާބު މީހުން ދަތުރުކުރަމުން އައިސް ބަނދަރުކުރަނީ މި ރަށުގައި. ރަށުގެ އުމުރުން ދުވަސްވީ މީހުންގެ ފަރާތުން ތުންތުން މަތިން އައި ވާހަކަތަކުން އެކަމަށް އިއްތިފާގުވޭ. ވަށައިގެން ހިމާ ހަމައަށް ފާރުވެސް ރާނާފައި މި ހުންނަނީ. އެއީ ވަށައިގެންދާ މީހުންނަށް ނުފެންނަ ގޮތަށް ނިވާވެފައި ހުންނާނީ." އޭނާ ވިދާޅުވިއެވެ.\nދެން އޮތީ ރަށުގެ ބައު މިސްކިތު ދެ ފެންވަޅުގެ ވާހަކައެވެ. ތާރީހު ދިރާސާކުރާ މަރުކަޒުގެ ލިޔުންތަކުން ސާފުވާ ގޮތުގައި މި ދެ ފެންވަޅަކީ ކުރީގެ ހުކުރު މިސްކިތް ދޮށުގައި ހުރި ދެ ވަޅެވެ. މި ދެ ފެންވަޅަކީ ނަމާދަށް ދާ މީހުން ވުޟޫ ކުރުމަށް ފެން ނެގުމަށް ބޭނުން ކޮށްފައިވާ ދެ ފެންވަޅު ކަމަށް ވާއިރު މި ދެ ފެންވަޅު ހަދާފައިވަނީ ބިން އައިން ފޮތި ފޮތި ޖައްސައިގެން ހަތަރެސް ކަނަށް ވާގޮތަށެވެ. ވަޅަކީ ތިން މީޓަރު ތިން އިންޗި، ތިން މީޓަރު ނުވަ އިންޗީގެ ވަޅަކަށް ވާއިރު މި ވަޅަށް ވެސް 100 އެތައް އަހަރެއް ވަނީ ވެފައެވެ.\nމޮޅަދޫގައި ހުރި ފެން ވަޅެއް. --- ވަގުތު އިމޭޖަސް: އިބްރާހިމް ޝާބިލް\nއެންމެ ފަހުން ފާހަގަކޮށްލަން އޮތީ މި ރަށުގައި ހުރި ޚާއްސަވެވެއްގެ ވާހަކައެވެ. ބައެއް މީހުން މި ވެވަށް ކިޔަނީ ހުކުރު މިސްކިތު ވެވެވެ. އަނެއް ބަޔަކު މި ވެވަށް މިސްކިތް ދޮށު ވެވޭ ވެސް ކިޔައެވެ. ތާރީހު ދިރާސާކުރާ މަރުކަޒުން ވިދާޅުވާ ގޮތުން ރަށުގެ ހުކުރު މިސްކިތްދޮށުގައި އޮތް ވެވުގައި އޮތް ސަނަތަކީ 1201ހ. (1787-1786މ.) އެވެ. ކުރީގެ ހުކުރު މިސްކިތު ގޯތިތެރޭގައި ހަދާފައިވާ މި ވެވަށް ވެސް 100 އެތައް އަހަރެއް ވަނީ ވެފައެވެ.\nސެޕްޓެމްބަރު 20, 2021 14:22\nތިޒާތުގެ ވެވެއް (ވަޅެއް) ހުރޭ އަހަރުން ރަށުގަ ވެސް.4ކަނުން ދެނީ4ރަހަ ކަމައް ބުނެ އުޅޭ އަހަރެމެން ކުޑަ އިރު.5ހިއްސު ސަލާމަތުން ހުރި އެކަކައް ވެސް އެވަޅުން4ރަހައެއް ނުދޭ. މުސްކުޅިން ވަރަށް މޮޅު ވާނެ ވާހަކަ ވިހަން.\nސެޕްޓެމްބަރު 20, 2021 15:26\nމުސްކުޅިން ތެރޭގައިވެސް ދޮގު ހަދާ މީހުން ގިނަ..\nސެޕްޓެމްބަރު 20, 2021 14:40\nޒުވާން ކުދިންނޭ ތިޔާގެ ވަޅެއް ހުންނާނެ ކޮންމެ ރަށެއްގަވެސް……\nސެޕްޓެމްބަރު 20, 2021 15:16\nމަސްތުވާއެއްޗެއް އަޅާފަ ހުރިތޯ ބަލާބަލަ... @އެޗްޕީއޭ\nސެޕްޓެމްބަރު 20, 2021 15:25\nތީ ފޭކް ވާހަކައެއް. އެކަމު މާމިގިލީ ކަނދިލި މިސްކިތު ވަޅުން ފެން ބޮއިފިޔާ، މާމިގިލިން ފައިބާ ހިތެއް ނުވާނެ. އެއީ ތެދު ވާހަކަ އެއް.\nސެޕްޓެމްބަރު 20, 2021 15:29\nސެޕްޓެމްބަރު 20, 2021 17:09\nޒަމް ޒަމް ފެނައް ވުރެ ބަކަތްތެރި ފެނެއް ނުވޭ\nސެޕްޓެމްބަރު 20, 2021 19:31\nތިއަޢްވުރެ މާމީރު ވަޅުވަޅުން ބޮއެފަމިތިބީ\nސެޕްޓެމްބަރު 20, 2021 21:10\nމި ލިޔުމުން މަޢުލޫމާތު ހޯދާފައިވާ ކަމަށް ފެނޭ. ތާރީޚީގޮތުން މިފަދަ ހޯދުންތައް ހޯދާ ލިޔުމަކީ ޤައުމިއްޔަތަށް ކުރެވޭ މުހިންމު ކަމެއް. ތާރީޚް އޮތީ ހަމައެކަނި ރާއްޖޭގައި ރަސްކަންކުރެއްވި ރަސްރަސްކަލުންގެ ނަންފުޅުތަކާ މަތިފުށްތަކާ ދަރިފަސްކޮޅެއް ނޫން. ދިވެހި ތާރީޚަކީ ވެސް ހޯދުންތެރިއެއްގެ ކުރިމަތީގައި އޮތް ތަނަވަސް މައިދާނެއް. ދިވެހި ސަޤާފަތާ އާދަކާދަވެސް ހަމަ އެފަދަ.\nނޫސްވެރިކަމުގެ ފަންނަކީ ވެސް ލިޔުންތެރިކަމުގެ ތެރެއިން ހިމެނޭ ފަންނެއް. ނަމަވެސް އެއީ މުޅި ލިޔުންތެރިކަމެއް ނޫން. ވަގުތީ ކަމަކަށް ވާތީ. މުހިންމީ ފޮތް ލިޔުން.


Jumhooree dhuvas ai iru verikamugai vanee raskamuge sifa jehifai: Idhikolhu coalition | Mihaaru\nމެމްބަރުން ވަކިކޮށްފައިވާ ކަމަށް އިލެކްޝަންސް އިން އިއުލާނުކޮށްފައިވާ ސައުދު: މި ވެރިކަން ރަސްކަމެއްގެ ގޮތުގައި ވަނީ ސިފަ ކުރައްވާފައި\nޖުމްހޫރީ ދުވަސް އައިއިރު ވެރިކަމުގައި ވަނީ ރަސްކަމުގެ ސިފަ ޖެހިފައި: އިދިކޮޅު ކޯލިޝަން\n12 ނޮވެމްބަރ 2017 - 20:15 10 comments\nރާއްޖޭގެ ޖުމްހޫރިއްޔަތަށް 50 އަހަރު ފުރޭ މުނާސަބާ ފާހަގަ ކުރާ އިރު މިހާރު ރާއްޖޭގައި އޮތީ ރަސްކަމުގެ ސިފަ ޖެހިފައިވާ ވެރިކަމެއް ކަމަށް އިދިކޮޅު އިއްތިހާދުން މިއަދު ބުނެފި އެވެ.\nއިދިކޮޅު ޕާޓީތަކުގެ ފަރާތުން މ. ކުނޫޒުގައި މިއަދު ބޭއްވި ބައްދަލުވުމެއްގައި، ވިލިނގިލީ ދާއިރާގެ ގޮނޑި ގެއްލިފައިވާ ކަމަށް އިލެކްޝަންސް ކޮމިޝަނުން ކަނޑައަޅާފައިވާ ސައުދު ހުސެން ވިދާޅުވީ، ރާއްޖޭގައި މިހާރު އޮތް ވެރިކަން ބޮޑަށް ސިފަ ކުރެވެނީ ރައްޔިތުން އަޅުވެތި ކުރާ ރަސްކަމެއްގެ ގޮތުގައި ކަމަށެވެ. އަދި ސިޔާސީ މިނިވަންކަމާއި ފަރުދީ މިނިވަންކަން ރާއްޖޭގައި މިހާރު ނެތް ކަން އޭނާ ފާހަގަ ކުރެއްވި އެވެ.\n"ރާއްޖޭގެ ޖުމްހޫރިއްޔާ އަށް 50 އަހަރު ފުރޭ އިރު، ރައްޔިތުންގެ މަޖިލީހުގެ ދިހަ ދާއިރާއަކަށް ނިސްބަތްވާ 50،000 ރައްޔިތުންގެ އަޑު މި ވަނީ ކަނޑުވާލާފައި. މިއީ ރަސްކަމެއްގައި އަޅުވެތިކުރާ ގޮތް،" ސައުދު ވިދާޅުވި އެވެ.\nޖުމްހޫރީ ދުވަހުގެ މުނާސަބަތުގައި ރައީސް އަބްދުﷲ ޔާމީން ދެއްކެވި ވާހަކަފުޅުގައި ވަނީ ސިޔާސީ ވާދައިގެ ނަތީޖާއެއްގެ ގޮތުން ގައުމުގައި ދާހިލީ ހަނގުރާމައަކަށް ދާން ބޭނުންފުޅުނުވާ ކަމަށް ވިދާޅުވެފަ އެވެ. އިދިކޮޅު ފަރާތްތަކުން ބުނި ގޮތުގައި ސިޔާސީ ވާދަވެރިކަން ރައީސް އެ ސިފަ ކުރެއްވީ ދާހިލީ ހަނގުރާމައެއްގެ ގޮތުގަ އެވެ. އަދި އެކަމާ އިދިކޮޅު ފަރާތްތަކުން ކަންބޮޑުވުން ފާޅު ކުރި އެވެ.\nSiyaasee vaadhaverikan dhaahilee hanguraama akah vegen nuvaane: Raees\nސައުދު ވިދާޅުވީ އިދިކޮޅު އެއްވެސް ހަރަކާތެއް ދާހިލީ ހަނގުރާމައެއްގެ ގޮތަށް ކުރިއަށް ނުގެންދާ ކަމަށާއި ގުޅިފައިވާ ހަތަރު ޕާޓީން ވެސް މަސައްކަތް ކުރަނީ ގާނޫނީ އިމުގެ ތެރެއިން ކަމަށެވެ.\nއޭނާ ވިދާޅުވި ގޮތުގައި ސަރުކާރުގެ ތެރޭގައި ކޮރަޕްޝަން ހުރި މިންވަރާއި ދައުލަތުގެ ހަޒާނާއިން އެތައް ބިލިޔަން ރުފިޔާ ގެއްލިފައިވާތައް ރައްޔިތުންނަށް ފެނެ އެވެ. އަދި އެކަންކަމާ ގުޅޭގޮތުން ސަރުކާރުން ޖަވާބުދާރީ ކުރުވައި، އެކަންކަން ދެން ނުހިނގާނެ ގޮތަކަށް އަމަލުތައް ބެހެއްޓުމަށް އިދިކޮޅު ފަރާތްތަކުން ކުރާ މަސައްކަތް، ދާހިލީ ހަނގުރާމައެއްގެ ގޮތުގައި ސިފަ ކުރެއްވުމުން ކަންބޮޑުވާކަމަށް ސައުދު ވިދާޅުވި އެވެ.\nއިދިކޮޅު ފަރާތްތަކުން މިއަދު ބޭއްވި ނޫސްވެރިންގެ ބައްދަލުވުމުގައި ސިޔާސީ ކަންތައްތަކާ ގުޅޭގޮތުން ފުލުހުން އަމަލު ކުރަމުން ދާ ގޮތާ މެދު ވެސް ވަނީ ފާޑުކިޔާފަ އެވެ. ޕާޓީތަކުން ތުހުމަތު ކުރާގޮތުގައި ފުލުހުން އެ އަމަލުތައް ހިންގަނީ ވަރަށް ނާއިންސާފުވެރިކޮށް، ވަކި ކޮޅަކަށް ޖެހިގެންނެވެ.\nސައުދު ވިދާޅުވީ އިދިކޮޅު ފަރާތްތަކުން އެންމެ ފަހުން ރ. މަޑުއްވަރީގައި ޖަލްސާ ބޭއްވި އިރު، ސަރުކާރަށް ތާއީދު ކުރާ ފަރާތްތަކުން އެކަމާ ނުރުހުން ފާޅުކޮށް އަޑުގަދަކޮށް ހެދި ކަމަށެވެ. އެކަމަކު އިދިކޮޅު މީހުން އެ ފަދަ އަމަލު ހިންގުމުން، އެކަމަށް ފުލުހުން ހުރަސް އަޅާ ކަމަށް އޭނާ ވިދާޅުވި އެވެ.\n"ސަރުކާރަށް ތާއީދު ކުރާ މީހުން އަޑު ގަދަކުރަން ނޫނީ ހަމަނުޖެހުމެއް ހިންގަން އުޅޭނަމަ އޭގެ އިންޓެލިޖަންސް މައުލޫމާތެއް ފުލުހުންނަކަށް ނުލިބޭ. އެކަމަކު އިދިކޮޅު މީހުން ކަމެއް ކުރާއިރު، ނުހިނގާކަންކަން ހިނގާކަމަށް ބަލައިގެން އެބަ ފިޔަވަޅު އަޅާ. ފުލުހުން ވެއްޖެ ސިޔާސީ މި ތަފާތުކުރުންތައް ހުއްޓާލަން،" ސައުދު ވިދާޅުވި އެވެ.\nއިދިކޮޅު ފަރާތްތަކުން މިދިޔަ ހަފުތާ ބަންދުގައި ރ. މީދު އާއި މަޑުއްވަރީއަށް ގޮސް ރައްޔިތުންނާ ވަނީ ބައްދަލުކޮށްފަ އެވެ. އެ މީހުން ބުނާގޮތުގައި އެ ރަށްރަށުގެ ގިނަ މީހުން ސަރުކާރާ ދެކޮޅެވެ.\nއިތުރު ލިޔުންތައް މެމްބަރު ސައުދު ހުސެއިން (ވިލިނގިލި) ޖުމްހޫރީ ދުވަސް ދިވެހި ސަރުކާރު ރައީސް އަބްދުﷲ ޔާމީން އިދިކޮޅު އިއްތިހާދު


Coronavirus akee konme meehakah ves jehidhaane ehcheh: Sara – Iru\nކޮރޯނާވައިރަހަކީ ކޮންމެ މީހަކަށް ވެސް ޖެހިދާނެ އެއްޗެއް: ސާރާ\nއިންޑިއާގެ މަޝްހޫރު ޓީވީ އެކްޓްރެސް ސާރާ ޚާން ކޮވިޑް-19 އަށް ޕޮޒިޓިވް ވެއްޖެކަން އިންސްޓަގްރާމް މެދުވެރިކޮށް ހާމަކޮށްފިއެވެ.\n31 އަހަރުގެ ބަތަލާ މިއަދު ހިއްސާކުރި ޕޯސްޓެއްގައި ބުނީ އޭނާ ކޮވިޑް-19 އަށް ޕޮޒިޓިވް ވުމުން ކަމާބެހޭ ފަރާތްތަކުން އެންގި އެންގުމުގެ މަތިން ގޭގައި ކަރަންޓީނު ކުރަމުންދާ ކަމަށެވެ. އަދި އޭގެފަހުން މުނިފޫހިފުލުމުގެ ޙަބަރުތައް ގެނެސްދޭ ނޫހަކާ ވާހަކަ ދައްކަމުން ސާރާ ވަނީ އޭނާގެ ހާލަތު އިތުރަށް ކިޔައިދީފައެވެ.\nއެގޮތުން ސާރާ ބުނީ، އޭނާއަކީ މާ ގިނައިން ބޭރަށް ގޮސް އުޅުނު މީހެއް ނޫން ކަމަށާއި، ހަމައެކަނި ދަނީ ޝޫޓިންގ އަށް އެކަނި ކަމަށެވެ. އެހެންކަމުން ކޮރޯނާވައިރަސް ޖެހުނީ ޝޫޓިންގ އިން ނުވަތަ މަގުމަތީގައި ހުންނަ ޓޯލް ޕްލާޒާ އަކުން ކަމަށް ބެލެވޭ ކަމަށް ބުންޏެވެ. “މީގެ އެނގޭ އެއްޗަކީ ކޮންމެ މީހަކަށް ވެސް މި ބަލި ޖެހިދާނެކަން. އެހެންވީމަ ދުޅަހެޔޮ ސިއްހަތެއްގައި ހުރުމަކީ އާންމު ކަމަކަށް ހަދަން އެބަޖެހޭ. ވަކި މި ވައިރަހާ ހެދިއެއް ނޫން ދުޅަހެޔޮ ސިއްހަތެއް އުޅެންވީ”.\nމީގެ އިތުރުން ސާރާ ބުނީ އޭނާ ދިރިއުޅެނީ މައިންބަފައިންނާއެކު ކަމަށްވުމުން، އެމީހުން ވެސް ޓެސްޓު ކުރާނެ ކަމަށެވެ. “އަހަރެންގެ ގައިން އަލާމާތްތައް ނުފެނުނަސް މިވަނީ ޕޮޒިޓިވްވެފަ. އެހެންވީމަ އަހަރެން ކައިރީގަ އުޅުން އެންމެވެސް ޓެސްޓުކުރުމަށް ނަސޭހަތްތެރިވަން”، ސާރާ ބުންޏެވެ.\nހަމައެހެންމެ ސާރާ ބުނިގޮތުގައި އޭނާ އުޅުނީ މި މަހު 17 ގައި ޝޫޓިންގ އަކަށް ކަޝްމީރަށް ފުރަން ކަމަށާއި، ނަމަވެސް މިވީ ގޮތުން އެ ޝޫޓިންގ ޖެހޭނީ ރީޝެޑިއުލް ކުރަން ކަމަށެވެ.\nކޮވިޑުން ޝިފާ ހޯދުމަށް ސާރާ ބޭނުން ކުރަމުން ދަނީ ގުދުރަތީ ފަރުވާ ކަމަށް އޭނާ ހާމަކުރިއެވެ. “އަހަރެންގެ ޑޮކްޓަރުން އިރުޝާދުދިން ގޮތަށް ގޭގައި ފަރުވާ މިކުރަނީ ރީނދޫ އަޅައިގެން ކިރު ބޮއެ، ބައިވަރު ސިޓްރަސް މޭވާ ކައިގެން”، ސާރާ ކިޔައިދިނެވެ.\nސާރާ ޚާން މަޝްހޫރުވީ ސްޓާ ޕްލަސް އިން ދެއްކި “ސަޕްނާ ބާބުލް ކާ ބިދާއީ” ކުޅެގެންނެވެ. އަދި ކޮވިޑަށް ޕޮޒިޓިވްވި އރު ސާރާ މަސައްކަތް ކުރަމުންދިޔައީ “ސަންތޯޝީ މާ ސުނާޔޭ ވްރަތު ކަތާޔޭ” ކިޔާ ސިލްސިލާއެއްގައެވެ. ސާރާ ކޮވިޑަށް ޕޮޒިޓިވް ވުމާ ގުޅިގެން ގިނަ ބަޔަކު އަންނަނީ އަވަސް ޝިފާއަކަށް އެދެމުންނެވެ.\n31 aharey… Haadha reehcheyy..


Nafiu ge hatrick aa eku Kudahuvadhoo athun TC ah bodu molheh | Mihaaru\nޓީސީގެ ކަޅޭ (ކ) ކުޑަހުވަދޫ ކުޅުންތެރިއަކު ކައިރިން ބޯޅަ ހޯދަން މަސައްކަތް ކުރަނީ.-- ފޮޓޯ: ނިޝާން އަލީ/ މިހާރު\nނާފިއުގެ ހެޓްރިކާ އެކު ކުޑަހުވަދޫ އަތުން ޓީސީ އަށް ބޮޑު މޮޅެއް\n13 އޯގަސްޓް 2017 - 00:014comments\nމި މޮޅާ އެކު ޓީސީ ވަނީ ލީގުގެ ތިން ވަނަ އަށް ޖެހިލައިފަ އެވެ. އެ ޓީމު ތިން ވަނައިގައި އޮތީ ކުޅުނު ދެ މެޗުން ތިން ޕޮއިންޓާ އެކު ފައިދާ ލަނޑުގެ ތަފާތުންނެވެ.\nމިރޭގެ މެޗުގައި ޓީސީން ވަނީ ހުނަރުވެރި މިޑްފީލްޑަރު ނާއިޒު ހަސަން (ދާދު) ފުރަތަމަ އެގާރައިގައި ހިމަނައިފަ އެވެ. އަދި ސަސްޕެންޝަނަށް ފަހު އަހުމަދު ފައްރާހު (ފައްރަ) އަލުން ޓީމާ ގުޅުނުއިރު، މުހައްމަދު އައްޒާމް އަނިޔާގެ ސަބަބުން މިރޭ ނުކުޅެ އެވެ.\nމެޗު ފަށައިގެން ދެ ޓީމުގެ ފަރާތުން އަވަސް ކުޅުމެއް ފެނިގެންދިޔައިރު އެންމެ ފުރަތަމަ ހަމަލާ ފޮނުވާލީ ޓީިސީންނެވެ. މެޗުގެ ހަތަރު ވަނަ މިނިޓްގައި އަހުމަދު ޒާދު ފޮނުވާލި ބޯޅަ ދިޔައީ ހުރަސް ދަނޑިމަތިންނެވެ. އޭގެ ފަހުން އޭރިއާ ތެރެއިން ކަޅޭ ބޮލުން ފޮނުވާލި ބޯޅަ ވެސް ދިޔައީ ހުރަސް ދަނޑިމަތިންނެވެ.\nކުޑަހުވަދޫ އިން ކައުންޓަ އެޓޭކުގައި ނުރައްކާ ކުރަމުންދިޔައިރު މެޗުގެ 11 ވަނަ މިނިޓްގައި އާދަމް ޝަހީމް އޭރިއާ ބޭރުން ފޮނުވާލި ބޯޅަ ދިޔައީ ދަނޑިކައިރިން ބޭރުންނެވެ.\nއޭގެ ދެ މިނިޓް ފަހުން ޓީސީ އަށް ލީޑުނަގައިދިނީ ދާދު އެވެ. އެ ޓީމުގެ ސެއިން ވިންސެންޓް ފޯވާޑް ކޮނޭލިއަސް ސްޓެވާޓް ހުސްކޮށްލާފައި އޭރިއާ ތެރެއިން ދާދު އަށް ދިން ބޯޅަ އޭނާ ވަނީ ތިރިތިރިން ގޯލުގެ ތެރެއަށް ފޮނުވާލައިފަ އެވެ.\nޓީސީގެ ލީޑުފުޅާކޮށްދިނީ މެޗުގެ 17 ވަނަ މިނިޓްގައި ސްޓެވާޓް އެވެ. އޭނާ މި ލަނޑު ޖެހީ އޭރިއާ ތެރެއިން ކަޅޭ ބޮލުން ޖެހި ބޯޅައެއް ކުޑަހުވަދޫ ކީޕަރު އަބްދުﷲ ޔަޒީދު އަތުގައި ޖެހިފައި ހުރަސް ދަނޑީގައި ޖެހިފައި ނުކުތް ވަގުތު ލިބުމުންނެވެ. އޭނާ ބޮލުން ފުރަތަމަ ފަހަރަށް ފޮނުވާލި ބޯޅަ ހުރަސް ދަނޑީގައި ޖެހިފައި ނުކުތުމުން ދެ ވަނަ ފަހަރު އޭނާ ވަނީ ފައިން ބޯޅަ ގޯލަށް ފޮނުވާލައިފަ އެވެ.\nމެޗުގެ 33 ވަނަ މިނިޓްގައި ޓީސީން ތިން ވަނަ ލަނޑެއް ޖެހުމާ ގާތަށް ޖެހިލި އެވެ. ޓީސީގެ އިބްރާހީމް ވަހީދު (އިއްބެ) އާއި ކަޅޭ ފޮނުވާލި ހަމަލާތައް ކީޕަރު ޔަޒީދު މަތަކުރިއިރު، އޭގެ ފަހުން އިބްރާހިމް މަހުދީ (ފޭދޫ އިއްބެ) ފޮނުވާލި ބޯޅަ ގޯލު ރޮނގުމަތިން ކުޑަހުވަދޫ ކުޅުންތެރިން ވަނީ ބޭރުކޮށްލައިފަ އެވެ.\nއުރީދޫ ދިވެހި ޕްރިމިއާ ލީގުގައި ޓީސީގެ ފޭދޫ އިއްބެ (ކ) ކުޑަހުވަދޫ ކީޕަރު ޔަޒީދު ކައިރިން ބޯޅަ ފޮނުވާލަނީ.-- ފޮޓޯ: ނިޝާން އަލީ/ މިހާރު\nހާފް ނިމުމުގެ ކުރިން ޓީސީގެ ތިން ވަނަ ލަނޑު ޖެހީ އަބްދުﷲ ހަނީފް (ބެންޖޯ) އެވެ. މެޗުގެ 44 ވަނަ މިނިޓްގައި ލިބުނު ހިލޭ ޖެހުމަކުން ދާދު ނަގައިދިން ބޯޅަ ބެންޖޯ ވަނީ ގޯލުގެ ތެރެއަށް ފޮނުވާލައިފަ އެވެ.\nދެ ވަނަ ހާފް ފަށައިގެން ފުރަތަމަ މިނިޓް ތެރޭގައި ކަޅޭ ވަނީ ޓީސީގެ ހަތަރު ވަނަ ލަނޑު ޖަހައިފަ އެވެ. އޭރިއާ ތެެރެއިން ލިބުނު ބޯޅަ ކަޅޭ ވަނީ ފަސޭހަކަމާ އެކު ގޯލުގެ މަތީ ދާގަނޑަށް އަމާޒުކޮށްލައިފަ އެވެ.\nކުޑަހުވަދޫ އިން ކުޅުން ރަނގަޅުކޮށް މެޗުގެ 57 ވަނަ މިނިޓްގައި ވަނީ ލަނޑު ޖަހައިފަ އެވެ. އެ ޓީމުގެ ލަނޑު ކާމިޔާބު ކޮށްދިނީ ޝަހީމް އެވެ. އޭރިއާ ތެރެއިން ޝަހީމް ފޮނުވާލި ބޯޅަ ގޯލަށް ވަނީ ޓީސީގެ ފައްރާހު ފައިގައި ޖެހިފައި ހަނި އޭންގަލުންނެވެ.\nއޭގެ މިނިޓެއް ފަހުން ޓީސީގެ ފަސް ވަނަ ލަނޑު ޖެހީ ކަޅޭ އެވެ. ކަޅޭ އޭނާގެ ދެ ވަނަ ލަނޑު ޖެހީ އޭރިއާ ތެރެއިން ބޮލުންނެވެ. ކަޅޭ އޭނާގެ ހެޓްރިކް ފުރިހަމަ ކުރީ މެޗުގެ 73 ވަނަ މިނިޓްގަ އެވެ. އޭރިއާ ތެރެއިން ކަޅޭ ފޮނުވާލި ބޯޅަ ގޯލަށް ވަނީ ކީޕަރު ޔަޒީދު އަތް ދަށުން ގޮހެވެ.\nމެޗަށް ފަހު ޓީސީގެ ކޯޗު މުހައްމަދު ނިޒާމް (ނިޒާމްބެ) ބުނީ މިއީ އުނދަގޫ މެޗަކުން ލިބުނު ބޮޑު މޮޅެއް ކަމަށެވެ.\n"ހަގީގަތުގައި މި މެޗުތައް މިއީ އެންމެ ނުރައްކާވާނެ މެޗުތައް. މި ކަހަލަ މެޗުތަކުން ގޯލް ސްކޯރިން އާއި ޕޮއިންޓްތައް ގެއްލެން ވެއްޖިއްޔާ ކުރިއަށްދާން ވަރަށް ބޮޑެތި އުނދަގޫތަކެއް ކުރިމަތިވާނެ. އެ ހުރިހާ ކަމަކަށް ބަލާފައި މި މެޗުން މި ލިބުނު ތިން ޕޮއިންޓަކީ ވަރަށް ބޮޑު ހިތްވަރެއް،" ނިޒާމްބެ ބުންޏެވެ.\nމިރޭގެ މެޗުގައި ހެޓްރިކް ހަދާ މޮޅު ކުޅުންތެރިއާ ކަޅޭ އާއި އަނިޔާ އަށް ފަހު ދާދު ދެއްކި ކުޅުމަށް ނިޒާމްބެ ވަނީ ތައުރީފް ކޮށްފަ އެވެ.\n"ކަޅޭގެ ވަރަށް ރަނގަޅު ސްޓާޓެއް މިއީ. ކަޅޭ އެކަންޏެއް ނޫން ދާދު ވެސް ފޯމަކަށް އައިސްފި މި މެޗުން. ހަގީގަތުގައި ކުރިއަށް ކުޅޭ ކުޅުންތެރިންގެ ކޮމްބިނޭޝަން ރަނގަޅުވެ ކުޅުންތެރިންގެ ލަނޑު ގިނަވުމަކީ ކުރިއަށް ހުރި މެޗުތަކަށްދާއިރު ލިބޭ ބޮޑު ހިތްހަމަ ޖެހުމެއް،" އޭނާ ބުންޏެވެ.\nކުޑަހުވަދޫގެ ކޯޗު މުހައްމަދު ޝިޔާޒް (މޯހަން) ބުނީ މި ލީގަށް ކުރިމަތިލިއިރު ވެސް ފުރަތަމަ ޑިވިޝަންގެ ޓީމުތަކާ ކުރިމަތިލުމުގައި ދަތިތަކެއް ހުންނާނެކަން އެނގޭ ކަމަށެވެ.\n"މި ހުރިހާ ކަމެއް އެނގިގެން މި ޗެލެންޖަށް އަޅުގަނޑުމެން ނުކުތީ. އެނގޭ މި ޓީމުތަކާ ވާދަ ނުކޮށްލެވޭނެކަން. ހަގީގަތުގައި މި މެޗު ގެއްލުނީ ތަޖުރިބާ މަދުގެވެގެން ހެދިފައިހުރި ކުދިކުދި ގޯސްތަކަކުން. ހަގީގަތުގައި ކުޅެން ނޭނގިގެން އެކަހަލަ ކަމެއް ދިމާވެގެނެއް ނޫން،" މޯހަން ބުންޏެވެ.\nކުޑަހުވަދޫ އަކީ މިނިވަން ޗެމްޕިއަންޝިޕުން ޕްރިމިއާ ލީގަށް އައި ޓީމުތަކުގެ ތެރެއިން ބަދަލެއް ނެތި ނުކުތް ހަމައެކަނި ޓީމެވެ.\nއިތުރު ލިޔުންތައް ދ. ކުޑަހުވަދޫ ޓީސީ ސްޕޯޓްސް އުރީދޫ ދިވެހި ޕްރިމިއާ ލީގު\nފަހު މެޗުން މާޅޮހާއި ކުޑަހުވަދޫ އެއްވަރުވެއްޖެ


ބޭސްފަރުވާއަށް ދިވެހިންގެ މިސްރާބު ބެންގަލޫރަށް – Dhen.mv\nބޭސްފަރުވާއަށް ދިވެހިންގެ މިސްރާބު ބެންގަލޫރަށް\nމުޙައްމަދު އަރީޙް June 5, 2022 - 4:50 pm\nމިއަދު އެއީ އިންޑިއާގެ ސިލިކަންވެލީއެވެ. އެ ތަނުގައި ހުރީ މުޅިންހެން އުސް އިމާރާތްތަކެވެ. ބޮޑެތި ފިހާރަތަކެވެ. ކާރުޙާނާތައް އެ ތަނުގައި ސައްވީސް ގަޑިއިރު ހިނގަހިނގާ ހުރެއެވެ. ތަކެތީގެ އިތުރުން، މީހުން އުފައްދާ ކާރުޚާނާތައް ކަމުގައިވާ ޔުނިވަރސިޓީތައް ވެސް އެތަނުގައި އެހާމެ ގިނައެވެ. ސިލިކަންވެލީގެ ނަމުން މި ސިޓީ މަޝްހޫރުކަން ހޯދީ އައިޓީ ދާއިރާގައި މިސިޓީން ހޯދަމުންދާ ކާމިޔާބީގެ ގިނަކަމުންނެވެ. އެ ސިޓީއަކުން ހުރިހައި ޚިދުމަތެއް ލިބޭ ބެންގަލޫރު ސިޓީއަށް ދިވެހިންގެ ކަޅި ވެސް މިއަދު ވަނީ ހުއްޓިފައެވެ.\nޓްރިވެންޑްރަމްއާއި ކޮޗިންއާ އަޅައިބަލާއިރު، ބެންގަލޫރަކީ މީގެ ކުރިން ދިވެހިންނަށް އެހައި ފަރިތަ ތަނެއް ނޫނެވެ. ނަމަވެސް ދިވެހިން މިއަދު އެތަނުގައި ގަދަކުރަން ފަށައިފިއެވެ. ދިވެހިންގެ ގިނަ ބަޔަކު އެކިކަންކަމަށް އެ ތަނަށް ދާން ފަށައިފިއެވެ.\nބެންގަލޫރަކީ ދިވެހިންނަށް ޚާއްސަ ތަނަކަށް މިއަދު ވަނީ ވެފައެވެ. އެއީ ދިވެހިންނާ އެއް ފެންވަރުގެ ޚިދުމަތްތަކެއް އެތަނުން ލިބޭތީއެވެ. ދިވެހިންނަށް ހިތްގައިމު ތަނަކަށް އެ ތަން ވީމައެވެ. އުސް އިމާރާތްތަކާއި ބޮޑެތި މޯލްތަކުގެ އަވައިގައި މިއަދު ދިވެހިން ވަނީ ޖެހިފައެވެ. މާލޭގެ ހަލަބޮލި މަގުތަކުން، ބެންގަލޫރުގެ ހަލަބޮލި މަގުތަކަށް މިއަދު ދިވެހި ފަރިތަ އެ ވަނީ، އެތަނުގެ ޚިދުމަތްތައް އަވަސްވެފައި ފެންވަރު ރަނގަޅު ކަމުންނެވެ.\nފައްސިޔަ ދަތުރުގައި އަޅުގަނޑުމެން ދެން ދަތުރު ކުރި ދެ ސިޓީ ޓްރިވެންޑްރަމްއާއި ކޮޗިންއާ ބަލާއިރު، ބެންގަލޫރަކީ ތަންކޮޅެއް އަގުބޮޑު ސިޓީއެކެވެ. ނަމަވެސް މާލެއާ އަޅައިބަލާއިރު، އެ ތަނުގެ އަގު މާ ބޮޑުތަނުން ހެވެވެ. ދުވާލު ކުއްޔަށް މާލެއިން އެއްކޮޓަރި 500 ރުފިޔާއަށް ލިބޭއިރު، ރާއްޖޭގެ 500 ރުފިޔާއަށް އެތަނުގެ އެއް ކޮޓަރީގެ ތަނަވަސް އެޕާޓްމެންޓެއް ލިބެއެވެ. ބޭސްފަރުވާގެ ކަންކަމުގައި މާލެއަށް ދިއުމުގެ ބަދަލުގައި ބެންގަލޫރު ޚިޔާރު ކުރަނީ މިހެންވެ، ކަމަށް ވެދާނެއެވެ.\nއަޅުގަނޑުމެންގެ ދަތުރުގެ ތެރެއިން ބެންގަލޫރުގައި ހުންނަ ދިވެހިންނަށް ފަރިތަ މަނިޕާލް ހޮސްޕިޓަލަށް ޒިޔާރަތް ކޮށްލީމެވެ. އެތަނަކީ ވަރަށް ވެސް ސާފުތާހިރު ތަނެކެވެ. އަދި އެހާމެ، ހިތް ހެޔޮ މީހުންނާ ދިމާވި ތަނެކެވެ.\nއަޅުގަނޑުމެން ވާނީ މަނިޕާލް ހޮސްޕިޓަލުގެ ތިން ޑޮކްޓަރުންނާއި ބައްދަލުކޮށް، އެކި މައުޟޫއުތަކާ ގުޅޭ ގޮތުން ވާހަކަ ދައްކައިފައެވެ. އެ ވީޑިއޯތައް ދެންގެ ޔޫޓިއުބް ޗެނަލް އިން ފެންނާނެއެވެ.\nމިލިޔުމުގައި މި ގެނެސްދެނީ މަނިޕާލް ހޮސްޕިޓަލްސްގެ އިންޓަރނޭޝަނަލް ހެލްތް ކެއަރ ސާވިސެސްގެ ނައިބު ރައީސް ވިކާސް ތާޔަރގެ ވާހަކަތަކެވެ.\nވިކާސްގެ ވާހަކަ ފެށީ މަނިޕާލް ހޮސްޕިޓަލުގެ ތާރީޚުންނެވެ. އެ ވާހަކަތައް ލިޔުމުގެ އެންމެ ފަހު ބައިގައި ގެނެސްދޭނަމެވެ.\nމަނިޕާލް ހޮސްޕިޓަލު ޚާއްސަވާ ކަމަކީ އެތަނުގައި ބޭނުން ކުރަމުން އަންނަ ޓެކްނޮލޮޖީއެވެ. ބެންގަލޫރުގެ އައިޓީ ދާއިރާއިން، މި ހޮސްޕިޓަލު ވަނީ އުޖާލާކޮށްދީފައެވެ. އެންމެ ފަހުގެ ޓެކްނޮލޮޖީތައް މިތަނުގައި ކޮންމެ ދުވަހަކު އެތައް ފުރާނައެއް ސަލާމަތް ކުރުމަށް ބޭނުން ކުރެއެވެ.\nމީގެ އިތުރުން މަނިޕާލް ހޮސްޕިޓަލްސް ޚާއްސަވާ އިތުރު އެއް ކަމެއް އެބައޮތެވެ. އެއީ އެތަނަށް ކޮންމެހެން ގޮސްގެން ފަރުވާ ހޯދަން އެތަނުގެ ވެރިން ނޭދޭތީއެވެ. ވިކާސް ބޭނުން ވަނީ، ރަނގަޅު ސިއްޙަތު މީހުންނަށް ކިޔައިދޭށެވެ. ބަލި ނުވާނެ ގޮތް ބުނެދޭށެވެ. މަނިޕާލް ހޮސްޕިޓަލްސް އިން މިފަދަ އެތައް ޕްރޮގްރާމެއް ހިންގައެވެ. ބަލައިގެން އުޅުނަސް ބަލިވެއްޖެ ނަމަ މަނިޕާލް ހޮސްޕިޓަލު އޮތީ ތައްޔާރަށެވެ. އެއްފުރާޅެއްގެ ދަށުން އެ ތަނުން ހުރިހައި ޚިދުމަތެއް ލިބެއެވެ. ހުރިހާ ސްޕެޝަލިސްޓުންނެއް އެތަނުގައި ތިބެއެވެ. އިންޑިއާގެ ނަން ހިނގާ މަޝްހޫރު ޑޮކްޓަރުން އެތަނުގައި މަސައްކަތް ކުރެއެވެ.\nމަނިޕާލް ހޮސްޕިޓަލުން ޚިދުމަތް ހޯދަން ބޭނުންފުޅުވާ ދިވެހިންނަށް ޚާއްސަކޮށްގެން އެތަނުގައި ޚާއްސަ މުވައްޒިފުން ތިބެއެވެ. ދިވެހިންގެ ޚިދުމަތްތެރިންތެރިންގެ ތެރޭގައި އިނގިރޭސި ފަރިތަ މީހުން ތިބޭއިރު، ދިމާވާ ކޮންމެ ލުޔެއް މިފަރާތުގެ އެންޑް-ޓު-އެންޑް ސާވިސްއިން ފުއްދައިދެއެވެ.\nމަނިޕާލް ހޮސްޕިޓަލުގައި ދިވެއްސަކަށް ޚިދުމަތްދެނީ.. ދެން އިމޭޖްސް/ޒައީމް\nމިމީހުންގެ ތަފާތުކަން ކިޔައިދެން ހެއްޔެވެ. ޑޮކްޓަރަށް ދައްކަން އައުމުގެ ކުރިން މި ތަނުގައި ތިބޭ ޑޮކްޓަރުން ވީޑިއޯ ކޯލްކޮށްގެން ބަލިމީހާގެ ހާލު ދެނެގައެވެ. އަދި އިންޑިއާއަށް ކޮންމެހެން ބޭސްފަރުވާއަށް އަންނަން ޖެހޭތޯ ޔަޤީން ކުރެއެވެ. ބޭސްފަރުވާއަށް އަންނަން ޖެހޭ ނަމަ ދެން ބަލިމީހާއާ ހަވާލުވާނީ ހޮސްޕިޓަލުގެ ސްޓާފެކެވެ. ޓިކެޓް ނެގުމުން ފެށިގެން ގޮސް، އިންޑިއާގައި ތިބޭ ތަން ހަމަޖެއްސުމަށް ވެސް މި މީހުން އެހީވެއެވެ. ބޮޑު ބަޖެޓެއްގައި ނަމަ ފެންވަރު ރަނގަޅު ތަނެއްގައެވެ. ކުޑަ ބަޖެޓެއްގައި ނަމަ އާދައިގެ ތަނެއްގައެވެ.\nމަނިޕާލް ހޮސްޕިޓަލްސްގެ ފެށުން އައީ، 1953ވަނަ އަހަރު ޑރ. ޓޮންސޭ މަދަވް އަނަންތު ޕައި އުފެއްދެވީ ކަރްނާޓަކާގައި ހުންނަ ކަސްޓޫރްބާ މެޑިކަލް ކޮލެޖެވެ. އެ ކޮލެޖް ހިންގަމުން ދިޔައީ މެންގަލޫރުގައި ހުރި ސަރުކާރުގެ ހޮސްޕިޓަލްތައް ބޭނުންކޮށްގެން ޕަބްލިކް ޕްރައިވެޓް ޕާޓްނަޝިޕެއްގެ ގޮތުގައެވެ. ޑރ.ޕައިއަކީ އިންޑިއާގެ ޑޮކްޓަރެކެވެ. ތަޢުލީމީ މާހިރެކެވެ. މުދައްރިސެއްގެ އިތުރުން 1972ވަނަ އަހަރު އިންޑިއާ ސަރުކާރުން ޕަދްމާ ޝްރީ އެވޯޑް ލިބިވަޑައިގެންނެވި ބޭފުޅެކެވެ.\nމަނިޕަލް ހޮސްޕިޓަލްތަކުގެ ފުރަތަމަ ގޮފި ފުރަތަމަ އުފެދުނީ 1991ވަނަ އަހަރު ބެންގަލޫރުގައެވެ. މި ބްރާންޗަކީ 600 އެނދުގެ ކެއާ ފެސިލިޓީއެކެވެ. އަދި ހޮސްޕިޓަލު ވުޖޫދުވިއިރު 60އަށް ވުރެ ގިނަ ސްޕެޝަލިޓީއަކަށް ދިޔައީ ފަރުވާ ކުރެވެމުންނެވެ. 1997ވަނަ އަހަރު މަނިޕަލް ހޮސްޕިޓަލްސް، މަންގަލޫރު އުފެދުނުއިރު، 251 އެނދުގެ މި ޓާޝަރީ ކެއާ ހޮސްޕިޓަލަށް ނަންދީފައި ވަނީ ކޭއެމްސީ ހޮސްޕިޓަލް، ކަސްޓަރބާ މެޑިކަލް ކޮލެޖް، ހޮސްޕިޓަލެކެވެ.\nމި ވަގުތު މަނިޕާލް ހޮސްޕިޓަލް އިންޑިއާގެ 15 ސަރަހައްދެއްގައި ހުރެއެވެ. އަދި އެއްފަހަރާ 7،500 މީހުން އެނދުމަތިކޮށްގެން ފަރުވާ ކުރުމުގެ ޤާބިލުކަން މި ހޮސްޕިޓަލަށް ލިބިގެންވެއެވެ. މި ހޮސްޕިޓަލުގެ ބްރާންޗެއް މެލޭޝިއާގައި ވެސް ހުރެއެވެ.\nޕާކިސްތާން ގައިވެސް ހޮސްޕިޓަލް ތަކާއި މެޑިކަލް ޔުނިވާރސިޓީ އާއި ކާރުހާނާތަށްވެސް އެބަހުރި !\nދިވެހިންގެ ރަހަ ދަންނަ ޓްރިވެންޑްރަމްގެ ޗާލާ ބާޒާރު\nވިސާއަކާ ނުލައި 90 ދުވަސް އިންޑިއާގައި، ދަތުރު ކުރުމުގެ ކުރިން އެނގެން ޖެހޭ ކަންކަން!\nޓްރިވެންޑްރަމް: އިންޑިއާގެ ދިވެހިންގެ ސަހަރުގައި ދެ ދުވަސް\nފައްސިޔަައިގައި ފުރަތަމަ ކޮޗީއަށް


SunOnline: Kendhikulhudhoogai geydhoshu mas factory alhaidheyne bayaku alun hoadhanee\nކެނދިކުޅުދޫގައި ގޭދޮށު މަސް ފެކްޓްރީ އަޅައިދޭނެ ބަޔަކު އަލުން ހޯދަނީ\nމުޙައްމަދު ނާއިލް ހަފީޒް 14 Sep 2021, 19:35\nނ. ކެނދިކުޅުދޫގައި ގޭދޮށު މަސްފެކްޓްރީ އަޅައިދޭނެ ބަޔަކު ހޯދުމަށް އަލުން އެ ރަށު ކައުންސިލުން އިއުލާނުކޮށްފިިއެވެ.\nއެ ރަށު ކައުންސިލުން ބުނީ ކެނދިކުޅުދޫގައި ގޭދޮށު މަސް ފެކްޓްރީ އަޅައިދޭނެ ބަޔަކު ހޯދުމަށް އަލުން އިއުލާނުކޮށްފައިވަނީ މިދިޔަ މަހުގެ 29ވަނަ ދުވަހު ކޮށްފައިވާ އިއުލާނަށް އެކަށީގެންވާ ތަރުހީބެއް ލިިބިފައިނުވާތީކަަމަށެވެ.\nއެ ކައުންސިލުން އިއުލާނުކޮށްފައިވަނީ މަސް ފެކްޓްރީ ފަރުމާކޮށް އަމިއްލަ ތަކެތީގައި އަޅައިދޭނެ ފަރާތެއް ހޯދުމަށެވެ.\nކެނދިކުޅުދޫ ކައުންސިލުން ވަނީ އެ މަސައްކަތްކުރުމަށް ޝައުގުވެރިވާ ފަރާތްތަކުން ބުރާސްފަތި ދުވަހުގެ މެންދުުރު 14:00ގެ ކުރިން އެ ރަށު ކައުންސިލަށް ދިޔުމަށް ނުވަތަ އެ ކައުންސިލުގެ ފޯނު ނަމްބަރު 6560013 އަށް ގުޅަން އެދިފައެވެ. އަދި އެ ކައުންސިލުގެ މެއިލް މެދުވެރިކޮށް ބިޑުގައި ރަޖިސްޓްރީވުމަށް ވެސް އެދިފައެވެ.\nއެގޮތުން [email protected] އަށް މެއިލްކުރުމަށް އެ ކައުންސިލުން ވަނީ އެދިފައެވެ.\nމި މަސައްކަތުގެ ދަށުން ކެނދިކުޅުދޫގައި ތަރައްގީކުރާ ގޭދޮށު މަސް ފެކްޓްރީގައި 20 ޓަނުގެ އައިސް އުފައްދާ އައިސް ޕުލާންޓަކާއި، 30 ޓަނުގެ މަސް ރައްކާކުރެވޭނެ އައިސް ސުޓޯރުތަކެއް ތަރައްގީކުރަން ޖެހޭނެކަމަށް އެ ރަށު ކައުންސިލުން ބުންޏެވެ.\nއަދި މަސްކަނޑާ 10 ސްޓޭޝަނާއި، ޑިޖިޓަލް ސްކޭލް ބޭނުންކޮށް މަސްކިރާނެ ފަސް ސަރަހައްދެއްގެ އިތުރުން\nމަސް ޕްރޮސެސްކޮށް ބަންދުކުރާ ހަ ސްޓޭޝަނެއް ތަރައްގީކުރަން ޖެހެއެވެ.\nމީގެ އިތުރުން އޮފީސް ކޮޓަރިއަކާއި، ތަހުލީލުކޮށް، ކޮލެޓީ ޗެކުކުރާނެ ލެބޯޓަރީއެއްގެ އިތުރުން އެހެނިހެން ވަސީލަތްތައް ގާއިމްކުރުން ވެސް ހިމެނެއެވެ.\nގޭ ދޮށު މަސް ފެކްޓްރީގެ ވައުދަކީ ރައީސް އިބްރާހިމް މުހައްމަދު ސޯލިހުގެ ރިޔާސީ ވައުދުފުޅެކެވެ. މި ވައުދުގެ މަސައްކަތަކީ އިންޑިއާ ސަރުކާރުގެ އެހީގެ ދަށުން ކުރިއަށް ގެންދާ މަސައްކަތެކެވެ.


Budget dhiraasaa- Kurimatheegai othee gonjehun gina ahareh! | Mihaaru\nރިޕޯޓް / ދައުލަތުގެ ބަޖެޓް 2022\nބަޖެޓް ދިރާސާ- ކުރިމަތީގައި އޮތީ ގޮންޖެހުންތައް ގިނަ އަހަރެއް!\n18 ނޮވެމްބަރ 2021 - 10:54\nބަޖެޓަކީ ހިސާބު އަކުރުން ކުރަހައިދޭ ތަސައްވަރެކެވެ. ކުރިއަށް އޮތް އަހަރުގައި ސަރުކާރުތަކުން އަމަލު ކުރާން ގަސްދު ކުރާގޮތް، އެންމެ ސާފުކޮށް ފެންނަން އޮންނަނީ، ދައްކާ ވާހަކަ އަށް ވުރެ ބޮޑަށް ބަޖެޓު އަކުރުތަކުންނެވެ. މި ލިޔުމަކީ ބަޖެޓް އަކުރުތަކުން ކުރަހައިދިން ތަސައްވަރާއި، ކުރިއަށް އޮތް އަހަރާ މެދު އަޅުގަނޑުގެ އަމިއްލަ ނަޒަރިއްޔާތެވެ.\nމެކްރޯ އިކޮނޮމިކް އައުޓްލުކް\nމި އަހަރު ފެށުމާ ހަމައަށް ބަޖެޓުގެ ދަރަނި ކުޑަކުރުމަށް މަސައްކަތްތަކެއް ކޮށްފައި ހުރި ކަމަށް ދެއްކި ނަމަވެސް، ކޮވިޑްގެ ދެ އަހަރު، 2020 އަދި 2021 ގައި ދައުލަތުގެ ދަރަނި ވަނީ ވަރަށް ބޮޑުތަނުން އިތުރުވެފަ އެވެ. ކޮވިޑްގެ ސަބަބުން ރާއްޖޭގެ އިގްތިސާދަށް 2020 ގެ ކުރީކޮޅުން ފެށިގެން އަސަރުކޮށް، އެޕްރީލް މަހުގެ ތެރޭގައި ހުއްޓުމަކަށް އައިސް، ބޯހިއްލާ ލެވޭވަރު މިވަނީ 2021 ގެ ފަހުކޮޅުގަ އެވެ.\nއެހެންކަމުން، 2020 އަދި 2021 ގެ މާލީ ހާލަތު ބޮޑުތަނުން ދަރަނި ވެގެން ދިޔުމަކީ ވަކި ސަރުކާރަކުން ވަކި ގޮތަކަށް އަމަލު ކުރުމަކުން ހުއްޓުވޭނެ ކަމެއް ނޫނެވެ. މި ދުވަސްވަރު މުޅި ދުނިޔޭގެ އިގްތިސާދު ވެސް ހިނގައިފާއި ވާނީ މި ބައްޓަމަށެވެ.\nނަމަވެސް، 2022- 2024 ގެ މެދު ރާސްތާ އަށް ކަނޑައަޅާފައިވާ ސިޔާސަތު ކަމުގައި ސަރުކާރުން ހުށަހެޅި ޗާޓުން ދައްކުވަނީ ފޯރުންތެރިކަމުގެ މައްޗަށް ބަރޯސާވުމަށް މަސައްކަތް ކޮށް، ގައުމީ ދަރަނި ދަށް ކުރުމުގެ ބަދަލުގައި، ހަރަދު ބޮޑުކޮށް، ޑެފިސިޓް ކޮށްގެން ދައުލަތް ހިންގަމުން ގެންދިޔުމަށް ގަސްދުކުރާކަމެވެ.\nކުޑަކުދިން، އުމުރުން ދުވަސްވީ މީހުން، އަންހެނުން އަދި ނުކުޅެދުންތެރިންގެ ހައްގުތައް ހިމާޔާތް ކޮށް، އަމާން ވެއްޓެއް ފޯރުކޮށްދިނުމަށްޓަކައި ބޭނުންވާ ވަސީލަތްތައް ބަޖެޓުން ފޯރުކޮށް ނުދެވުމަކީ، މުޖްތަމައަށް ދިމާވެފައިވާ އެންމެ ބޮޑު އެއް ގޮންޖެހުމެވެ. ނަމަވެސް ބަޖެޓު ތާވަލު 5.2 (އެކި ބައިބަޔަށް ޚަރަދު ކުރާގޮތުގެ ޖުމުލަ ހިސާބު) ގައި "އިޖްތިމާއީ ރައްކާތެރިކަން" މި ބަޔަށް ޚަރަދު ކުރުމަށް 2022 ގައި ހިމަނާފައިވަނީ ތިން ބިލިއަން ރުފިޔާ އެވެ.\nމިއީ 2021 ގައި ޚަރަދުވާނެ ކަމަށް އަންދާޒާ ކޮށްފައިވާ 3.5 ބިލިއަން ރުފިޔާ އަށް ވުރެ 500 މިލިއަން ރުފިޔާ މަދު އަދަދެކެވެ. ކޮވިޑްގެ ކުރިން، 2019 ގައި 4.4 ބިލިއަން ރުފިޔާ މި ބަޔަށް ޚަރަދު ކޮށްފައި ވާއިރު، ކޮވިޑްގެ އަސަރުތަކުގެ ސަބަބުން އިޖްތިމާއީ ރައްކާތެރި ކަމަށް ޚަރަދުކުރަން ޖެހޭ މިންވަރު އިތުރު ކުރުމަށް މި ވަގުތު މުހިންމެވެ.\nމުޖްތަމައުގައި އެންމެ އެހީއަށް ބޭނުންވާ ފަރާތްތަކުގެ ބަޖެޓު މަދުކުރުމަށް ސަރުކާރުން ނިންމާފައިވާއިރު، އައްޔަނު ކުރެވޭ ސިޔާސީ މަގާމުތައް އިތުރުކުރުމަށް ވަނީ ގަސްދުކޮށްފަ އެވެ. ކޮވިޑްގެ މަލަމަތި ފެށިގެން އައި 2019 ގައި ބަޖެޓު ކުރީ 689 ސިޔާސީން އައްޔަނު ކުރުމަށެވެ. ކޮވިޑްގެ ދެ އަހަރުގެ ތެރޭގައި، މި އަދަދު 785 އިން 967 އަށް އިތުރުކުރުމަށް ފަހު، 2022 ގެ ބަޖެޓު ހުށަހަޅާފައި ވަނީ 1039 މަގާމަށް ސިޔާސީން އައްޔަނު ކޮށްގެން ދައުލަތް ހިންގުމަށެވެ. ޕެންޑަމިކެއްގައި ގައުމުގެ މަސައްކަތްތެރިންގެ ބޮޑު ބަޔަކު ގޭގައި ތިބެން ޖެހި، އާއިލާތަކާއި ވިޔަފާރިތަކުން ޚަރަދުކުޑަކުރުމަށް މަޖުބޫރު ވީއިރު، 350 ސިޔާސީން އިތުރުކޮށް، 402 މިލިއަން ރުފިޔާ ޚަރަދުކުރުމަށް މިވަނީ ބަޖެޓް ކޮށްފަ އެވެ.\n402 މިލިއަން ރުފިޔާއަކީ ހުރިހާ އަތޮޅު ތައުލީމީ މަރުކަޒުތައް ހިންގުމަށް ބޭނުންވާ އަދަދަށް ވުރެ ބޮޑު އަދަދެކެވެ. ތާވަލު 1 ގައި ހިމެނިފައިވާ 13 މިނިވަން މުއައްސަސާ ހިންގުމަށް ބޭނުންވަނީ 353 މިލިއަނަށް ރުފިޔާ އެވެ. އެންމެ ނާޒުކު ފަރާތްތައް ބެލެހެއްޓުމަށް ހަވާލުކޮށްފައިވާ ޖެންޑާ މިނިސްޓްރީގެ މޭންޑޭޓް އުފުލުމަށް އެކަނި ވެސް އިތުރު އަށް މިލިއަން ރުފިޔާ ބޭނުން ކަމަށާއި އަދި މިނިވަން ހުރިހާ މުއައްސަސާއެއް ވަކިވަކިންނާއި، ޖުމަލްކޮށް އެ އިދާރާތަކާ ހަވާލުވެފައިވާ ޒިންމާ އަދާ ކުރެވޭ މިންވަރުގެ ބަޖެޓެއް ލިބިފައިނުވާ ކަމަށް ގެންދަނީ ބުނަމުންނެވެ. ދައުލަތުގެ ޖަވާބަކީ ބަޖެޓު އިތުރުކޮށްދެއްވެން ނެތްކަމެވެ.\nކޮވިޑްގެ ހާލަތުގައި ޕްރޮޖެކްޓް ހިންގުން\nއެޕްރީލް 2020 ގައި ގައުމުގައި ބަންދު ބޯޑު އަޅުވައި، އިގްތިސާދު ތަޅުލެވުނު ނަމަވެސް، ސަރުކާރުން ގެންދިޔައީ ތަރައްގީގެ ވަރަށް ގިނަ މަޝްރޫއުތައް ހުއްޓުމެއް ނެތި ހިންގަމުންނެވެ. މަގު ހަދަމުން، ބަނދަރު މަރާމާތު ކުރަމުން، ހޮސްޕިޓަލުތައް ތަރައްގީކުރަމުންނެވެ. ވަކިން ހާއްސަކޮށް އަސާސީ ހިދުމަތެއް ކަމުގައިވާ ފެނާއި ނަރުދަމާގެ ޕްރޮޖެކްޓްތައް ދިޔައީ ހަލުއިމިނުގައި ހިންގަމުންނެވެ. މިގޮތުން 2020 އަދި 2021 ގައި، ކޮވިޑްގެ އެންމެ ދަތި ހާލަތުގައި، އިގްތިސާދާއި ސިނާއަތް ކުރިއެރުވުމަށް 14 ބިލިއަނަށް ވުރެ އިތުރަށް ޚަރަދު ކޮށް، 2022ގެ ބަޖެޓުގައި އިތުރު 7.1 ބިލިއަން ހިމަނާފައި ވެއެވެ.\nމާލީ ހާލަތު އެންމެ ދަތި އުނދަގޫ ދުވަސްވަރު ހުއްޓުމެއް ނެތި ކުރަމުން ގެންދިޔަ މަސައްކަތުގެ ސަބަބުން، އަދި މި ފަދަ ޕްރޮޖެކްޓްތައް އެވޯޑް ކުރުމުގައި ގެނެވުނު ބަދަލުތަކާ އެކު، އިގްތިސާދުގައި ފައިސާ އެނބުރުމަށް ފުރުސަތު ލިބި، މުޅި އިގްތިސާދު އެއްކޮށް ނުހުއްޓި ހިނގަމުން ދިޔަ އެވެ. ރައްޔިތުންގެ އަސާސީ ހައްގުތަކެއް ކަށަވަރުކުރުމަށް ޓަކައި މުހިންމު މަޝްރޫއުތަކެއް ހިންގުނެވެ. އަދި މި މަސައްކަތް ފުރިހަމަކޮށް ނިންމުމަށް މި ބަޖެޓުގައި ވެސް ވަނީ ހިމަނައިފަ އެވެ.\nމިނިމަމް ވޭޖް އިމްޕްލިމެންޓް ކުރުން\nދިވެހި އިގްތިސާދަކީ ތަސައްރަފު ފުރިފައިވާ މި ޒަމާނުގެ އިގްތިސާދަކަށް ހެދުމަށްޓަކައި މިނިމަމް ވޭޖްއަކީ މަޖްބޫރު، އަސާސީ ފިޔަވަޅެކެވެ. ސަރުކާރަށް މާލީ ގޮންޖެހުންތަކެއް ކުރިމަތިވެފައިވާ ދުވަސްވަރެއް ނަމަވެސް، މިނިމަމް ވޭޖް އިއުލާނުކޮށް، މިނިމަމް ވޭޖް އަދި 'ޕޭ ހާރމަނައިޒް' ކުރުމަށް ބޭނުންވާ އަދަދުގެ ގޮތުގައި 500 މިލިއަން ރުފިޔާ ވަނީ ބަޖެޓް ކޮށްފަ އެވެ.\nމިނިމަމް ވޭޖް ކަނޑައެޅުމާ ގުޅިގެން އިގްތިސާދަށް ބަދަލުތަކެއް ގެނުވާނެ އެވެ. ވިޔާފާރިތައް ފަރުމާ ކުރެވިފައިވާ ގޮތާއި، ތަރުތީބު ކުރެވޭ ނިޒާމު ތަފާތު ވާނެ އެވެ. ދައުލަތާއި ވިޔަފާރިތަކުގެ ޚަރަދު ބޮޑުނުވެއެއް ނުދާނެ އެވެ. ހަމައެއާ އެކު، މަސައްކަތްތެރިންނަށް ލިބޭ އާމްދަނީ އިތުރުވުމުން، އިގްތިސާދުގައި ދައުރުވާ ފައިސާ އިތުރުވެ، އިގްތިސާދަށް ދިރުން ލިބުން ގާތެވެ. ދިވެހި އިގްތިސާދު ދެން ބައްޓަންވެގެން ދާނީ މިނިމަމްވޭޖްގެ ހިޔާ ލިބިފައިވާ އިގްތިސާދެއްގެ ގޮތުގަ އެވެ.\nޕްރައިވަޓައިޒް ކޮށްގެން 771 މިލިއަން ރުފިޔާ ހޯދުމަށް ކުރިޔަށް އޮތް އަހަރަށް ވަނީ ބަޖެޓްކޮށްފަ އެވެ. ދައުލަތުގެ ފައިދާހުރި ބޮޑެތި ކުންފުނިތަކުގެ 30 ޕަސެންޓް ވަރުގެ ހިއްސާއެއް، ހަރުދަނާ، ބޭރުގެ، ސްޓްރެޓީޖިކް ފަރާތްތަކަށް ވިއްކުމަކީ ރަނގަޅު ވިސްނުމެކެވެ. ހިއްސާ ވިއްކުމުގެ އަގުގެ ގޮތުގައި ބޭތިލްމާލަށް ލިބޭ އާމްދަނީގެ އިތުރުން މިފަދަ ހިއްސާދާރުން ގެނައުމުން، އެ ވަގުތަކު އޮތް ސަރުކާރެއް ބޭނުންހާ ގޮތަކަށް ކުންފުނީގެ ސިޔާސަތާއި، މާލީ ކަންތައްތަކުގެ ތެރެއަށް އަތް ބޭނުމަށް އުނދަގޫވާނެ އެވެ. ބޯޑުގެ ދައުރާއި ބައިވެރިވުން މުއްސަނދިވެ، ކުންފުންޏަށް ދިގު މުއްދަތުގެ ފައިދާ ލިބޭނެ އެވެ.\nނަމަވެސް ދައުލަތުގެ ކުންފުނިތައް ޕްރައިވަޓައިޒް ކުރުމުގައި ދިވެހިންގެ ދިރިއުޅުމަށް، އަދި ދިވެހި އިގްތިސާދަށް މުހިންމު އަސާސީ ހިދުމަތްތައް ފޯރުކޮށްދޭ ކުންފުންޏެއް، ޕްރައިވަޓައިޒް ކުރުން ރަނގަޅީ އެ ކުންފުނީގެ ހިއްސާގެ 30 ޕަސެންޓަށް ވުރެ އިތުރުނުވާގޮތަށް، ދައުލަތުގެ ކޮންޓްރޯލްގައި މެޖޯރިޓީ ހިއްސާ ދެމެހެއްޓޭ ގޮތަށެވެ.\nދިރާގުގެ ކޮންޓްރޯލް ދިވެހިންނަށް ގެއްލުނު ބީދައިން، ޕްރައިވަޓާއިޒޭޝަނާ މެދު އަމަލު ކުރެވިއްޖެ ނަމަ، 2022 ގެ ބަޖެޓަށް ލިބޭ 771 މިލިއަން ރުފިޔާއާ ނުބައްދަލު، ދިގު މުއްދަތުގެ ކަންބޮޑުވުމަކާ ކުރިމަތިލާން ޖެހުމަކީ އެކަށީގެންވާ ކަމެކެވެ. އެހެންކަމުން ކުރީގެ ތަޖުރިބާގެ އަލީގައި، ކުނފުނީގެ ކޮންޓްރޯލް ނުގެއްލޭނެ ބީދައިން، ސްޓްރޭޖިކް ރަނގަޅު ފަރާތްތައް ހިމެނޭގޮތުން ޕްރައިވަޓައިޒޭޝަނާ ކުރިމަތިލުމަކީ ރަނގަޅު ކަމެއް ކަމުގައި ނޫނީ ނުވާނެ އެވެ.\nއާމްދަނީ އާއި ހިލޭ އެހީގެ އަންދާޒާ\nޖުމްލަ 9.7 ބިލިއަން ރުފިޔާގެ އޯވައޯލް ޑެފިސިޓް ހިމެނޭ ގޮތުން ހުށަހަޅާ ފައިވާ 2022 ގެ ބަޖެޓަކީ ހިލޭ އެހީގެ ގޮތުގައި 2.9 ބިލިއަން ރުފިޔާ ލިބޭނޭ ކަމަށް ބަލައިގެން ހިސާބު ޖަހައިފައިވާ ބަޖެޓެކެވެ.\nޕެންޑަމިކްގެ ތާށިގައި، އިގްތިސާދުތައް ބަނޑުޖެހިއިރު، ވޯލްޑްބޭންކާއި އައިއެމްއެފް އިންނާއި ރައްޓެހި ގައުމުތަކުން ވެސް ގައުމުތަކަށް އެހީ ފޯރުކޮށްދެމުން އައެވެ. ނަމަވެސް ސަރުކާރުން އަންދާޒާ ކުރި މިންވަރަށް، އެ މުއްދަތުގައި ވެސް އެހީ ލިބިފައެއް ނުވެއެވެ. ދެހާސް އެކާވީހުގެ ބަޖެޓް ހުށަހެޅީ 1.5 ބިލިއަން ރުފިޔާގެ ހިލޭ އެހީ ލިބޭނެ ކަމަށް އަންދާޒާ ކޮށްގެން ކަމަށް ވިޔަސް 2021 ނިމޭއިރު ޖުމްލަ ލިބޭނެ ކަމަށް މިހާރު އަންދާޒާ ކުރެވެނީ އެއް ބިލިއަން ރުފިޔާ މަދުން އެންމެ 500 މިލިއަން ރުފިޔާ އެވެ. މި އަހަރުގެ ބަޖެޓް ހުށަހެޅީ 4.7 ބިލިއަން ރުފިޔާގެ ހިލޭ އެހީ ބަޖެޓް ކޮށްގެންނެވެ. ލިބުނީ 605 މިލިއަން ރުފިޔާ އެވެ.\nޕެންޑަމިކް ގުޅިގެން އިންވެސްޓާ ކޮންފިޑެންސް ދަށް ކަމަށް ޔަގީން ކުރެވި، ޓޫރިޒަމަށް އިތުރު ރަށްތައް ނީލަން ކިޔުމަކުން، ސަރުކާރު ބޭނުންވާ ނަތީޖާ ނުނުކުންނަކަން އޮތީ ފެންނާށެވެ. ނަމަވެސް، ބަޖެޓަށް ފައިސާ ހޯދުމަށް މިފަހަރު ވެސް 12 ރަށަކާއި ހަތަރު ފަޅެއް، ޓޫރިޒަމަށް ވިއްކުމަށް ވަނީ ބަޖެޓުކޮށްފަ އެވެ. ނަމަވެސް 2019 ގައި ބިޑް ކުރި 23 ރަށުން ދޫކުރެވުނީ އެންމެ ރަށެކެވެ. މި އަހަރު އިތުރު 16 ރަށް އިއުލާނުކޮށްގެން އަދި ދޫކުރެވުނީ އެއް ރަށެވެ. މިހާރު ވަނީ އިތުރު 18 ރަށެއް އިއުލާނުކޮށްފަ އެވެ.\nއެހެންކަމުން 2022 ގެ ބަޖެޓުގައި ހިލޭ އެހީގެ ގޮތުގައި ލިބޭނެ ކަމަށް އަންދާޒާ ކުރާ އަދަދު ނުލިބި، ޓޫރިޒަމަށް ވެށި ވިއްކުމަށް ކުރާ މަސައްކަތުގެ ނަތީޖާ ސަރުކާރަށް ފަހިކޮށް ނުލިބި، ނަތީޖާއެއްގެ ގޮތުން އިތުރަށް ބަޖެޓު ޑެފިސިޓްވެ، މާލީ ދަތިކަމުގެ ތެރެއަށް ގައުމުވަނުމަކީ އެކަށީގެންވާ ކަމެކެވެ.\nއިންފްލޭޝަނަކީ މުދަލާއި ހިދުމަތުގެ އަގު ބޮޑުވުމެވެ. އިންފްލޭޝަންގެ އަސަރު އެންމެ ބޮޑަށް ކުރާނީ އެ ގައުމެއްގެ ފައިސާއިން 'ފިކްސްޑް' އާމްދަނީ؛ މުސާރަ، ލިބޭ ފަރާތްތަކަށެވެ. މުދަލާއި ހިދުމަތުގެ އަގު ބޮޑު ވުމުގެ ސަބަބުން ގައުމުގައި އެންމެ ފަސް ޕަސެންޓަށް އިންފްލޭޝަން އުފުލުނަސް، ކުޑަ ވިޔަފާރިއަކުން މިނިމަމް ވޭޖްގެ ގޮތުގައި 4،500ރ.ގެ މުސާރަ ލިބޭ މީހަކަށް ގަންނަން ލިބޭނީ 4،250ރ.ގެ މުދަލާއި ޚިދުމަތެވެ. 7،000ރ. ލިބޭ ސިވިލް ސާވަންޓަކަށް ގަންނަން ލިބޭނީ 6،650ރ.ގެ މުދަލާއި ޚިދުމަތެވެ. އިންފްލޭޝަން އަކީ މިފަދަ ނުރައްކާތެރި، ރައްޔަތުމީހާގެ ޖީބަށް ސީދާކޮށް އަސަރުކުރާ ކަމެކެވެ.\nއެހެންކަމުން ގައުމުގެ އިގްތިސާދީ ކަންތައްތައް ފަރުމާކޮށް ފިސްކަލް އަދި މަނިޓަރީ ޕޮލިސީ ބައްޓަން ކުރުމަށް މަސައްކަތް ކުރާ އިދާރާތަކުން އެންމެ ފަރުވާތެރިކަމާ އެކު ކުރާ އެއް މަސައްކަތަކީ އިންފްލޭޝަނަރީ ކޮޅިގަނޑެއްގެ ވަޔާއި ވިއްސާރަޔާއި، ގައުމަށް ކުރިމަތި ވިޔަ ނުދީ ފައިސާގެ އަގު ހިފެހެއްޓުމެވެ.\nއައިއެމްއެފް އާ ހަވާލާދީ ބަޖެޓު ކަރުދާސްތަކުގައި ތެލާއި ހަކަތަ، ކާބޯތަކެތި އަދި ކޮމޯޑިޓީސް އަގުތައް ތިރިވާނެ ކަމަށް ލަފާ ކޮށްފައިވީ ނަމަވެސް، ދުނިޔޭގެ ތެލުގެ ބާޒާރުގައި ވޭތުވެ ދިޔަ ތިން އަހަރުގެ އެންމެ މަތީ ރެކޯޑް މުގުރާލީ މި ހިނގާ ނޮވެމްބަރު މަހުއެވެ. ކުރިޔަށް އޮތީ ތަރައްގީ ވެފައިވާ ދުނިޔެއިން އެންމެ ގިނައިން ތެޔޮ ބޭނުންކުރަން ޖެހޭ ފިނި މޫސުން ކަމުގައި ވެފައި، މި ދުވަސްކޮޅަކީ ކޮވިޑަށް ފަހު ގައުމުތަކުގެ އިގްތިސާދީ އިންޖީނުތައް ހިންގަން މަސައްކަތް ފަށައިފައިވާ ދުވަސްވަރު ކަމުންނާއި ޖިއޯ ޕޮލިޓިކަލް ކުޅިވަރުތަކުގެ ސަބަބުން، ތެލުގެ އަގު 2022 ގެ މެދުތެރެއާ ހަމައަށް ވެސް އުޅޭނީ މަތީގައި ކަމުގައި ގަބޫލުކުރެވެއެވެ.\nމީގެ އިތުރުން، ސަރުކާރުން ވެސް މިހާރު ވިދާޅުވެފައިވާ ފަދައިން ދުނިޔޭގެ ފްރައިޓް އަގުތައް މިވަނީ 33 ޕަސެންޓަށް ވުރެ މައްޗަށް އުފުލި، މުދަލުގެ އަގު ބޮޑުވަމުން ޑެލިވަރީ ތާރީޚުތައް ފަސްވަމުންނެވެ.\nރާއްޖެއަކީ ހުރިހާ އެއްޗެއްމެ އިމްޕޯޓް ކުރާ ގައުމަކަށް ވުމުގެ ސަބަބުން، ބޭރު ދުނިޔޭގައި މުދަލާއި ފްރައިޓްގެ އަގު ބޮޑުވުމުގެ އަސަރު، 'އިމްޕޯޓަޑް އިންފްލޭޝަން'ގެ ގޮތުގައި ކުރިޔަށް އޮތް 2022 ގައި ރާއްޖޭގެ އިގްތިސާދަށް ކުރަމުން ގެންދާނެ ކަމަށް ގަބޫލުކުރެވެއެވެ.\nރާއްޖޭގެ ބާޒާރުގައި މިހާރު ވެސް ކުކުޅުގެ އަގު 30 ޕަސެންޓަށް ވުރެ ބޮޑަށް އުފުލިއްޖެ އެވެ. އެހެންކަމުން މި އަހަރުގެ ބާކީ އޮތް ދުވަސްކޮޅާ އެކު، 2022 އަކީ އިންފްލޭޝަންގެ ވަޔާއި ވިއްސާރަ ގައުމަށްކޮށް، ރައްޔިތުންނަށް ދަތި ދުވަސް ވަރަކަށް ވާނެ ކަމަށް ފެނެ އެވެ.\nއަންނަ އަހަރުގެ ބަޖެޓު އަކުރުތަކުން ކޮވިޑްގެ ސަބަބުން އިގްތިސާދީ އިންޖީނަށް ލިބިފައިވާ ލޮޑުކަމާއި ވަރުބަލިކަމުން އަރައިގަނެ، ގައުމަށް ހަކަތަ އާއި އާރޯކަން ގެނައުމުގެ ވިސްނުން ދައްކުވައިދެއެވެ. މިނިމަމް ވޭޖްގެ ޚަރަދުތައް ހިމަނައި، ތަރައްގީގެ މަޝްރޫއުތަކުގެ ދުވެލި ހިފަހައްޓަން މަސައްކަތް ކޮށްފައި ވެއެވެ. ނަމަވެސް މި ބަޖެޓުގައި ސިޔާސީ ޚަރަދުތައް މަދުކޮށް، އިޖްތިމާއީ އަޅާލުމުގެ ބަޖެޓް އިތުރުކުރުމަކީ މުހިންމު ކަމެކެވެ.\nދެހާސް ބާވީހަކީ އިގްތިސާދީ ގޮތުން ގޮންޖެހުންތަކެއް ކުރިމަތިވާނެ އަހަރެއް ކަމުގައި ގަބޫލު ކުރެވެއެވެ. ހިސާބު ޖަހައިފައިވާ އާމްދަނީ އާއި ހިލޭ އެހީ ނުލިބުމަކީ ދާދި ގާތް ކަމެކެވެ. މީގެ އިތުރުން ކުރިމަތި ވަމުން އަންނަ އިންފްލޭޝަނަރީ ވިލާގަނޑުގެ ވަޔާއި ވިއްސާރައިގެ ސަބަބުން އިގްތިސާދީ ދަތިކަން ކުރިމަތިވާނެ އެވެ. އެހެންކަމުން 2022 ފެންނަނީ އިގްތިސާދީ އުނދަގުލާއި ދަތިކަން ކުރިމަތިވެ، ބަޖެޓު ފަރުމާކުރާ ގޮތާ މެދު އަލުން އާވިސްނުންތަކެއް ގެންގުޅެން ފަށަން ޖެހޭނެ އަހަރެއްގެ ގޮތުގަ އެވެ.\nބަޖެޓް ދިރާސާގެ ޕީޑީއެފް ކޮޕީ\nއެޑިޓަރުގެ ނޯޓް: މޯލްޑިވްސް އިކޮނޮމިކް ރިވިޔުގެ ކޯ ފައުންޑަރ އަދި ކޯ އެޑިޓަރު އާތިފަކީ ދިވެހި އިގްތިސާދު ދިރާސާކޮށް، އިގްތިސާދީ ގޮތުން ހޭލުންތެރިކަން އިތުރު ކުރެއްވުމަށް މަސައްކަތްކަތް ކުރައްވަމުން ގެންދަވާތާ 20 އަހަރު ވެފައިވާ ބޭފުޅެކެވެ.\nވަރަށް ރަގަޅު ލިޔުމެއް. މިގައުމުގެ ސިޔާސީވެރިން ރައްޔިތުމީހާއަށް ވުރެ ސިޔާސީ އެކުވެރިން މުހިއްމުކުރާކަމުގެ ހެކިދައްކުވައިދޭ ބަޖެޓެއް. ދިވެހި ގިނަ ނޫސްވެރިންގެ ނާގާބިލުކަންދަކުވައިދިން ލިޔުމެއް. މޮޔަނުގޮވާ ހަރު ހެކީގެ މައްޗަށް ލިޔެފައިވާ މައުލޫމާތު މުއްސަދި ލިޔުމެއް\nރައްޔިތުން މީހަކު މިހޮވަނީ ރައްޔިތުންގެ ބޭނުންތަ ފުއްދަން ( ހަރަދުކުރަން (. ހޮވޭ މީހާއައް މިލިބެނީ ތިޖޫރި ތަޅުދަޑި. ހޮވުނުމީހާ އޭނަގެ ރަހުމެއްތެރިންނަ ބައިއަޅައިގެން އޭނަޔައްވެސް ބައިއަޅައިއިގެން ހަރުދުކުރަނީ ( ކަރަޕްސަން). ބަޖެޓް ހުސްވާއިރު މިއޮންނަނީ އާ އެއްބިއުލެއްސެއްގެ އަގުގާ ބާ އެއްބިއުުލެއްސެ.3ބަދަރު އެޅޭ އަގުގާ 1 ބަދަރު އެޅިފަ. ބައިއެއްބުލެސްއައް ވެސް ޕެޓްރޯލު ނޭޅިފަ އުޅިނިކޮއް އަހަރު މިނިމެނީ. މީ ކޮންމެ ސަރުކާރެއްގެ ވެސް ހާލުމީ.


SunOnline: Sanofi aai GSK ge covid vaccine ge fahu test thah fashaifi\nސަނޮފީ އާއި ޖީއެސްކޭގެ ކޮވިޑް ވެކްސިންގެ ފަހު ޓެސްޓުތައް ފަށައިފި\nރުގިއްޔާ މުހައްމަދު މޫސާ 28 May 2021, 16:22\nސަނޮފީ އާއި ޖީއެސްކޭގެ ކޮވިޑް ވެކްސިންގެ ފަހު ފިޔަވަހީގެ ޓެސްޓުތައް ވަނީ ފަށާފަ -- ފޮޓޯ: ރޮއިޓާސް\nޕެރިސް (މެއި 28): ފްރާންސުގެ ސަނޮފީއާއި އިނގިރޭސިވިލާތުގެ ގްލެކްސޯސްމިތުކްލައިން (ޖީއެސްކޭ) ކުންފުނިން އުފައްދާފައިވާ ކޮވިޑް-19 ވެކްސިންގެ ތިންވަނަ އަދި އެންމެ ފަހު ފިޔަވަހީގެ ޓެސްޓުތައް ފަށައިފި އެވެ.\nސަނޮފީއާއި ޖީއެސްކޭއިން ނެރުނު ބަޔާނެއްގައިވާ ގޮތުން އެ ވެކްސިންގެ ފަހު ޓެސްޓުތަކުގައި އެކި ގައުމުތަކުން 18 އަހަރުން މަތީގެ 35،000 މީހުން ބައިވެރިވާނެ އެވެ. އަދި ކޮރޯނާވައިރަހުގެ ފުރަތަމަ ވޭރިއެންޓާއި ދެކުނު އެފްރިކާއިން ފެނުނު ބީ.153.1 ވޭރިއެންޓާ ދެކޮޅަށް އެ ވެކްސިން މަސައްކަތް ކުރާ މިންވަރު ޓެސްޓުތަކުން ބަލާނެ އެވެ.\nމީގެ އިތުރުން، އެހެން ކޮވިޑް ވެކްސިނެއްގެ ފުރަތަމަ ޑޯޒް ދިނުމަށް ފަހު ސަނޮފީ އާއި ޖީއެސްކޭ ވެކްސިންގެ ދެވަނަ ޑޯޒް ދިނުމުގެ ނަތީޖާވެސް ބަލާނެ ކަމަށް އެ ދެ ކުންފުނިން ބުންޏެވެ.\nސަނޮފީން ބުނި ގޮތުގައި އެ ކުންފުނީގެ ވެކްސިން ތައްޔާރުކޮށްފައި ވަނީ ވައިރަސް ބަދަލު ވަމުންދާތީ އެކަމަށް ވިސްނާފަ އެވެ. އަދި ބަލިމަޑުކަން ނިމުމަކަށް އައުމުން ބޭނުންވެދާނެ ކަންތައްތަކަށްވެސް ބަލާފަ އެވެ. އެގޮތުން ބީ.153.1 ވޭރިއެންޓާ ދެކޮޅަށް އުފެދޭ އެންޓިބޮޑީއަކީ އެހެން، ބޮޑަށް ފެތުރޭ ވޭރިއެންޓުތަކުން ދިފާއު ކުރުމުގައި ކާމިޔާބު ކަމާއެކު މަސައްކަތް ކުރާނެ އެންޓިބޮޑީތައް ކަމަށް ފަހުގެ ސައިންޓިފިކް ހެކިތަކުން ދައްކާ ކަމަށް ދެ ކުންފުނީގެ ބަޔާނުގައިވެ އެވެ.\nސަނޮފީ އާއި ޖީއެސްކޭގެ ކޮވިޑް ވެކްސިން ދިނުމުން އުމުރުން ދުވަސްވީ މީހުންނަށް އެކަށީގެންވާ ވަރަށް ރައްކާތެރިކަން ފޯރުކޮށްނުދޭ ކަމަށް އެ ދެ ކުންފުނިން ޑިސެމްބަރު މަހު އިއުލާން ކުރި އެވެ. ނަމަވެސް ވެކްސިންގެ ފޯމިއުލާ ބަދަލު ކުރުމުން، ދެވަނަ ޑޯޒަށް ފަހު ބަލިން ދިފާއުކޮށްދޭ އެންޓިބޮޑީ 95 ޕަސެންޓަށް ވުރެ ގިނަ ކޭސްތަކުން ފެނުނު ކަމަށް އެ ދެ ކުންފުނިން އެންގި އެވެ.\nސަނޮފީއާއި ޖީއެސްކޭއިން ލަފާ ކުރާ ގޮތުގައި އެ ވެކްސިން ބޭނުން ކުރަން މިއަހަރުގެ ފަހުކޮޅު ހުއްދަ ލިބޭނެ އެވެ. ނަަމަވެސް އިނގިރޭސިވިލާތް، އެމެރިކާ އަދި ޔޫރަޕިއަން ޔޫނިއަންއިން އަމާޒު ކުރަނީ އެހާތަނަށް ކޮވިޑް ވެކްސިން ޖަހަން ޖެހޭ އެންމެންނަށް ވެކްސިން ދީ ނިންމުމަށެވެ. އެގައުމުތަކުގައި މިހާރު ޖަހަމުންދާ ވެކްސިންތަކުގެ ތެރޭގައި ފައިޒާ، އެސްޓްރާޒެނެކާ، މޮޑާނާ އަދި ޖޯންސަން އެންޑް ޖޯންސަންގެ ވެކްސިން ހިމެނެ އެވެ\nޔޫކްރެއިން އަތުން ފްރާންސް ސަލާމަތްވެއްޖެ\nލީގުގެ ފުރަތަމަ މެޗުން ޕީއެސްޖީއަށް މޮޅެއް


Bollywood ge filmy thari Akshay Kumar ge mixed martial arts mubaaraathah "Kudo Maldives"ge team eh\n0 October 19th, 2019 - 6:30 PM\nބޮލީވުޑްގެ މަޝްޙޫރު ފިލްމީތަރި އަދި މާޝަލް އާރޓިސްޓް އަކްޝޭ ކުމާރު އިންތިޒާމުކުރާ '11 ވަނަ އަކްޝޭ ކުމާރު ކޫޑޯ ޓޯނަމަންޓް' ގައި ބައިވެރިވުމަށް "ކޫޑޯ މޯލްޑިވްސް" ގެ ޓީމެއް އިންޑިއާ އަށް ފުރައިފިއެވެ.\nއޮކްޓޯބަރ 22 އިން 24 އަށް ގުޖުރާތުގައި ބާއްވަން ހަމަޖެހިފައިވާ މި މުބާރާތަކީ އިންޑިއާގައި ބާއްވާ އެންމެ ބޮޑު އެއް މާޝަލް އާރޓްސް މުބާރާތެވެ. 1500 އަށް ވުރެން ގިނަ އެތްލީޓުން ބައިވެރިވާން ހަމަޖެހިފައިވާ މިމުބާރާތުގައި އިންޑިއާ، ސްރީ ލަންކާ އަދި ދިވެހިރާއްޖޭ ގެ މޮޅު އެތްލީޓުންތަކެއް ވާދުކުރާތަން ފެނިގެންދާނެއެވެ.\nމިމުބާރާތައް ފަސް ދިވެހި ބައިވެރިންނާއެކު ދެ ކޯޗުން ދަތުރުކުރާނެއެވެ. މި މުބާރާތުގައި ބައިވެރިވާ ދިވެހި ޓީމުގައި ކޫޑޯ މާލެ ބްރާންޗްގެ2އެޓްލީޓުން، ޝާކްސް މާޝަލް އާރޓް އެކަޑަމީގެ2އެޓްލީޓުން އަދި ޝީން އަޓެމީ މޯލްޑިވްސްގެ 1 އެޓްލީޓަކު ހިމެނެއެވެ. ކޫޑޯ ގެ ހުނަރުން ފައްކާވެފައިވާ މި ޓީމް މިދިޔަ2މަސް ދުވަހު ވަރަށް ވަރުގަދަޔަށް ޓްރެއިނިންގްތައް ކުރިއަށް ގެންގޮސް މުބާރާތައް ތައްޔާރުވެފައި ވާކަމަށް "ކޫޑޯ މޯލްޑިވްސް" އިން ބުނެފައިވެއެވެ.\n"ކޫޑޯ ޑައިޑޯ ޖޫކޫ" ގެ ދިވެހިރާއްޖޭގެ މި ގޮފީގައި ޖަޕާނަށް ނިސްބަތްވާ މިކްސްޑް މާޝަލް އާޓްސްގެ ހުނަރު ކިޔަވައިދެއްވަމުން އަންނައިރު މިހާތަނަށް ގިނަ މުބާރާތްތަކެއްގައި ބައިވެރިވެފައިވާކަމަށް "ކޫޑޯ މޯލްޑިވްސް" ގެ ރަޢީސް އަޝްހަމް އަބްދުﷲ ވިދާޅުވިއެވެ. މިގޮތުން 2009 ވަނަ އަހަރުން ފެށިގެން މިއަދާ ހަމަޔަށް4ވޯލްޑް ޗެމްޕިއަންޝިޕް އަދި2ސަރަޙައްދީ މުބާރާތެއްގައި ބައިވެރިވެ ދިވެހިރާއްޖެ ތަމްސީލުކޮށްފައިވާކަން ފާހަގަ ކޮއްފައިވެއެވެ.\nމި މުބާރާތައް ތައްޔާރުވުމުގައި ބައިވެރިވާ އެޓްލީޓުންގެ ޖިމްތަކާއެކު ގިނަގުނަ މަސައްކަތްތަކެއް ކޮށްފައިވާކަން "ކޫޑޯ މޯލްޑިވްސް" ގެ ރައީސް އަޝްޙަމް ޢަބްދުﷲ ފާހަގަކުރެއްވިއެވެ. މުބާރާތަށް ތައްޔާރުވާން ބޭނުންވާ ވަޞީލަތްތަކުގެ ދަތިކަން އޮތުމުން މިދެންނެވި ޖިމްތަކާއެކީ ފުރިހަމަޔަށް މުބާރާތައް ތައްޔާރު ވެވުނުކަން ފާހަގަކުރެއްވިއެވެ. އަދި މާތް ﷲ ގެ އިރާދަފުޅާއެކު މި މުބާރާތުގައި ރަނގަޅު ނަތީޖާއެއް ނެރެވޭނެކަމުގެ އުންމީދު އޮތްކަންވެސް ފާހަގަކުރެއްވިއެވެ.


ދިރާގުން އެމްއެންޑީއެފް ފަޔަރ އެންޑް ރެސްކިއު ސާވިސްއަށް ބީއޭ ފިލިންގ ކޮމްޕްރެސަރެއް ހަދިޔާކުރައްވައިފި\n09 އޭޕްރީލް 2017 15:28\nދިވެހިރާއްޖޭގެ ގުޅުން ޕްރައިވެޓް ލިމްޓެޑް (ދިރާގު) އިން އެމްއެންޑީއެފް ފަޔަރ އެންޑް ރެސްކިޔު ސަރވިސްއަށް ބްރީތިންގ އެއަރ (ބީއޭ) ފިލިންގ ކޮމްޕްރެސަރެއް ހަދިޔާކުރައްވައިފިއެވެ.\nމިއަދު އެމްއެންޑީއެފް މާލޭ ފަޔަރ ސްޓޭޝަނުގައި ބޭއްވި ޚާއްޞަ ރަސްމިއްޔާތު ޝަރަފުވެރިކޮށްދެއްވީ ވައިސް ޗީފް އޮފް ޑިފެންސް ފޯސް ބްރިގޭޑިއަރ ޖެނެރަލް އަޙްމަދު ޝާހިދުއެވެ. މި ރަސްމިއްޔާތުގައި، ދިރާގުގެ ފަރާތުން ހަދިޔާ ކުރެއްވި ބީއޭ ފިލިންގ ކޮމްޕްރެސަރގެ ރަމްޒީ ލިޔުމާ އެމްއެންޑީއެފްގެ ފަރާތުން ޙަވާލުވެވަޑައިގެންނެވީ އެމްއެންޑީއެފް ފަޔަރ އެންޑް ރެސްކިޔު ސަރވިސްގެ ކޮމާންޑަރ، ކާނަލް ޢަބްދުﷲ ޒުހުރީއެވެ. އަދި، ދިރާގުގެ ފަރާތުން މި ލިޔުން އެމްއެންޑީއެފްއާ ޙަވާލުކޮށްދެއްވީ ދިރާގުގެ ސީއީއޯ އަލްފާޟިލް އިސްމާޢީލް ރަޝީދު އެވެ.\nމި ރަސްމިއްޔާތުގައި، ވައިސް ޗީފް އޮފް ޑިފެންސް ފޯސް ބްރިގޭޑިއަރ ޖެނެރަލް އަޙްމަދު ޝާހިދު ވަނީ ވާހަކަފުޅު ދައްކަވާފައެވެ. ވައިސް ޗީފް އޮފް ޑިފެންސް ފޯސްގެ ވާހަކަފުޅުގައި، ދިރާގުގެ ފަރާތުން އެމްއެންޑީއެފްއަށް ބީއޭ ފިލިންގ ކޮމްޕްރެސަރ ހަދިޔާކޮށްދެއްވާފައިވާތީ، އެމްއެންޑީއެފްގެ ފަރާތުން އެ ކުންފުންޏަށް ޝުކުރު އަދާކުރެއްވިއެވެ. އަދި، ދިރާގަކީ އެމްއެންޑީއެފްއާ ވަރަށް ގާތް ގުޅުމެއް އޮންނަ ކުންފުންޏެއްކަމަށް ވިދާޅުވެ، އިޖުތިމާޢީ އަދި ޢުމްރާނީ ތަރައްޤީގައި ދިރާގުން އެމްއެންޑީއެފްއަށް ވެދެއްވާ އެހީތެރިކަން ފާހަގަކުރައްވާފައިވެއެވެ.\nބްރީތިންގ އެއަރ ފިލިން ކޮމްޕްރެސަރަކީ، ފަޔަރ ފައިޓަރުން އަލިފާން ނިއްވުމުގައި ހަރަކާތްތެރިވާއިރު ނޭވާލުމަށް ބޭނުންކުރާ ފުޅި ރިފީލް ކުރުމަށް ބޭނުންކުރާ މެޝިނެކެވެ. މި ރަސްމިއްޔާތުގައި، އެފްއާރުއެސްއިން ތައްޔާރުކޮށްފައިވާ ބީއޭ ފިލިންގ ރޫމް ރަސްމީކޮށް ހުޅުވައިދެއްވީ ވައިސް ޗީފް އޮފް ޑިފެންސް ފޯސް ބްރިގޭޑިއަރ ޖެނެރަލް އަޙްމަދު ޝާހިދެވެ. އަދި، ދިރާގުން ހަދިޔާކުރެއްވި މެޝިން ބޭނުންކޮށްގެން ވައި ފިލްކުރާނެ ގޮތުގެ ޑެމޮންސްޓްރޭޝަނެއް މި ރަސްމިއްޔާތުގައި ވަނީ ދައްކާލާފައެވެ.\nގާތްގަނޑަކަށް ހަތަރުލައްކަ ފަންސާސްހާސް ރުފިޔާ އަށްވުރެ އަގުބޮޑު، މި ކޮމްޕްރެސަރުން އެއްފަހަރާ4ސިލިންޑަރ ގުޅައިގެން ފިލްކުރުމުގެ ގާބިލްކަން ލިބިގެންވެއެވެ. މި ކޮމްޕްރެސަރގެ ސަބަބުން ފަޔަރ އެންޑް ރެސްކިޔު ސާރވިސްގެ މަސައްކަތަށް، ޚާއްސަކޮށް ބޮޑެތި އަލިފާނުގެ ހާދިސާތަކުގައި ހަރަކާތްތެރިވާއިރު ފަޔަރ ފައިޓަރުން ދުމުގެ ތެރެއަށް ވަންނަން ބޭނުންކުރާ ބްރީތިންގ އެޕަރޭޓަސް ފިލްކުރުމަށް ކުރިން ހޭދަވާ ވަގުތު އެތައް ގުނައެއް ކުޑަވާނެއެވެ. މި ކޮމްޕްރެސަރަކީ ކޮންމެ3މިނެޓަކުން ސިލިންޑަރެއް ފިލްކުރުމުގެ ޤާބިލުކަން ލިބިފައިވާ ފުލް އޮޓޮމެޓިކް ސިސްޓަމެކެވެ.\nމި ރަސްމިއްޔާތުގައި، އެމްއެންޑީއެފް ފަޔަރ އެންޑް ރެސްކިޔު ސަރވިސްގެ ކޮމާންޑަރ، ކާނަލް ޢަބްދުﷲ ޒުހުރީ އާއި އެފްއާރުއެސްގެ ސީނިއަރ އޮފިސަރުންނާއި އެ ޔުނިޓުގެ ގިނަ އަދަދެއްގެ ސިފައިންގެ އިތުރުން ދިރާގުގެ ބައެއް އިސް ބޭފުޅުން ބައިވެރިވެލެއްވިއެވެ.


ހަލަބު ނުވަތަ އެލެޕޯ: ދުނިޔޭގެ އެންމެ ގަދީމީ އެއްޝަހަރު :: މިކަލް ނޫސް\n19 ޑިސެމްބަރ 2016 23:09\nސީރިއާގައި މިހާރު ހިގަމުންދާ ހަގުރާމައިގެ ސަބަބުން އެންމެ ބޮޑަށް ހަލާކުވެ ސުންނާފަތި ވަމުންދާ ޝަހަރަކީ ހަލަބެއެވެ. އިގިރޭސި ނަމުންނަމަ އެލެޕޯއެވެ. ހަލަބަކީ ސިލްކް ރޯޑްގެ މުހިންމު ޝަހަރެއްގެ އިތުރުން އިރުމައްޗާއި ހުޅަނގާއި ވިޔަފާރީގެ ގޮތުން ގުޅުވާލަދިނުމުގައި މުހިންމު ދައުރެއް އަދާކޮށްފައިވާ ގަދީމީ ޝަހަރެކެވެ.\nސީރިއާގައި ހިގަމުންދާ ހަގުރާމަ ފެށުމުގެ ކުރިން ސީރިއާގެ އެންމެ ބޮޑު ޝަހަރުގެ ގޮތުގައި އޮތް އަދި ޝާމުކަރައިގެވެސް އެންމެ ބޮޑު އެއް ޝަހަރު ކަމަށްވާ ހަލަބަކީ މުއްސަދި ތާރީޚީ ތަރިކައެކެވެ. އުސްމާނީ ޚިލާފަތުގެ ދުވަސްވަރު ހަލަބަކީ، ގިސްތަންތޫނިއްޔާ (ކޮންސްޓެންޓިނޯޕޯލް) އާއި ގާހިރާ (ކެއިރޯ) އަށް ފަހު އުސްމާނީގެ ޚިލާފަތުގެ ތިންވަނަ އަށް އެންމެ ބޮޑު ޝަހަރެވެ.\nޔުނެސްކޯގެ އާސާރީ ސަރަހައްދެއް ކަމަށް ރެކޯޑްކޮށްފައިވާ ހަލަބަކީ ދުނިޔޭގެ އެންމެ ގަދީމީ އެއް ޝަހަރެވެ. ސުންނާފަތި ވަމުންދާ، އެއާސާރީ ތަރިކަ އަންނަން އޮތް ޖީލަށް ނުފޯރާފާނެ ކަމަށް ބެލެވޭއިރު އެޝަހަރާއި މެދު ބަލާލުން މުހިންމެވެ.\nހަލަބަކީ ގަދީމީ ޝަހަރެއްގެ އިތުރުން މުއްސަދި ތާރީޚެއް އޮތް ޝަހަރެކެވެ. އެ ޝަހަރުގެ ތާރީޚް އީސާގެފާނުގެ 20 ގަރުނު ކުރިއާއި ހަމައަށް ފޯރައެވެ. ހަލަބުގެ ތާރީޚު މުއްސަދިވެގެން ދަނީ ގަދީމީ ޒަމާނުގައި ހަލަބުގައި ގާއިމުވި ވެރިކަންތަކާއި ބޮޑެތި ބާރުތަކުން ހަލަބަށް ދީފައިވާ އިސްކަމުގެ ސަބަބުން ވެސްމެއެވެ.\nއެގޮތުން، އިސާގެފާނުގެ 18 ގަރުނު ކުރިން ހަލަބުގައި ޔަމްހާދީންގެ ވެރިކަން ގާއިމުވުމުގެ ސަބަބުން ސިޔާސީ ގޮތުންނާއި އިގްތިސާދީ ގޮތުން ހަލަބު ފުރާ ފުރިހަމަވެގެން ދިޔައެވެ. ހަަލަބުން ފެށުނު ޔަމްހާދީންގެ ވެރިކަން ފުޅާވެ ފުރާތުކޯރާއި ހަމައަށް ފޯރިއެވެ. އޭރު ތުރުކީގައި ގާއިމްވެފައި އޮތް ހިއްތީންގެ ވެރިކަމުން ހަލަބަކީ ދުޝަމަނެއްކަމަށް ބަލަމުން ނުދިޔަ ނަމަވެސް ހިއްތީންނާއި މިސްރުގެ ވެރިކަމުން ހަލަބަށް ފާރަވެރިވަމުން ދިޔައީ އެއީ ހިއްތީންނާއި މިސްރާއި ގުޅުވާލަދޭ ނާރެހަކަށް ވުމުގެ ސަބަބުން ވިޔަފާރިއާއި އެހެނިހެން ފައިދާ ތަކުގެ ސަބަބުންނެވެ.\nނަތީޖާއެއްގެ ގޮތުން އީސާގެފާނުގެ 16 ގަރުނު ކުރިން ހިއްތީންގެ މުރުޝިލީގެ ވެރިކަމުގައި ހަލަބަކީ އެބައިމީހުންގެ ވެރިކަމުގެ ދަށުގައި އޮންނަތަނެއްގެ ގޮތުގައި ހަމަޖެހުނެވެ. އެއަށްފަހު، ހަލަބު ވަކިން އަމިއްލަ ވެރިކަމެއް ކުރި ދުވަސްކޮޅެއްދިޔަ ކަމަށްވެސް ތާރީޚް ދިރާސާ ކުރާ ފަރާތްތަކުން ހާމަކުރެއެވެ. ނަމަވެސް، ހިއްތީންނާއި ވަކިވެ އަމިއްލަ ވެރިކަމެއް މާގިނަ ދުވަހަކަށް ނުކުރެވުނެވެ.\nއަރާމީން (އެރެމެއިކް ކިންގްޑަމް) އިން ހަލަބުގައި އެމީހުންގެ ވެރިކަން ގާއިމްކުރިއެވެ. އަރާމީންގެ ވެރިކަން އިރާގާއި ސޫރިއާގެ ބޮޑުބަޔަކަށް ފެތުރުނެވެ. އީސާގެފާނުގެ9ގަރުނުކުރިން އަސީރީން އެބައިމީހުންގެ ބާރުދަށަށް ހަލަބު ގެންދިޔައެވެ.


Covid19: Marseille ge Kureege Raees Pape Diouf Maruvejje | Thiladhun\nޖަލްވާން ޖާދުﷲ އޭޕްރިލް 1, 2020\nOlympique Marseille soccer team president Pape Diouf, seen duringapress conference in Marseille , southern France, Thursday, Jan. 15, 2009. Marseille signed former Arsenal and Lyon striker Sylvain Wiltord on loan for six months from division rival Rennes. (AP Photo/Claude Paris)\nކޮވިޑް-19 އަށް ފަރުވާ ހޯދަމުން ދަނިކޮށް ފްރާންސްގެ އޮލިމްޕިކް މާސޭގެ ކުރީގެ ރައީސް ޕަޕޭ ޑިއޫފް މަރުވެއްޖެ އެވެ.\nއޭނާ މަރުވެފައިވަނީ އޭނާގެ އުފަން ގައުމު ސެނެގާލްގެ ހޮސްޕިޓަލެއްގަ އެވެ. ޑިއޫފް ވަނީ 2005 އިން 2009 އަށް މާސޭގެ ރައީސް ކަން ކޮށްފަ އެވެ. އެ ކުލަބުން ނެރެފައިވާ ބަޔާނުގައި ބުނެފައި ވަނީ، އެ ކުލަބުގެ ސަޕޯޓަރުންގެ މެދުގައި އަބަދުވެސް ޑިއޫފްގެ ހަދާންތައް ހުންނާނެ ކަމަށެވެ.\nއެގޮތުން ޑިއޫފް ވެފައިވަނީ ޔޫރަޕްގެ ޓޮޕް ޓީމެއްގެ ރައީސް ކަން ކުރި ކަޅު ނަސްލުގެ ދަރިކޮޅަށް ނިސްބަތްވާ ފުރަތަމަ ރައީސް އެވެ. މާސޭގެ ރައީސް ކަން ކުރުމުގެ އިތުރަށް ދެން އޭނާ ވަނީ 2007 ވަނަ އަހަރުން 2009 ވަނަ އަހަރަށް ފްރާންސް ޕްރޮފެޝަނަލް ފުޓްބޯޅަ ލީގްގެ މެންބަރުކަން އަދާ ކޮށްފަ އެވެ.\n“އޭނާ ފާހަގަ ކުރެވިފައިވަނީ ވަރަށް ޕެޝަނޭޓް ޑައިރެކްޓަރެއްގެ ގޮތުގައި.” ފްރާންސް ޕްރޮފިޝަނަލް ލީގުން ނެރެފައިވާ ބަޔާނުގައި ބުނެފައި އެވެ.\nޑިއޫފް އަކީ، ކުރިން ފުޓްބޯޅަ ޖާނަލިސްޓެކެވެ. އަދި ފުޓްބޯޅަ އެޖެންޓެއްވެސް މެއެވެ. އޭނާ ވަނީ، މާސެލް ޑެސައިލީ، ބަސިލޭ ބޮލީ، ވިލިއަމް ގަލަސް، ސާމިރު ނަސްރީ އަދި ޑިޑިއޭ ޑްރޮގްބާގެ އެޖެންޓްކަން ކޮށްފަ އެވެ.\nދޮނަކުޅިއަށް ދަތުރި ބޯޓެއް އަޑިއަށް ގޮސް، ދަރުރުކުރި މީހުން ކަނޑުވެއްޖެ


Ajax ah2Red Card, Chealsea match hama hama\nއަޔެކްސްއަށް ދެ ރަތް ކާޑު، ޗެލްސީ މެޗު ހަމަހަމަ\nޗެލްސީއަށް މެޗުގެ ނަތީޖާ ހަމަހަމަ ކޯށްދިން ޖޭމްސް\nދެ ލަނޑު ގެ ލީޑެއްގައި ޗެލްސީގެ މައްޗަށް އަޔެކްސްއިން ކުރި ހޯދާފައި ވަނިކޮށް އެ ޓީމުގެ ދެ ޑިފެންޑަރުންނަށް ދެއްކި ރަތް ކާޑާއެކު ނުވަ ކުޅުންތެރިންނަށް މަދުވުމުން ޗެލްސީން އޭގެ ފައިދާ ނަގައި މެޗު 4-4 ން އެއްވަރު ކޮށްފި އެވެ.\nމެޗުގައި 4-2 ން އަޔެކްސް ކުރިގައި ވަނިކޮށް ކައިރިކައިރީގައި އެ ޓީމުގެ ސެންޓަ ދެ ޑިފެންޑަރުން ކަމަށްވާ ޑެލީ ބްލިންޑް އާއި ޖޮއެލް ވެލްޓަމެންއަށް ވަނީ ދެ ވަނަ ރީނދޫ ކާޑާއެކު ރަތް ކާޑު ދައްކައި ދަނޑުން ފޮނުވާލާފަ އެވެ.\nބްލިންޑަށް ރަތް ކާޑު ދެއްކީ ޗެލްސީގެ ޓެމީ އަބްރަހަމްއަށް ކުރި ފައުލަކާ ގުޅިގެންނެވެ. ވެލްޓަމެންއަށް ރަތް ކާޑު ދެއްކީ އަޔެކްސްގެ ޕެނަލްޓީ އޭރިއާ ތެރެއިން އޭނާގެ އަތުގައި ބޯޅައިން ޖެހުމުންނެވެ.\nއެ ލިބުނު ޕެނަލްޓީ އާއެކު ޗެލްސީއަށް މެޗުގެ ނަތީޖާގެ ފަރަގު އެއް ލަނޑަށް ކުޑަ ކޮށްދިނީ ޖޯޖީނިއޯ އެވެ. މެޗު ފެށިގެން ދެ ވަނަ މިނެޓްގައި އަޔެކްސްއިން ލީޑް ނެގި އެވެ. އެ ލަނޑަކީ އެ ޓީމުން ފޮނުވާލި ހިލޭ ޖެހުން ދިފާއު ކުރަން އުޅުމުގެ ތެރޭގައި އަބްރަހަމް ފައިގައި ޖެހިފައި ބައިކޮޅަށް ވަން ލަނޑެކެވެ. އޭގެ ދެ މިނެޓް ފަހުން ލިބުނު ޕެނަލްޓީ އެއްގައި ޖޯޖީނިއޯ ޗެލްސީއަށް ނަތީޖާ ހަމަހަމަ ކޮށްދިނެވެ.\nއަލުން އަޔެކްސްއަށް ލީޑް ނަގައިދިނީ ކްއިންސީ ޕްރޮމްސް އެވެ. މެޗުގެ 35 ވަނަ މިނެޓްގައި އަޔެކްސްއިން ކާމިޔާބު ކުރި ތިން ވަނަ ލަނޑަކީ ޗެލްސީގެ ކީޕަރު ކެޕާ އަތުން ބައިކޮޅަށް ވަން ލަނޑެކެވެ. މިއީ ޗެމްޕިއަންސް ލީގްގައި މެޗެއްގެ ފުރަތަމަ ހާފުގައި ޗެލްސީ ކޮޅަށް ތިން ލަނޑު ވަން ފުރަތަމަ ފަހަރެވެ.\nއަކްސްގެ އަނެއް ލަނޑު ކާމިޔާބު ކުރީ ޑޮނީ ވެންޑެބީކް އެވެ. ޗެލްސީގެ ދެ ވަނަ ލަނޑު ކާމިޔާބު ކުރީ ސެސާ އަޒްޕްލިކްއޭޓާ އެވެ. ޗެލްސީގެ ހަތަރު ލަނޑުގެ ތެރެއިން ދެ ލަނޑު ކާމިޔާބު ކުރީ ޖޯޖީނިއޮ އެވެ. ޗެލްސީއަށް ހަތަރު ވަނަ ލަނޑު ކާމިޔާބު ކުރީ އުމުރުން 19 އަހަރުގެ ރީސް ޖޭމްސް އެވެ. އެ ލަނޑާއެކު އޭނާ ވެފައި ވަނީ ޗެމްޕިއަންސް ލީގްގައި ޗެލްސީއަށް ލަނޑު ޖަހައިދިން އެންމެ ޒުވާން ކުޅުންތެރިޔާ އަށެވެ.\nއެންމެ ފަހުގެ ޗެމްޕިއަން ލިވަޕޫލް ވަނީ ބެލްޖިއަމްގެ ޖެންކްގެ މައްޗަށް 2-1 ން މޮޅުވެފަ އެވެ. އޮސްޓްރިއާގެ ސަލްސްބާގް އާއި ނަޕޯލީގެ މެޗު ނިމުނީ 1-1 ން އެއްވަރު ވެގެންނެވެ. ޖަރުމަންގެ ލައިޕްޒިގް ވަނީ ޒެނިޓް ޕީޓާސްބާގްގެ މައްޗަށް 2-0 ން މޮޅުވެފަ އެވެ.\nޗެލްސީ ޗެމްޕިއަންސް ލީގް\nޗެލްސީން ސުޕާ ކަޕް ކާމިޔާބު ކޮށްފި


އުންމަތުގެ ޢިއްޒަތާއި ކަރާމަތް ނަގަހައްޓައި އުންމަތުގެ ވަޙްދަތު ހިފަހައްޓާ އެއްޗަކީ ޖިހާދެވެ. ޖިހާދުކުރުމަކީ، އިސްލާމްދީން ޙިމާޔަތްކުރުމަށާއި، އަނިޔާވެރިކަން ނައްތާލުމަށާއި، ނަފްސުގެ ދިފާޢުގައި ﷲ ފަރުޟުކުރައްވާފައިވާ ވަރަށް މަތިވެރި އަޅުކަމެކެވެ. <?xml:namespace prefix = o />\nޤިޔާމަތާ ޖެހެންދެން ޖިހާދު ދެމިގެންވެއެވެ. ޤިޔާމަތް ދުވަހާ ޖެހެންދެން ފަލަޞްޠީނުގެ ބިމުގައި ޖިހާދުކުރެވޭނޭ ކަމުގެ ޚަބަރު ކީރިތި ރަސޫލާ ޞައްލަﷲ ޢަލައިހި ވަސައްލަމްގެ ބަސްފުޅުތަކުގައި ވެއެވެ. ބައިތުލްމަޤްދިސާއި އެތަންވަށައިގެންވާ ސަރަޙައްދުތަކުގައެވެ.\nމުސްލިމުންގެ ހަނގުރާމަތަކުގައި އަޚްލާޤީ ހަމަތަކެއް ވަނީ ކަނޑުއަޅުއްވާފައެވެ. އޭގެތެރޭގައި ކުޑަކުދީންނާއި އަންހެނުންނާއި އެހެނިހެންދީންތަކުގެ އަޅުވެރީންނާއި، ދީންތަކުގެ އަޅުކަންކުރާތަންތަނަށް ހަމަލާދިނުންވަނީ މަނާކުރެވިގެންނެވެ. ގެރިބަކަރިޖަނަވާރުފަދަ ތަކެތި ނުޙައްޤުން މެރުމާއި، ގަސްގަހާގެއްސަށް ގެއްލުންދިނުންފަދަ ކަންކަމާއި، އެކަށީގެންނުވާ ފަދަ ގޮތައް އިންސާނީ ހަށަގަނޑަށް ގެއްލުން ދިނުންފަދަ ކަންކަމީ މަނާވެގެންވާ ކަމެކެވެ.\nހަނގުރާމަތަކަށް ވަޑައިގަންނަވާ ލަޝްކަރުތަކުގެ އެންމެހައި ބޭކަލުންނާއި، ކޮމާންޑަރުން ނަށް މާތް ނަބިއްޔާ ޞައްލަﷲ ޢަލައިހި ވަސައްލަމަ މިގޮތަށް އިރުޝާދުތައް ދެއްވާފައިވެއެވެ. ސަބަބަކީ މުސްލިމުންނަކީ ރަޙްމަތުގެ ދީނުގެ އަހުލުވެރީންކަމުގައިވީތީއެވެ. އިންސާނުންނާއި ޖަނަވާރުންނާއި ގަސްގަހާގެއްސާއި ދޫނި ސޫފާ ސޫތްޕަށް ރަޙްމު ކުރުމަކީ މުސްލިމުންގެ ހަނގުރާމަތަކުގައްޔާއި، އެނޫން ގޮތްގޮތުން ވެސް އަޚްލާޤީ މަތިވެރި ވާޖިކެވެ.\nއާދެ! މުސްލިމުންނާއި ޣައިރު މުސްލިމުންގެ ގުޅުމުގެ އަޞްލަކީ ހަނގުރާމަތޯއެވެ؟ ނުވަތަ ސިލްމު ތޯއެވެ؟ އެބަހީ، ޞުލްޙަވެރިކަންތޯއެވެ؟ ނުވަތަ އިސްވެ ހަނގުރާމަކުރުންތޯއެވެ؟ މިއީ ކުރުން ވަރަށް މުހިންމު ސުވާލެކެވެ. އެއްވެސް މީހަކީ ކާފިރަކަށް ވީތީވެ، އެމީހަކު މަރާލުމަށް އިސްލާމްދީން އަންގަވާފައިނުވެއެވެ.\nއާދެ! އިސްލާމްދީނުގައި ކަނޑައަޅުއްވާފައިވާ މަތިވެރި އުޞޫލުތަކުގައި ވާގޮތުން މުސްލިމުންނާއި ޣައިރު މުސްލިމުންގެ ގުޅުން ބިނާވަނީ މުޅިއަކުން ހަނގުރާމައިގެ މައްޗަކަށް ނޫނެވެ. އަދި މުޅިއަކުން ޞުލްޙަވެރިކަމުގެ މައްޗަކަށްވެސް ނޫނެވެ. ކިއެއްތޯއެވެ؟ އިސްލާމްދީނުގެ ދަޢުވަތުގެ މައްޗަށެވެ. ކާފިރުންނާ މެދު އޮންނަން ޖެހޭ ގުޅުން ބިނާވެގެންދާނީ، އެމީހުން އިސްލާމްދީނުގެ ދަޢުވަތާމެދު މުޢާމަލާތުކުރާކުރުމުގެ މައްޗަށެވެ. މިއީ އިސްލާމުންގެ ދައުލަތް އޮންނަ ހިދުއެވެ. ޣައިރު މުސްލިމުން އިސްލާމްދީން ޤަބޫލުކޮށްފިނަމަ، އެމީހުންނަކީ މުސްލިމުންގެ ޖަމާޢަތުގެ މީހުންނެވެ. އިސްލާމްދީން ޤަބޫލުނުކޮށް އެމީހުންގެ ދީނުގެ މަތީގައި އެމީހުންނަށް ތިބެވޭނީ އިސްލާމުންނާއެކު ކަނޑައެޅޭ ހަމަތަކެއްގެ މަތީން ޞުލްޙަވެރިވެ، މުސްލިމުންގެ ދައުލަތަށް ޖިޒްޔަދީގެންނެވެ. މިއިންކަމެއް އެމީހުން ޤަބޫލުނުކޮށްފިނަމަ، އެމީހުންނާހަނގުރާމަކުރެވޭނެއެވެ. ހަނގުރާމަކުރާނީ، އިސްލާމީ ދައުލަތުގެ ޙާލިމުގެ އަމުރަށެވެ. ޙާކިމުގެ ޙުކުމްގެ ދަށުގައެވެ.\nމިއަދު އިސްލާމްދީނާއި އެންމެހައި މުސްލިމުން ތަމްސީލްކުރާނެ އިސްލާމީ ދައުލަތެއްނެތެވެ. މިއަދު އުންމަތް މިވަނީ އެކިބައިބަތަކަށް، ކުދިކުދި ދައުލަތްތަކަށް ބެހިފައެވެ. މިއަދު، ދީނަށް ދަޢުވަތު ދިނުމަށްޓަކައި ދުނިޔޭގެ ކަނކޮޅުތަކުގައި އިސްލާމުންގެ ލަޝްކަރުގެ ޙަރަކާތްތެރިވާނޭ ފުރްޞަތެއްނެތެވެ.\nއިސްލާމީ އުންމަތް މިއަދު ދުވަސްތައް ހޭދަކުރަމުން މިދަނީ ދިފާޢީ ޙާލަތެއްގައެވެ. އިސްލާމުންގެ އެތަކެއް ބިމެއް އެވަނީ އިސްތިޢުމާރު ކުރެވިފައެވެ. މުޤައްދަސް ބިން " ޤުދުސް " ، ފަލަޞްޠީނުގެ އެހެނިހެން ސަރަޙައްދުތައް، މަސްޖިދުލްއަޤްޞާ، އަފްޣާނިސްތާނު، ޗެޗްނިޔާ، ކަޝްމީރު، ހާރޫނުއްރަޝީދުގެ ދާރުލްޚީލާފާ ( ޢިރާޤު ) ފަދަ އިސްލާމުންގެ ބޮޑެތި ބިންތައް އެވަނީ އިސްތިޢުމާރު ކުރެވިފައެވެ. މިފަދަ ވަގުތެއްގައި އެތަންތަނަށް ގޮސް ޖިހާދުކުޅައުމަށް ކުޅަދާނަވެގެންވާ މީހާގެ މައްޗަށް ޖިހާދުކުރުން ފަރުޟުވެގެންވެއެވެ. މުސްލިމުންގެ ބިންތަކުގެ ތެރެއިން ބިމެއްގެ ކައިވަތެއްހާ މިންވަރުގެ މައްޗައް ދުޝްމަނުން ގަދަވެގެންފި ނަމަ އެތަނެއް ޙިމާޔަތްކުރުމަކީ ވާޖިބުވެގެންވާ ކަމެކެވެ.\nމިއަދު އިސްލާމްދީނާއި މުސްލިމުންގެ ބިންތަކާއި މުސްލިމުން ޙިމާޔަތްކުރާނޭ ދައުލަތެއް ނެތުމުންނާއި، ޖިހާދުގެ ވާޖިބު އެއީ އެދައުލަތެއްގެ މަސްއޫލިއްޔަތެއްކަމުގައި ދެކިގެން އެކަންކުރާ ދައުލަތެއް މިއަދު ނެތެވެ. މިއަދު އިސްލާމީ އުންމަތުގެ ދިފާޢުގައި ޙަރަކާތްތެރިވަމުންދަނީ ތަފާތު ވިސްނުމާފިކުރު ގެންގުޅޭ ޖަމާޢަތްތަކެވެ. ކީރިތި ރަސޫލާ ޞައްލަﷲ ޢަލައިހި ވަސައްލަމްގެ ސުންނަތުގައި ބަޔާންކުރައްވާފައިވާ ހަމަތަކުގެ މަތީގައި ބިނާކުރެވިފައިވާ ކޮންމެ ޖަމާޢަތަކީ ހަމަ ޞައްޙަ ޖަމާޢަތެވެ. އެމީހުން ﷲ ކަލިމަފުޅުމަތިވެރިކުރުމަށާއި، މުސްލިމުންގެ ބިންތަށް މިނިވަންކުރުމަށްޓަކައި ޖިހާދުކުރުމުގެ ނިޔަތް އޮތް ނަމަ، މާތް ﷲ އިރާދަކުރެއްވިއްޔާ އެމީހުން އެކުރަނީ ހަމަ ޞައްޙަ ޖިހާދެކެވެ. އެޖިހާދަކަށް މުސްލިމުން ވާގިވެރިވާންޖެހޭނެއެވެ.\nއާދެ! މިއަދު، ކުރެވެމުންދާ ހަނގުރާމަތަކުގައި އިސްލާމުންނާ ދެކޮޅަށް އެންމެ އިސްނަގައިގެން މިކަންކުރާ ބަޔަކީ އެމެރިކާއާއި، އިސްރާއީލް އެވެ. އަޅުގަނޑުމެން މުސްލިމުން މިބައިމީހުންނާ ހަނގުރާމަކުރަންޖެހޭނީ އެމީހުން ހިފާފައިވާ ބިންތަކުގައި މައިދާނުގައި ތިބިމީހުންނާއެވެ. ކަމާނުބެހޭ އެޤައުމުތަކުގެ މަދަނީ މީހުންނާއި، އަންހެނުންނާއި ކުޑަކުދީންނަށް ޙަމަލާދެވިގެންނުވާނެއެވެ. ނުވަތަ އެހެނިހެން ޤައުމުތަކުން، މިޤައުމުތަކުގެ ރައްޔިތުން ފެނުމުން ޙަމަލާދީ، އަނިޔާކުރުމަކީ ހުއްދަވާނޭ ކަމެއްނޫނެވެ.\nބަޔަކު އަޅުގަނޑުމެންނާމެދު އިންޞާފުން ނޫންގޮތަކުން ކަމެއްކުރިޔަސް، އަޅުގަނޑުމެން އަޅުގަނޑުމެންގެ ދީން އަންގަވާފައިވާ ހަމަތަކުން އެއްކިބާވެގެންނުވާނެއެވެ.


Myanmar Ge Aung San Suu Kyi4Aharah Jalah Laan Hukum Koffi - Vaguthu\nމިޔަންމާގެ އަންސަން ސޫކީ ހަތަރު އަހަރަށް ޖަލަށް ލާން ހުކުމްކޮށްފި\nމިޔަންމާގެ މަދަނީ ސަރުކާރުގެ އިސްވެރިޔަކަށް ހުއްޓާ މަގާމުން ދުރުކޮށް، ހައްޔަރުކޮށްފައިވާ އަންސަން ސޫކީ ހަތަރު އަހަރު ދުވަހަށް ޖަލަށް ލާން މިއަދު މިޔަންމާގެ ކޯޓަކުން ހުކުމްކޮށްފިއެވެ.\nސޫކީ މިޔަންމާގެ ވެރިކަމުގެ ބާރުތައް ހިއްސާ ކުރެވޭފަދަ މަގާމަކަށް އައީވެސް ސިޔާސީ ބަންދުތަކުގައި އެތައް ދުވަހެއް ހޭދަކުރުމަށް ފަހުއެވެ. ޑިމޮކްރަސީ ހޯދަން އެތައް ގުރުބާނީއެއްވި އަދި ރައްޔިތުންގެ ހައްގުތައް ހިމާޔަތް ކޮށްދިނުމުގައި ނަމޫނާއެއްގެ ގޮތުގައި ބެލެވުނު ސޫކީއަށް ވެރިކަމުގެ ބާރުތައް ލިބުމުން ހާއްސަކޮށް މުސްލިމުންގެ ހައްގުގައި އެއްވެސް މަސައްކަތެއް ނުކުރުމުން އިންސާނީ ހައްގުތަކަށް ގޮވާލާ މީހުންގެ ކުރިމަތީގައި އޭނާގެ އަގުވަނީ ވެއްޓިފައެވެ.\nސޫކީގެ މައްޗަށް މިއަދު ސާބިތުވި ކޮވިޑް-19 އިން ރައްކާތެރިވުމަށް ފިޔަވަޅުތައް އަޅާފައި ވަނިކޮށް އެފިޔަވަޅުތަކާއި ހިލާފުވުމުގެ ކުށެވެ. މިއީ މިއަހަރުގެ ފެބްރުއަރީ މަހުގެ 01 ވަނަ ދުވަހު ސިފައިން ގެނައި ބަޣާވާތައް ފަހު ސޫކީގެ މައްޗަށް ސާބިތުވި ފުރަތަމަ ކުށެވެ.\nސޫކީގެ މައްޗަށް އަދިވެސް ގިނަ ދައުވާތަކެއް އުފުލާފައިވެއެވެ. އޭގެތެރޭގައި ކޮވިޑް ޕްރޮޓޮކޯލްތަކާއި ހިލާފުވުމުގެ ދައުވާތަކުގެ އިތުރުން މިޔަންމާގެ ސިއްރުތަކާއި ބެހޭ ގާނޫނާއި ހިލާފުވުމުގެ ދައުވާ ވެސް ހިމެނެއެވެ. އޭނާގެ މައްޗަށް މިހާރު އުފުލާފައިވާ ދައުވާތައް ސާބުތުވެއްޖެނަމަ 100 އަހަރަށްވުރެ ދިގު މުއްދަތެއްގެ ޖަލު ހުކުމެއް އަންނާނެއެވެ.\nއުމުރުން 76 އަހަރުގެ ސޫކީ ގެންދަނީ އޭނާގެ މައްޗަށް ކުރަމުންދާ ހުރިހާ ތުހުމަތުތަކެއް ވެސް ދޮގު ކުރަމުން ކަމަށް ގާނޫނީ ވަކީލުން މީޑިއާ އަށް މައުލޫމާތު ދެމުން ބުނެފައި ވެއެވެ. ބަޣާވާތައް ފަހު ސޫކީ އަށް އަދި ނޫސްވެރިންނާއި ބައްދަލު ކުރެވިފައެއް ނުވެއެވެ.\nމިޔަންމާ އަށް ގެނައި ބަޣާވާތާއި ދެކޮޅު ހެދުމުގެ ގޮތުން އެގައުމުގައި އަދިވެސް މުޒާހަރާތައް ކުރިއަށް އެބަގެންދެއެވެ. ސިފައިން ގެންދަނީ މުޒާހަރާތަކުގެ ބައިވެރިންނާއި ދެކޮޅަށް ބަޑި ވެސް ޖަހަމުންނެވެ.\nމިޔަންމާގެ މައްސަލަތަކަށް ހައްލެއް ގެނައުމަށް ބައިނަލްއަޤުވާމީ ފަރާތްތަކުން ކުރަމުން އަންނަ މަސައްކަތުގައި މިހާތަނަށް އެއްވެސް ކާމިޔާބެއް ލިބިފައެއް ނުވެއެވެ.\nމިޔަންމާގެ ލީޑަރު ސޫކީ އަށް އަނެއްކާ ވެސް ހަތަރު އަހަރުގެ ޖަލު ހުކުމެއް\nއަންސަން ސޫކީ ޖަލުގައި ހުންނަން ޖެހޭ މުއްދަތު ދެ އަހަރަށް\nހެހެހެހެހެހެހެ.ވަރަށް އުފާވެރި ހަބަރެއް.\nޑިސެމްބަރު 6, 2021 12:53\nތިޔަ އަންސަންސޫކިީ އަކީ މުސްލިމުންގެ ލޭބޯ އެއްޗެއް އަބަދުގެ އަބަދަށް ތިޔަކަލޭގެ ޖަލުގައި ބާއްވާ\nޑިސެމްބަރު 6, 2021 13:27\nހިންގި ލާއިންސާނީ ޢަމަލުތަކާއި ބަލާފައި ކުޑަ އަދަބެއް\nޑިސެމްބަރު 6, 2021 14:30\nއުފާވެރި ހުކުމެއް. އެހެން ހުކުމްތައްވެސް ޖަހާލާ އަދި\nޑިސެމްބަރު 6, 2021 14:45\nރަނގަޅު...މީމޮޅުވާހަކަދައްކައިގެން ދުނިޔެއަށް ހަގީގަތް އޮޅުވާލާ މީހެއް. ދިވެހިންގެތެރޭ މިވައްތަރަކީ އަންނި އާ އެމްޑީޕީ. އުމުރަށް ގޮޅިޔަށް ލާންވީ.\nޑިސެމްބަރު 6, 2021 15:05\nމިއީ ރޮހިންގާ މުސްލިމުންނަށް އަނިޔާކުރިއިރު ވެރިއަކަށް ހުރި ދައިތަ\nޑިސެމްބަރު 6, 2021 15:21


މަދަނީ އިޖްރާއަތުގެ ގާނޫނުގެ ޓްރެއިނިންގ – Department of Judicial Administration\nފަނޑިޔާރުންނަށް އަމާޒުކޮށް، މަދަނީ އިޖުރާއަތުގެ ޤާނޫނާ ގުޅޭ ތަމްރީން ޕްރޮގްރާމެއް މިއަދު (14 މޭ 2022 ގައި) ފަށައިފިއެވެ. މި ޕްރޮގްރާމަކީ މަދަނީ އިޖުރާއަތުގެ ޤާނޫނަށް ޢަމަލުކުރަން ފެށުމުގެ ކުރިން، މި ޤާނޫނަށް ފަނޑިޔާރުން އަހުލުވެރިކުރުމުގެ ގޮތުން ބޭއްވޭ ފުރަތަމަ ތަމްރީން ޕްރޮގްރާމެވެ. މި ޕްރޮގްރާމް އިފްތިތާޙްކޮށްދެއްވީ ދިވެހިރާއްޖޭގެ އުއްތަމަ ފަނޑިޔާރު އަލްއުސްތާޛު އަޙްމަދު މުޢުތަޞިމް ޢަދުނާން އެވެ.\nމި ޕްރޮގްރާމް ފެށުމުގެ ގޮތުން ބޭއްވުނު ރަސްމިއްޔާތު ޝަރަފުވެރިކޮށްދެއްވައި، އުއްތަމަ ފަނޑިޔާރު ދެއްކެވި ވާހަކަފުޅުގައި، ޤާނޫނު ދެނެގަނެ އެ ޤާނޫނު އޭގެ އެންމެ ފުރިހަމަ ގޮތުގައި ނެގެހެއްޓުމުގެ މުހިންމުކަމުގެ މައްޗަށް އަލި އަޅުއްވާލައްވާފައިވެއެވެ. އަދި ޤާނޫނުގެ ޙުކޫމަތު ނެގެހެއްޓުމަކީ ޙުކުމަކުން ޤާނޫނު ނެގެހެއްޓުން ނޫންކަމާއި، އެއީ ޤާނޫނުގައި އޮތް ގޮތަށް ޙުކުމްތައް ބިނާކުރުންކަމަށް އެމަނިކުފާނު ވިދާޅުވިއެވެ. ހަމައެއާއެކު، އެންމެ ފުރިހަމަ ގޮތުގައި ޤާނޫނު ތަންފީޛުކުރެވޭނީ ޙިކްމަތްތެރިކަމާއެކު، ވިސްނާ ފިކުރުކޮށްގެންކަމާއި، ބޭރުގެ ނުފޫޒުތަކުން އެއްކިބާވެ ތިބެ، ޤާނޫނު ތަންފީޛުކޮށްގެންކަމުގައި އެމަނިކުފާނު ފާހަގަކުރެއްވިއެވެ. މީގެ އިތުރުން، ކޯވިޑް 19 އާ ގުޅިގެން ޢަމަލުކުރަން ފެށުނު އިލެކްޓްރޯނިކް ވަސީލަތްތައް މެދުވެރިކޮށް މައްސަލަތައް ހިންގުމުގެ ޕްރޮސެސް ކުރިއަށް ގެންދިޔުމުގެ މުހިންމުކަމާއި، އެ ވަޞީލަތްތަކުގެ އެހީގައި ހަލުވިކަމާއެކު މައްސަލަތައް ހިންގުމަށް މަގުފަހިވެގެންދާނެކަމެއް ކަން އުއްތަމަ ފަނޑިޔާރުގެ ވާހަކަފުޅުގައި ފާހަގަކުރެއްވިއެވެ.\nމަދަނީ އިޖުރާއަތުގެ ބިލު 16 ޑިސެންބަރު 2021 ގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ތަސްދީޤުކުރައްވާފައިވާއިރު، 16 ޖޫން 2022 ގައި މި ޤާނޫނަށް އަމަލުކުރަން ފެށުމަށް ވަނީ ހަމަޖެހިފައެވެ. މަދަނީ އިޖުރާއަތުގެ ޤާނޫނަކީ ރާއްޖޭގެ ޝަރުޢީ ކޯޓުތަކަށް ހުށަހެޅޭ މަދަނީ މައްސަލަތަކުގެ ޝަރީޢަތުގެ ކުރީގެ އިޖުރާއަތުތަކާއި، އެފަދަ މައްސަލަތަކުގެ ޝަރީއަތުގެ މަރުޙަލާތައް ހިނގާނެ ގޮތާއި، އެފަދަ މައްސަލަތަކުގެ މައްޗަށް ހިނގާނެ ހެކީގެ އުސޫލުތަކާއި، އެފަދަ މައްސަލަތަކާ މެދު ގޮތެއް ނިންމުމުގައާއި، ޝަރީޢަތް ނިމި، ޙުކުމް ތަންފީޒުކުރުމުގައި ޢަމަލުކުރާނެ އިޖުރާޢަތުތަކާއި، އެނޫންވެސް ދިވެހިރާއްޖޭގެ ޝަރުޢީ ކޯޓުތަކަށް ހުށަހެޅޭ މައްސަލަތަކުގެ މަދަނީ އިޖުރާއަތާ ބެހޭ އާންމު އުޞޫލުތައް ބަޔާންކުރުމުގެ ގޮތުން އެކުލަވާލެވިފައިވާ ޤާނޫނެކެވެ. މި ޤާނޫނުގެ މަޤްސަދަކީ ޝަރީޢަތަށް ހުށަހެޅޭ މަދަނީ މައްސަލަތައް ޢަދުލުވެރިކަމާއި ހާމަކަމާއެކު، އަދި އެކަށީގެންވާ އަވަސް މިނެއްގައި ބަލައި، ގޮތެއް ނިންމުމަށް މަގުފަހިކުރުވުމެވެ.\nމިއަދުގެ ތަމްރީން ޕްރޮގްރާމްގައި މާލޭ ކޯޓުތަކުގެ 22 ފަނޑިޔާރުން ބައިވެރިވެވަޑައިގަންނަވައެވެ. މި ޕްރޮގްރާމް ފެސިލިޓޭޓްކޮށްދެއްވަނީ ސުޕްރީމް ކޯޓުގެ ފަނޑިޔާރު އަލްއުސްތާޛު ޙުސްނުއް ސުޢޫދު، ސުޕްރީމް ކޯޓުގެ ފަނޑިޔާރު ޑރ. މުޙައްމަދު އިބްރާހީމް، ސިވިލް ކޯޓުގެ ޤާޟީ އަލްއުސްތާޛު ޒުބައިރު މުޙައްމަދު އަދި ސިވިލް ކޯޓުގެ ޤާޟީ އަލްއުސްތާޛު ޢަބްދުލްމަތީން އެވެ.\nފަނޑިޔާރުންނާއި ކޯޓުތަކުގެ މުވައްޒަފުން މަދަނީ އިޖުރާއަތުގެ ޤާނޫނަށް އަހުލުވެރިކުރުވުމުގެ ގޮތުން ސިލްސިލާކޮށް ތަމްރީން ޕްރޮގްރާމްތައް ކުރިއަށް ގެންދިޔުމަށް ވަނީ ރޭވިފައިވެއެވެ. މިގޮތުން، މެޖިސްޓްރޭޓުންނަށް އަމާޒުކޮށް ބޭއްވޭ މި ޕްރޮގްރާމްގެ ދެވަނަ ބުރު މާދަމާ މާލޭގައި ފެށުމަށް ވަނީ ހަމަޖެހިފައެވެ. އޮންލައިންކޮށް އަދި އަތޮޅުތެރޭގެ އެކި ސަރަހައްދުތަކުގައިވެސް މި ޤާނޫނާ ގުޅޭ ތަމްރީން ޕްރޮގްރާމްތައް ބޭއްވުމަށް ވަނީ ހަމަޖެހިފައެވެ.\n← ޑްރައިވަރ – ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަން\nޕިއަރ- ޓު- ޕިއަރ ޑިސްކަޝަން ފޯރަމް →


Gondithakuge mahsalaa ge hukum miadhu ivvanee\nގޮނޑިތަކުގެ މައްސަލާގެ ހުކުމް މިއަދު އިއްވަނީ\nސުޕްރީމް ކޯޓުގެ ފަސް ފަނޑިޔާރުން: ހުކުމް އިއްވުމަށް މިއަދަށް ވަނީ އަޑުއެހުމެއް ތާވަލުކޮށްފަ. -- އަހުމަދު ނާއިމް | އަވަސް\nރައްޔިތުންގެ މަޖިލީހުގެ 12 މެންބަރެއްގެ ގޮނޑިއާ ގުޅޭ ގޮތުން ސުޕްރީމް ކޯޓުން އެކެއް ފެބުރުއަރީގައި ނެރުނު އަމުރު ބާތިލުކުރަން ބަންޑާރަ ނައިބު އޮފީހުގެ ދަރާތުން ހުށަހެޅި ދުސްތޫރީ މައްސަލާގައި ހުކުމް އިއްވުމަށް މިއަދަށް އަޑުއެހުމެއް ތާވަލުކޮށްފި އެވެ.\nމީގެކުރިން ވެސް މި މަހުގެ ތެރޭގައި އަޑުއެހުމެއް ހުކުމް އިއްވުމަށް ތާވަލުކުރި އެވެ. ނަމަވެސް އެ އަޑުއެހުން ވަކި ސަބަބެއް ނާންގާ ކެންސަލްކުރީ އެވެ. މިއަދުގެ އަޑުއެހުން އޮތީ 11:00 ގަ އެވެ.\nމި މައްސަލާގައި އެންމެފަހުން އަޑުއެހުމެއް ބޭއްވީ މި މަހުގެ ފަސްވަނަ ދުވަހު އެވެ. އެ އަޑުއެހުމަކީ އެ މައްސަލާގެ ބެންޗަށް ބަދަލު ގެނައުމުން އިޖުރާއަތް ފުރިހަމަކުރުމަށް ބޭއްވި އަޑުއެހުމެކެވެ.\nއެކެއް ފެބުރުއަރީގައި ސުޕްރީމް ކޯޓުން ނެރުނު އަމުރުގައި ވަގުތީ ގޮތުން ސަސްޕެން ޑްކޮށްފައިވާ ބައި ބާތިލް ކުރަން ބަންޑާރަ ނައިބު އޮފީހުގެ ފަރާތުން ދުސްތޫރީ މައްސަލަ ކޯޓަށް ހުށަހެޅިއިރު އެ ކޯޓުގައި ތިއްބެވީ ތިން ފަނޑިޔާރުންނެވެ. އެއީ މިހާރުގެ އުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ، ފަނޑިޔާރު އަބްދުﷲ އަރީފް އަދި ފަނޑިޔާރު އާދަމް މުހައްމަދު އަބްދުﷲ އެވެ. ކުރިން އެ މައްސަލަ ބެއްލެވީ އެ ތިން ފަނޑިޔާރުންނެވެ.\nބެންޗަށް ގެނައި ބަދަލަކީ އަލަށް ސުޕްރީމް ކޯޓަށް އައްޔަން ކުރެއްވި ދެ ފަނޑިޔާރުން ބެންޗުގައި ހިމެނުނެވެ. އަލަށް ބެންޗަށް ގުޅިވަޑައިގަތީ ފަނޑިޔާރު އަބްދުﷲ ދީދީ އާއި ފަނޑިޔާރު އަބްދުލްޣަނީ މުހައްމަދެވެ.\nއެކެއް ފެބުރުއަރީ އަމުރުގައި މިހާރު ބާތިލްނުކޮށް ވަނީ 12 މެންބަރުންގެ ގޮނޑި ނުގެއްލޭ ކަމަށް ބުނެފައިވާ ބަޔާއި އެއްވެސް ކޯޓެއްގެ ފަނޑިޔާރުކަން ސުޕްރީމް ކޯޓުން ހުއްދަ ހޯދުމަށްފަހު ނޫނީ ބަދަލު ނުކުރުމަށް އަންގާފައިވާ ބަޔެވެ.\nސުޕްރީމް ކޯޓް 12 މެންބަރުންގެ މައްސަލަ 1 ފެބުރުއަރީގެ އަމުރު\n12 މެންބަރުން މަޖިލީހަށް ވަންނަން މިހާރު ހުރަހެއް ނެތް: މެންބަރުން\nގޮނޑި މައްސަލާގައި ދާއިމީ ހައްލެއް ނުދޭނެ، ބޭނުމީ ފޯކަސް ގެއްލުވާލުން: އިބޫ\nގޮނޑި ނުގެއްލޭ އަމުރު ބާތިލްކޮށް، 12 ގޮނޑީގެ މައްސަލަ އަލުން ބަލަނީ